ތިލަދުންމަތީ އުތުރުބުރީ މޮޅަދޫ ބަނދަރުގެ މަސައްކަތް ޢަމަލީ ގޮތުން ފެށުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު - The President's Office\nތިލަދުންމަތީ އުތުރުބުރީ މޮޅަދޫ ބަނދަރުގެ މަސައްކަތް ޢަމަލީ ގޮތުން ފެށުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު\n23 ނޮވެންބަރު 2019، ރިފަރެންސް: SA/NRFN/2019/49\nރައީސުލްޖުމްހޫރިއްޔާގެ އޮފީހުގެ މިނިސްޓަރ އަޙްމަދު ސަމީރު، އިހަވަންދޫ ދާއިރާގެ ޢިއްޒަތްތެރި މެންބަރު މުޙައްމަދު ޝިފާޢު، އަދި ދިއްދޫ ދާއިރާގެ ޢިއްޒަތްތެރި މެންބަރު ޢަބްދުﷲ ވަޙީދު، މޮޅަދޫ ކައުންސިލުގެ ރައީސް މުޙައްމަދު ނިޝާމް، ކައުންސިލު މެންބަރުން، ވަޑައިގެން ތިއްބެވި އެންމެހައި ބޭފުޅުން، އަދި މޮޅަދޫގެ އެންމެހައި ލޮބުވެތި ރައްޔިތުން؛\nއާދެ، އަޅުގަނޑު އެންމެ ފުރަތަމަވެސް ދަންނަވާލަން ބޭނުންވަނީ، ވޭތުވެދިޔަ 2018 ވަނަ އަހަރު، އެ އަހަރުގެ ޖުލައި، އޮގަސްޓު، އަދި ސެޕްޓެންބަރުމަސް ތެރޭ މިއަދުގެ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ދިވެހިރާއްޖޭގެ އުތުރާއި ދެކުނުގެ އެންމެހައި ރަށްތަކަށް ވަޑައިގެން، ރައްޔިތުންނާ ބައްދަލުކުރައްވައި ދެއްކެވި ވާހަކަތަކާއި، ދެއްވި ޔަގީންކަން، ﷲގެ ހެޔޮ ރަޙްމަތުން މިވޭތުވެދިޔަ އެއް އަހަރު ދުވަހުގެ ތެރޭގައި ރައްޔިތުންނަށް ވަރަށް ސާފުކޮށް، ފެނިގެން އެބަދެއޭ.\nއާދެ، މޮޅަދޫއަށް މިއަދުގެ ރައީސް، ވޭތުވެދިޔަ އަހަރުގެ ސެޕްޓެންބަރުމަހު ފަސްވަނަ ދުވަހު ވަޑައިގަތުމުން، މޮޅަދޫގެ ރައްޔިތުންނަށް އެންމެ ބޭނުންވާ ކަންތައްތައް އެމަނިކުފާނަށް އެނގިވަޑައިގެން. އެ މަނިކުފާނަށް ފެނިވަޑައިގެން މޮޅަދޫ ރައްޔިތުން އަރައި ފޭބުމަށްޓަކައި ޒަމާނުއްސުރެ ފެށިގެން އުފުލަމުންދާ ތަކުލީފާއި، އެ ތަޙައްމުލު ކުރަމުންގެންދާ ދަތި އުދަނގޫ ކަންތައްތައް.\nއާދެ، އެގޮތުން ސަރުކާރުން އެންމެ އިސް ސަމާލުކަމެއް ދިން އެއް ކަމަކަށް ވެގެންމިދިޔައީ މޮޅަދޫ ބަނދަރުގެ މަސައްކަތް، މި އަހަރު ތެރޭގައި ފެށްޓުމަށްޓަކައި މަސައްކަތްކުރުން. އާދެ، އިރާދަކުރެއްވީތީ އަޅުގަނޑުމެން މިއަދު މި ފަށްޓަނީ މި މަސައްކަތް.\nއާދެ، އަޅުގަނޑު ދަންނަވާލަން ބޭނުންވަނީ، ސަރުކާރެއް އައުމުގެ ބޭނުމަކަށް މިވަނީ ރައްޔިތުންގެ މެދުގައި ހަމަޖެހުން ޤާއިމުކޮށް، ރައްޔިތުންނަށް ހުރި ދަތިތައް ފިލުވައި، ބޭނުންވާ ކަންތައްތައް ކޮށްދިނުން. އާދެ، މިއީ ދިވެހިރާއްޖޭގެ ރައީސުލްޖުމްހޫރިއްޔާ، ދިވެހި ރައްޔިތުންނަށް ދެއްވި ޔަގީންކަމަކީ. މިއީ ދިވެހި ރައްޔިތުން މިއަދުގެ ސަރުކާރު ގެނައުމަށްޓަކައި އެންމެ ބާރުލާފައި މަސައްކަތް ކުރަންޖެހުނު ސަބަބަކީ.\nއާދެ، ރަށެއްގެ ކުޑަ ބޮޑުމިނަކީ އެއީ އެ ރަށެއްގެ ރައްޔިތުންގެ އަސާސީ ޙައްޤުތައް ކަށަވަރު ކުރުމަށްޓަކައި އޮންނަ ހުރަހަކަށް ވެގެނެއްނުވާނެ. އާދެ، މިއަދުގެ ސަރުކާރަކުން، ރައީސުލްޖުމްހޫރިއްޔާ އަބަދު އެ ވިދާޅުވާގޮތަށް، ރައްޔިތުންގެ މެދުގައި ތަފާތުކުރުންތަކެއް ނުގެންގުޅޭނެ.\nމިއަދުގެ ސަރުކާރުން އަބަދުވެސް އިރާދަކުރެއްވިއްޔާ، ޔަގީން ކުރާނީ ރައްޔިތުންނަށް ދިމާވާ ދަތިތައް ޙައްލުކޮށް، ދިވެހިރާއްޖޭގެ އެންމެހައި ރައްޔިތުންނަށް ކުރިއެރުން ހޯދައިދިނުން. އާދެ، އެ މަސައްކަތް ކެނޑިނޭޅި ކުރިއަށްދާނެކަމުގެ ފުރިހަމަ ޔަގީންކަން އިރާދަކުރެއްވިއްޔާ، މިއަދު އަޅުގަނޑު މި މޮޅަދޫގެ ލޮބުވެތި ރައްޔިތުންނަށް އަރުވަން.\nއާދެ، އަޅުގަނޑަށްވެސް މިރަށަށް އައުމުގެ ނަސީބު، މި އަހަރުގެ ތެރޭގައި ދެފަހަރަކަށް ލިބިއްޖެ. އާދެ، މި އަހަރުގެ ޖޫން ވިހިވަނަ ދުވަހު އަޅުގަނޑަށް މިރަށަށް އާދެވެނު. އަޅުގަނޑަށްވެސް އަޑުއިވިގެން ދިޔައީ، މިރަށުގެ އެންމެ ތުއްތުކުއްޖާއިން ފެށިގެން އެންމެ ޢުމުރުން ދުވަސްވީ ދައްތަ ނުވަތަ ބޭބެވެސް ހަމަ އެއް ވާހަކައެއް ވިދާޅުވި އަޑު.\nއާދެ، އަޅުގަނޑު މޮޅަދޫގެ ލޮބުވެތި ރައްޔިތުންނަށް މިއަދު ދަންނަވަން އޮތީ، މިއަދުގެ ސަރުކާރުން، ރައީސުލްޖުމްހޫރިއްޔާ ކޮންމެ ދުވަހަކުމެ އެންމެ ގިނައިން ވިދާޅުވާ، އަޅުގަނޑުމެންނަށް ދެއްވާ އިރުޝާދަކީ، ރައްޔިތުންގެ ކަންތައްތައް ރަނގަޅަށް ބަލައި، ރައްޔިތުންގެ އަޑު ރަނގަޅަށް އަހައި، ރައްޔިތުންނަށް ބޭނުންވާ ކަންތައްތައް ކޮށްދިނުމުގައި މަސްއޫލުވެގެން އެކަމުގައި އުޅޭށޭ. އާދެ، ތަކުރާރުކޮށްވެސް އަޅުގަނޑު އެންމެހައި ލޮބުވެތި ބޭފުޅުންނަށް ދަންނަވަން އޮތީ، މި ކަންތައްތައް ކުރުމުގައި އިރާދަކުރެއްވިއްޔާ އަޅުގަނޑުމެން ދެމިތިބޭނަމޭ.\nއާދެ، ޤައުމަކަށް އެންމެ ބޭނުންވާނެ ކަމަކީ، އެ ޤައުމެއްގެ ހަމަޖެހުން. އާދެ، ސަރުކާރެއް އުފެދިފައި މި އޮންނަނީ ހަމަޖެހުން ޤާއިމުކޮށް، ކަންތައްތައް ކޮށްދީ، ތަރައްޤީގެ މަޝްރޫޢުތައް ކުރިއަށް ގެންގޮސް، މިއަދުގެ ޅަދަރީންނަށް އުޖާލާ މުސްތަޤުބަލެއް ހޯދައިދިނުމަށްޓަކައި.\nއާދެ، ތިޔަބޭފުޅުން ބައްލަވައިލައްވާ، މި ވޭތުވެދިޔަ އެއް އަހަރު ދުވަހުގެ ތެރޭގައި، ދިވެހިރާއްޖޭގެ އުތުރުން ފެށިގެން އައްޑޫ ސިޓީއާ ދެމެދު ގިނަގުނަ ކަންތައްތަކެއް ކުރިއަށް އެބަދޭ. އަސާސީ ކަންތައްތައް ފުރިހަމަކުރުން އެއީ މި ސަރުކާރުން އެންމެ އިސްކަންދޭނެ ކަންތައްތައް. އާދެ، ތަޢުލީމީ ދާއިރާ ވަރުގަދަކޮށް، ޞިއްޙީ ނިޒާމު ރަނގަޅު ކުރުމަކީ އެއީ މިއަދުގެ ރައީސް، މުޅި ސަރުކާރުން އެންމެ އިސްކަންދޭ ކަންތައްތައް.\nއާދެ، އަންނަ އަހަރުގެ ބަޖެޓުގެ މަރުޙަލާ މިހާރު ކުރިއަށްދާއިރު، ތިޔަބޭފުޅުންނަށް ފެނިވަޑައިގަންނަވާނެ، އެންމެ ބޮޑު އިސްކަމެއް ބަޖެޓުގައިވެސް ދީފައި މިއޮތީ ޢުމްރާނީ ތަރައްޤީއަށް ދިވެހިރާއްޖޭގެ ރަށްތަކުގެ، މުޅި ދިވެހިރާއްޖޭގެ ތަރައްޤީއަށް ބޮޑު ބަޖެޓެއް، ދިހަ ބިލިއަނަށްވުރެ ގިނަ ރުފިޔާގެ ބަޖެޓެއް މިއޮތީ ރައްޔިތުންނަށްޓަކައި ކަނޑައެޅިފައި.\nހަމައެއާއެކު، ދިވެހިރާއްޖޭގެ ޞިއްޙީ ނިޒާމާއި، ތަޢުލީމީ ނިޒާމަށް މިއިން ކޮންމެ ދާއިރާއަކަށްވެސް ހަތަރު ބިލިއަނަށްވުރެ ގިނަ ރުފިޔާ ކަނޑައެޅިފައި މިވަނީ. އާދެ، މިއީ ސަރުކާރަކުން ކުރަންޖެހޭ ކަންތައްތައް.\nއިރާދަކުރެއްވިއްޔާ، މި ސަރުކާރުން މި ދެންނެވި ކަންތައްތަކަށް އަމާޒުކޮށް، ރާއްޖޭގެ ރައްޔިތުންގެ ދުޅަހެޔޮކަމަށާއި، ޞިއްހީ ކަންތައްތަކަށް އިސްކަންދީގެން ރަނގަޅު ދަރީންތަކެއް، މާދަމާ ޤައުމު ހިންގޭފަދަ ތަޢުލީމީ ދަރީންތަކެއް އުފެއްދުމަށްޓަކައި ކުރެވެން ހުރި ހުރިހާ މަސައްކަތެއް އިރާދަކުރެއްވިއްޔާ އަޅުގަނޑުމެން ކުރާނަން.\nއާދެ، ހަމަޖެހުމަށްވުރެ ބޮޑަށް ޤައުމަކަށް ބޭނުންވަނީ ކޮންކަމެއްތޯ. އިންޞާފަށްވުރެ ބޮޑަށް ރައްޔިތުން ބޭނުންވާނީ ކޮންކަމެއްތޯ. އެކުވެރިކަމާއި އެއްބައިވަންތަ ކަމަށްވުރެ ބޮޑަށް ރައްޔިތުން އެދޭނެ ދެވަނަ ކަމަކީ ކޮބައިތޯ.\nއާދެ، އަޅުގަނޑުމެން އަބަދުވެސް، ކޮންމެ ސިކުންތަކުވެސް، ކޮންމެ މިނިޓަކުވެސް އަޅުގަނޑުމެން އުފާކުރަން. އަޅުގަނޑުމެން އުފާކުރަނީ، އަޅުގަނޑުމެންނަށް ލިބިފައި އޮތް މި ހަމަޖެހުން، އެކުވެރިކަން އާދެ، އަޅުގަނޑުމެންނަށް ގެނެސްދިނީ އަޅުގަނޑުމެންގެ މާތްވެގެންވާ އިސްލާމްދީން. އަޅުގަނޑުމެން ތާއަބަދު އެ ދީނުގެ ޞައްޙަ އަޤީދާ މަތީގައި ތިބެ، އަޅުގަނޑުމެން މަސައްކަތް ކުރަމުން މިދަނީ. ކުރިއަށް އޮތް ތަނުގައިވެސް އިރާދަކުރެއްވިއްޔާ އަޅުގަނޑުމެން މަސައްކަތް ކުރާނީ އެކުވެރި، އެއްކޮށް އުޅޭ ރައްޔިތުންތަކެއް ގުޅިގެން ކުރާ މަސައްކަތަކުން މުޅި ޤައުމު ކުރިއެރުވުމަށް.\nއާދެ، އަޅުގަނޑު އެއް ކަމެއް، މިއަދު މޮޅަދޫގެ ލޮބުވެތި ރައްޔިތުންނާއި އަދި ދިވެހިރާއްޖޭގެ އެންމެހައި ލޮބުވެތި ރައްޔިތުންގެ އަރިހުންވެސް އެދެން ބޭނުން. ޤައުމެއް ތަރައްޤީ ވާނީ އެންމެން އެކުގައި ކުރެވޭ މަސައްކަތަކުން. އާދެ، މިއަދު އަޅުގަނޑުމެން ރަނގަޅު ކަންތައްތައް ކުރުމުގައި، ހެޔޮބަސް އަޑުއެހުމުގައި އަޅުގަނޑުމެން ވަގުތު ދޭން އެބަޖެހޭ. އެއްވެސް ހާލަތެއްގައި، ވަކިކަމެއް ބޭނުންވެގެން އުޅޭ ބަޔަކު، ވަކިކަމެއް ކޮށްފައި، އެކަމަކުން ރެކެން އުޅޭ ބަޔަކު ދައްކާހާ ބަހަނާތަކަށާއި، އެ ދައްކާ ވާހަކަތަކަށް ޖާގަ ދެވޭކަށް އަޅުގަނޑުމެންނަކަށް ނެތް.\nއާދެ، އަޅުގަނޑު ދަންނަވަން އޮތީ، ލައްކަ ސަކަރާތް، އާދެ، ލައްކަ އިންތިޒާރުތަކެއް ކަންތައްތަކުގައި ރައްޔިތުން ކޮށްފިއޭ. އަޅުގަނޑު ތަފުސީލަކަށް ނުދިޔަޔަސް، ދިވެހިރާއްޖޭގެ ލޮބުވެތި ރައްޔިތުންނަށް ވަރަށް ސާފުކޮށް އެނގިވަޑައިގަންނަވާނެ، ވޭތުވެދިޔަ އަހަރުތަކުގައި ތަފާތު އެކި ދިމަދިމާއިން، ތަފާތު އެކި ކަންތައްތަކުގައި ދިވެހި ރައްޔިތުންނަށް ހުރި ގޮންޖެހުންތައް.\nއާދެ، ނިންމާލަމުން އަޅުގަނޑު ދަންނަވަން އޮތީ، މިއަދުގެ ސަރުކާރު ދެމިއޮންނާނީ، ﷲ އިރާދަކުރެއްވިއްޔާ، މި ކަންތައްތައް ޙައްލުކޮށް، ދިވެހިރާއްޖޭގެ ރައްޔިތުންނަށް ހަމަޖެހިގެން، ސަލާމަތާއި ރައްކާތެރިކަމާއެކު އުޅެވޭނެ މާޙައުލެއް ކަށަވަރު ކުރުމާއި، ދިވެހިރާއްޖޭގެ ރައްޔިތުންގެ މެދުގައި ހަމަހަމަކަމާއެކު ކަންތައްތައް ކޮށްދިނުމުގައި. އެ ކަންތައްތައް ކުރުމުގައޭ.\nއާދެ، އަޅުގަނޑަށް މިއަދު މިރަށަށް އާދެވުނީތީ އަދި ރައްޔިތުންނާ ބައްދަލުވެވުނީތީ އެކަމާ އުފާކުރަމުން، މި ބަނދަރުގެ މަސައްކަތް މިއަދު ފެށި، ﷲގެ ހެޔޮ ރަޙްމަތުން ވީހާވެސް އަވަހަކަށް ނިންމައި، އެ ބަނދަރުގެ ފަސޭހަކަން ރައްޔިތުންނަށް ލިބުމަކީ އެއީ އަޅުގަނޑު މިއަދު އެދޭ އެންމެ ބޮޑު އެދުން ކަމުގައި ދަންނަވަމުން، މޮޅަދޫ ރައްޔިތުންނާއި އަދި މުޅި ދިވެހިރާއްޖޭގެ އެންމެހައި ރައްޔިތުންނަށް ފާގަތި ދުވަސްތަކެއް މިންވަރު ކުރެއްވުން އެދި اللَّـهُ سُبْحَانَهُ وَتَعَالَىٰގެ ކިބަފުޅުގައި ދުޢާ ދަންނަވަމުން އަޅުގަނޑުގެ ވާހަކަކޮޅު ނިންމާލަން.


Uruguay athun balinuve Brazil 10 match hama koffi - One Online\nރޭގެ މެޗުގައި ލަނޑުޖެހުމަށްފަހު ނޭމާ އުފާފާޅުކުރަނީ\nއުރުގުއޭ އަތުން ބަލިނުވެ ބްރެޒިލް ދިހަ މެޗު ހަމަކޮށްފި\nއިނގެރޭސިވިލާތުގެ ލަންޑަންގައި ރޭ ކުޅެވުނު ބައިނަލް އަޤުވާމީ އެކުވެރިކަމުގެ މެޗުގައި ވަރުގަދަ ބްރެޒިލް އިން ވާދަވެރި އުރުގުއޭ ބަލިކޮށްފިއެވެ. މިއީ އުރުގުއޭ އަތުން ބަލިނުވެ ބްރެޒިލް ހަމަކުރި ދިހަ ވަނަ މެޗެވެ.\nއާސެނަލްގެ އެމިރޭޓްސް ސްޓޭޑިއަމްގައި ކުޅުނު މިމެޗު ބްރެޒިލް އިން ކާމިޔާބުކުރީ 0-1 ގެ ނަތީޖާއަކުންނެވެ. މެޗުގެ ހަމަ އެކަނި ލަނޑު 76 ވަނަ މިނެޓުގައި ކާމިޔާބުކޮށްދިނީ ލިބުނު ޕެނަލްޓީއަކުން ކެޕްޓަން ނޭމާ ޖޫނިއާ އެވެ. ނޭމާ ވަނީ މި ސީޒަންގައި ފްރާންސްގެ ޕީއެސްޖީ އަށް އޭނަ ކުޅެދިން 16 މެޗުގައި 13 ގޯލު ކާމިޔާބުކޮށްފައެވެ.\nއުރުގުއޭގެ ފަރާތުން ގިނަ ފައުލްތަކެއް ފެނިގެންދިޔަ މި މެޗުގައި ގިނައިރު ބޯޅަ ހިފަހައްޓާ ގިނަ ހަމަލާ އުފެއްދީ ބްރެޒިލުންނެވެ. އުރުގުއޭއަށް ލިބުނު އެންމެ ރަނގަޅު ފުރުޞަތު ލިބުނީ ބާސެލޯނާއަށް ކުޅޭ ލުއިސް ސުއަރޭޒް އަށެވެ. އޭނާ ފޮނުވާލި ދެ ހަމަލާވެސް ބްރެޒިލްގެ ކީޕަރު އެލިސަން ވަނީ މަތަކޮށްފައެވެ.\nއަންނަ އަންގާރަ ދުވަހު ބްރެޒިލް ދެން ނިކުންނާނީ ކެމަރޫން އާއި ދެކޮޅަށެވެ. އަދި އުރުގުއޭ ނިކުންނާނީ ރޭ ނެދަލެންޑްސް އަތުން ބަލިވި ފްރާންސްއާއި ދެކޮޅަށެވެ.\nރޭގެ މި މޮޅަކީ އަންނަ އަހަރު އޮންނަ ކޮޕާ އެމެރިކާއަށް ތައްޔާރުވަމުން އަންނަ ބްރެޒިލް އަށް ލިބުނު ރަނގަޅު މޮޅެއްކަމަށް އެޓީމުގެ ކޯޗު ޓީޓޭ ވަނީ ބުނެފައެވެ.\nކޮވިޑް 19 ގެ އުސޫލުތައް މުގުރާލެވިފައިވާ ކަމަށް މޮރީނިއޯ އެއްބަސް ވެއްޖެ


ކޮވިޑް ޖެހިގެން ރާއްޖެއިން މިއަދު ތިން މަރު\nކޮވިޑް-19 ޖެހިގެން ރާއްޖޭގައި މިއަދު މަރުވި މީހުންގެ އަދަދު ތިނަކަށް އަރައިފިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން މިއަދު ބުނީ ކޮވިޑްގައި މިއަދު މަރުވި ފުރަތަމަ މީހާއަކީ ޑީއެޗް-11 ގައި އެޑްމިޓްކޮށްފައި އޮތް އިންޑިއާގެ އުމުރުން 60 އަހަރުގެ މީހެއް ކަމަށެވެ. އޭނާ މަރުވީ ރޭ ދަންވަރު 3:47 ގައެވެ. އޭނާއަކީ ކޮވިޑަށް ޕޮޒިޓިވްވެފައިވާކަން މިދިޔަ މަހުގެ 28 ވަނަ ދުވަހު އެވެ. އޭނާއަކީ ރާއްޖޭން އެ ބަލީގައި މަރުވި 80 ވަނަ މީހާއެވެ.\nއޭގެފަހުން މިއަދު މަރުވި ދެވަނަ މީހާއަކީ ވެސް ބިދޭސީއެއް ކަމަށް އެޗްޕީއޭ އިން ހާމަކުރެއެވެ. އެއީ ކ. މާފުށީގައި އައިސޮލޭޓްކޮށްފައި ހުރި އުމުރުން 37 އަހަރުގެ ބަންގްލަދޭޝް މީހެކެވެ. އެޗްޕީއޭއިން ބުނީ އޭނާއަކީ މިދިޔަ މަހުގެ 26 ގައި ބައްޔަށް ޕޮޒިޓިވްވި މީހެއް ކަމަށެވެ. އެއީ ރާއްޖޭން އެބަލީގައި މަރުވި 81 ވަނަ މީހާއެވެ.\nމިއަދު މަރުވި ތިންވަނަ މީހާއަކީ ދަރުމަވަންތަ ހޮސްޕިޓަލްގެ ޑީއެޗް11ގައި ފަރުވާދެމުންދިޔަ 81 އަހަރުގެ ދިވެހި އަންހެނެކެވެ. އަދި އޭނާ ނިޔާވީ މިއަދު މެންދުރު ފަހު 2:46 ހާއިރު ކަމަށް އެޗްޕީއޭއިން ބުނެއެވެ. މިއީ ރާއްޖޭން ކޮވިޑް ޖެހިގެން މަރުވި 82 ވަނަ މީހާއެވެ.\nތިނަދޫ އާއި ގައްދޫ ލޮކްޑައުން ކުރަނީ\nރާއްޖެ އަށް ކޮވިޑްގެ ސާޖެއް އައި ފަހުން އިއްޔެ އަކީ އެއް ދުވަހެއްގައި އެންމެ ގިނަ މީހުން މަރުވި ދުވަހެވެ. އެގޮތުން އިއްޔެ ހަތަރު މީހަކު މަރުވިއެވެ.


Athun thalhaa bodethi gas vattaa baarugadha kujjeh!\nއެވްނިކާ އަތުން ބޮކްސިން ތަޅާ ގަހެއް ވައްޓާލަނީ\nގިނަ މީހުންނަށް ހަށިގަނޑު ވަރުގަދަ ކުރަން އެކި ކަހަލަ ކަސްރަތުތައް ކުރުން ވަނީ ބޮޑު ތަކުލީފަކަށެވެ. ހަފުތާއަކު އެއްފަހަރު ވެސް ކަސްރަތުކޮށްލާ ހެދެނީ މަދު ބަޔަކަށެވެ. ނަމަވެސް ރަޝިޔާގެ 12 އަހަރުގެ މި އަންހެންކުއްޖާ އަކީ ހަށިގަނޑު ވަރުގަދަ ކުރަން މަސައްކަތް ކުރުމުގައި ލާމަސީލު ނަމޫނާ އެކެވެ. "ދުނިޔޭގެ އެންމެ ބާރުގަދަ އަންހެންކުއްޖާ" ގެ ރެކޯޑް މި ކުއްޖާއަށް ލިބިފައިވަނީ އޭނާގެ ހިތްވަރާއި މަސައްކަތުންނެވެ.\nގޮށްމުށުން ޖެހިޖެހީނުން ފަލަ ގަހެއް ވައްޓާލުމަކީ އެވްނިކާ ސާދުވަކަސް އަށް މިހާރު އެއްވެސް ކަމެއް ނޫނެވެ. ސްޓީލް ދޮރެއްގައި އަތުން ޖަހައި ބަނޑި ކޮށްލުމަކީ ވެސް އޭނާއަށް ފެން ބޮއިފަ ވަޔެއް ލުން ފަދަ ފަސޭހަ ކަމެކެވެ.\nއެވްނިކާގެ އުމުރުން ފަސް އަހަރުއްސުރެ ބޮކްސިން ހުނަރުތައް ދަސްކުރަން ވަނީ ފަށާފަ އެވެ. އޭނާ ތަމްރީނު ކުރުމުގެ މަސައްކަތް ކުރަނީ އޭނާގެ ބައްޕަ ރުސްތުރަމް ސާދުވަކަސް އެވެ.\nއެވްރިކާ މަޝްހޫރުވާން ފެށީ މީގެ ފަސް އަހަރު ކުރިންނެވެ. އެއް މިނިޓް ތެރޭ އޭނާ 100 އެތިފަހަރު ޖަހާތަން ފެންނަ ވީޑިއޯއެއް ވައިރަލް ވުމުންނެވެ. އޭރު އެވްރިކާގެ އުމުރުން އަށް އަހަރެވެ.\nއެވްރިކާ ވަރަށް ކުޑައިރުއްސުރެ ބޮކްސިން ތެޅުމަށް މޮޅުކަމާއި އެ ހުނަރު އޭނާގެ ކިބައިގައި ހުރިކަން އޭނާގެ ބައްޕައަށް ފާހަގަ ކުރެވި އެކަމުގެ ތަމްރީނުތައް ވަރަށް ޅަ ފަތުގައި ވަނީ ފަށާފަ އެވެ. އަދި 12 އަހަރު ފުރުނުއިރު އެވްރިކާ ވަރުގެ ހަލުވި، ކުޅަދާނަ އަދި ވަރުގަދަ ކުއްޖަކު ނެތް ވަރަށް އޭނާ ވަނީ ތަމްރީނު ހޯދާފަ އެވެ.\nދާދިފަހުން ވައިރަލްވީ ވީޑީއޯއެއްގައި އެވްރިކާ އޭނާގެ ކުޅަދާނަ ކަމާއި ވަރުގަދަކަން ދައްކާތަން ފެނެ އެވެ. އެގޮތުން ފަލަ ގަހެއްގައި ގޮށް މުށުން ތަޅާ ތަޅާ އެ ގަސް ވައްޓާލާން ވީޑިއޯގައި ފެނެ އެވެ.\nއިނގިރޭސި ވިލާތުގެ "ދަ ސަން" ގައިވާ ރިޕޯޓެއް ބުނާ ގޮތުގައި އެވްރިކާއާއި އޭނާގެ އެއްބަނޑު އެއްބަފާ ކުދިން ތަމްރީނުތައް ހަދަނީ އެމީހުންގެ ގެޔާ ކައިރީގައި އޮންނަ ޖަންގައްޔެއްގެ ތެރޭގަ އެވެ. އެމީހުން ގޭން ބޭރުގައި އުޅޭ ހުރިހާ ވަގުތެއްގައި ވެސް ބިޔަ ބޮޑެތި ގަސް ތަކަކީ ޕަންޗިން ބޭގް ތަކަށް ހަދައިގެން އޭގައި ގޮށްމުށުން ތަޅައި އެ ހުނަރު ތަރައްގީ ކުރަމުން ގެންދެ އެވެ. އިންސްޓަގްރާމްގައި ވައިރަލްވީ އިތުރު ވީޑިއޯ އަކުން ފެންނަނީ އެވްރިކާގެ ގޮށްމުށުން ޖަހައި ވަރުގަދަ ސްޓީލް ދޮރެއް ބަނޑިކޮށްލާތަނެވެ.\nއިނގިރޭސި ވިލާތު ނޫހަކަށް ދިން އިންޓަވިއު އެއްގައި އެވްރިކާ ބުނީ ބޮކްސިން ތަޅާހިތްވާ ކަމަށާއި ބޮކްސިން ތަޅާއިރު އެ ކިޔާ އަޑާ އޭނާ ވަރަށް ގަޔާވާ ކަމަށެވެ. އަދި އަވަސް އަވަހަށް ޕަންޗްކުރާއިރު އޭނާގެ ފައި ވެސް އެ ހަރަކާތުގައި ބައިވެރިވާކަމަށާއި އެއީ ވަރަށް ހިތްހަމަޖެހުން ލިބޭ ކަމެއް ކަމަށެވެ.\nއެވްރިކާގެ ބައްޕަ އަކީ ބޮކްސިން ތަޅަން ކުދިން ތަމްރީނުކުރާ މީހެކެވެ. އެގޮތަށް ކުދި ބަޔަކު ތަމްރީނު ކުރަން އުޅޭއިރު އެވްރިކާވެސް ގޮވައިގެން އޭނާ އުޅެ އެވެ. އަދި އެވްރިކާގެ އުމުރުގެ ކުދިންނަށް ވުރެ އޭނާ އެކަމަށް މާ ކުޅަދާނަކަން އެވްރިކާގެ ބައްޕައަށް ފާހަގަ ކުރެވި އޭނާ އެކަމަށް ތަމްރީނުކުރަން ފެށީ އެވެ.


Israel in Palestine ge 43 meehaku maraalaifi\nއިޒްރޭލުން ފަލަސްތީނުގެ 43 މީހަކު މަރާލައިފި\nއިޒްރޭލުގެ ވެރިރަށް ކަމަށް އެ ގައުމުން ދައުވާ ކުރާ، ގުދުސްއަށް އިޒްރޭލުގައި ހުންނަ އެމެރިކާ އެމްބަސީ ބަދަލު ކުރުމާ އެކު ފެށުނު މުޒާހަރާތަކުގައި ފަލަސްތީނުގެ 43 މީހަކު އިޒްރޭލުން މަރާލައިފި އެވެ.\nކުރިން ތެލްއަވީވްގައި ހުރި، އެމެރިކާ އެމްބަސީ މިއަދު ގުދުސްގައި ހުޅުއްވައި ދެއްވީ އެމެރިކާގެ ރައީސް ޓްރަމްޕްގެ ދަރިކަނބަލުން އަދި ޓްރަމްޕްގެ އެޑްވައިޒަރެއްގެ ގޮތުގައި މަސައްކަތް ކުރައްވާ އިވަންކާ ޓްރަމްޕް އެވެ. އެމްބަސީ ހުޅުވުމުގެ ރަސްމިއްޔާތު ހިނގަމުން ދިޔައިރުވެސް، ފަލަސްތީނުގެ ގިނަ ބަޔަކު ދިޔައީ ގައްޒާގެ ބޯޑަރު ފެންސް ސަރަހައްދަށް އެއްވެ އެކަމާ ނުރުުހުން ފާޅު ކުރަމުން އެވެ.\nފަލަސްތީނުގެ 35،000 އެއްހާ މީހުން އެ ސަރަހައްދަށް އެއްވެފައި އޮތް އިރު އެއްބަޔަކު ގެންދިޔައީ އެ ސަރަހައްދުގައި ތިބި އިޒްރޭލު ސިފައިންގެ ގަޔަށް ގާ އުކަމުން އެވެ. އަދި އަނެއް ބަޔަކު ޓަޔަރުތަކުގައި ރޯކޮށް އަދި އަނެއް ބަޔަކު ބަޔަކު ފެންސް ވައްޓާލަން މަސައްކަތް ކުރި އެވެ. މުޒާހަރާ ކުރާ މީހުންނަށް އިޒްރޭލުން ރައްދު ދިނީ ކަރުނަގޭހާއި ބަޑިން އެވެ.\nބޯޑަރު ސަރަހައްދުގައި ތިބޭ އިޒްރޭލުގެ ސްނައިޕަރުން ވަނީ މުޒާހަރާ ކުރާ މީހުންގެ ތެރެއަށް ބަޑި ޖަހައިފަ އެވެ. ބަޑި ޖެހުމުގެ ސަބަބުން 43 މީހަކު މަރުވި ކަމަށް ގައްޒާގެ ހެލްތް މިނިސްޓްރީ އިން ބުންޏެވެ. އަދި 2،000 އެއްހާ މީހުންނަށް އެކިވަރުގެ އަނިޔާވި ކަމަށް ވެސް ބުންޏެވެ. ފަލަސްތީނުގެ ރައްޔިތުން ގަބޫލުކުރާ ގޮތުގައި މިއީ އިޒްރޭލުން ހިންގި ބޮޑު ގަތުލު އާންމެކެވެ.\nއެމެރިކާގެ އެމްބަސީ ގުދުސްގައި ހުޅުވާފައި މި ވަނީ އިޒްރޭލުގެ ދައުލަތް ގާއިމްކުރިތާ، 70 އަހަރު ފުރެން އެއް ދުވަހަށް ވެފައި ވަނިކޮށެވެ.\nއިޒްރޭލުން ބުނީ، މުޒާހަރާ ކުރާ މީހުން ގަޔަށް ބަޑި ޖަހަން ޖެހުނީ، ފަލަސްތީނުގެ މީހުން އިޒްރޭލުގެ ސިފައިންނަށް ހަމަލާދީ އިޒްރޭލުގެ އަމަންއަމާންކަމަށް ނުރައްކާވާ ދަރަޖައަށް މުޒާހަރާ ކުރާ މީހުންގެ ކަންތައްތައް ދިޔުމުން ކަމަށެވެ. އެހެން ނަމަވެސް ފަލަސްތީނުގައި ފަރާތުން އަދ އަށް ކަނޑައަޅާފައި ހުންނަވާ މަންދޫބު ވިދާޅުވީ އިޒްރޭލުން އާންމުންގެ ތެރެއަށް ބަޑިޖެހުން ގަބޫލު ނުކުރެވޭ ކަމަށާއި މުޒާހަރާތައް ދިޔައީ ސުލްހަވެރިކޮށް ކަމަށެވެ. އެހެން ނަމަވެސް އިޒްރޭލުގެ ސިފައިން ބަޑިޖެހި ހިސާބުން މުޒާހަރާތަކުގައި ހަމަނުޖެހުން ހިނގި ކަމަށް ވެސް މަންދޫބު ވިދާޅުވި އެވެ. އެހެން ނަމަވެސް އިޒްރޭލުން ވަނީ ހާލަތާ ނުބައްދަލު ބާރުގެ ބޭނުން ކޮށްފައި ކަމަށް ވެސް މަންދޫބު ވިދާޅުވި އެވެ.\n"މި ލާއިންސާނީ އަމަލުތައް ހުއްޓުވުމުގައި ބައިނަލްއަގުވާމީ މުޖުތަަމައުގެ އެހީއަށް އަޅުގަނޑުމެން އެދެން،" އދ ގައި ހުންނަވާ ފަލަސްތީނުގެ މަންދޫބު ވިދާޅުވި އެވެ.


Dho?! SAG Award: Emme Reethi Fas Hedhun\nއެސްއޭޖީ އެވޯޑް: އެންމެ ރީތި ފަސް ހެދުންތައް\nމި އަހަރުގެ އެހެން އެވޯޑް ހަފްލާތަކެކޭ އެއްފަދައިން 2021 ސްކްރީން އެކްޓާސް ގިލްޑް އެވޯޑް ކުރިއަށް ގެންދިޔައީ ވާޗުއަލްކޮށެވެ. އެހެންނަމަވެސް ތަރިން ހެދުން އެޅުމުގައި އެންމެ ކަމަކަށް ވެސް އުނިކަމެއް ނާދެއެވެ. މި ހަފްލާގައި އެންމެ ރީތިކޮށް ހެދުން އެޅި ތަރިންނަށް ބަލާލަމާ ހިނގާށެވެ.\nމަޝްހޫރު އެކްޓްރަސް އަދި "ހައު ޓު ގެޓް އަވޭ ވިތް މާޑާ"ގެ ބޮޑު ރޯލެއް ކުޅެފައިވާ ވަޔޯލާ ޑޭވިސް މިފަހަރު ލައިގެން ހުރީ ލުއީވިޓޯން ބްރޭންޑުގެ ނިއޯން ފެހި ކުލައިން ދިއްލާލާފައި ހުރި ދިގު ހެދުމެކެވެ. ވީނެކް ކަރެއް ލާފައިވާ މި ކޮލަމް ގައުންގައި 10،000 ވުރެއް ގިނަ މިނާފުށްތައް ހަރުކުރަން 140 ގަޑިއިރު ހޭދަވި އެވެ.\nއާނިޔާ ޓެއިލާ ޖޯއި\nއެންމެންގެ ހިތުގެ "ކުއީން" އަދި "ކުއީންސް ގެމްބިޓް"ގެ ތަރި ލައިގެން ހުރީ ކަސްޓަމް ކޮށް އޭނަޔަސް ޑިޒައިންކޮށްދީފައިވާ ވީރާ ވޭންގް ބްރޭންޑުގެ ސިލްކް ހެދުމެކެވެ. މަަޑު ކުލައެއްގައި ހެދުން ހުރި އިރު ކަޅުކުލައިގެން ލޭސް ފޮތިން ހެދުމުގެ ކަރު އަދި ތީރީބައިގައި ހުއްޓެވެ. ކަރުގައި އަޅާފައި ހުރި ޓިފަނީ އެންޑް ކޯ ބްރޭންޑުގެ 26 ކެރެޓް ފަށުގައި 60 ޓިފަނީ ޑައިމަންޑު އިނެވެ. އޭގެ އިތުރުން ކަންފަތުގަ އާއި އިނގިލީގައި އަޅާފައި ހުރި އަނގޮޓިޔަކީ ވެސް ހަމަ ޓިފަނީ ބްރޭންޑުގެ އެއްޗެއްސެވެ.\nލެސްލީ އޯޑަމް ޖޫނިއާ\nފިރިހެނުންގެ ހެދުންތަކުގެ ތެރޭގައި އެންމެ ވަރުގަދަކޮށް ހެދުން އަޅާފައި ވަނީ ލެސްލީ އޯޑަމް ޖޫނިއާ ކަމަށް ގިނަ ބަޔަކު ވޯޓުކުރި އެވެ. ބާލުޓި ބްރޭންޑުގެ އޮމްބްރޭ އިފެކްޓެއް ދައްކުވައިދޭ މި ސޫޓަކީ އެ މީހުންގެ ފޯލް 2021 ކަލެކްޝަންގެ ޑިޒައިނެކެވެ.\nޕަރަބަލް ގުރުންގް ބްރޭންޑުގެ "ތްރީ ރޯސާސް" ގެ ނަމުން ނަންދެވިފައިވާ ފިޔާތޮށި ކުލައިގެ މި ހެދުން ވެގެން ގޮސްފައި ވަނީ ވަރަށް ވަރުގަދަ ސްޓޭންޓްމަންޓް ހެދުމަކަށެވެ. ހެދުމާ ގުޅޭގޮތަށް ލިޕްސްޓިކް ޖައްސާފައި ހުރި އިރު އަޅައިގެން ހުރީ މެސިކާ ބްރޭންޑުގެ ފަށެކެވެ.\nލިލީ ކޮލިންސް މިފަހަރު ލައިގެން ހުރީ މަޑު ފިޔާތޮށި ކުލައަކަށް ދާ ޖޯޖަސް ހޯބިކާ ބްރޭންޑުގެ ކުރު ހެދުމެކެވެ. އޭ ލައިން ކަޓަކަސް ހުރި މި ހެދުމުގައި އެކިކަހަލަ އެމްބްރޮއިޑަރީގެ މަސަތްކަތް ފެންނަން ހުއްޓެވެ. ގުޅުވާލާފައި ހުރީ އާދައިގެ މޭކަޕަކާ އެކު ހޮލޯގްރަފިކް ހުސް ފައިވާނެކެވެ.


Hiyaanaathu Ge Thuhumathu Kuraathee Live TV Ga Javaabu Dheyn Beynun: Reeko Moosa - Vaguthu\nއެމްއެމްޕީއާރުސީގެ ބޮޑު ޚިޔާނާތުގެ ފައިސާ ލިބުނު ކަމަށް ބުނާ މައްސަލައިގައި ޖަވާބުދާރީވެ ވަޑައިގަންނަވަން ބޭނުންވަނީ ލަައިވްކޮށް ކުރިއަށް ގެންދާ ރައްޔިތުންގެ މަޖިލީހުގެ ކޮމިޓީއެއްގައި ކަމަށް މަޖިލީހުގެ ކުރީގެ ނައިބު ރައީސް މޫސާ މަނިކު (ރީކޯ މޫސާ) ވިދާޅުވެެއްޖެއެވެ.\nރީކޯ މޫސަ ރޭ ކުރެއްވި ޓްވީޓެއްގައި ވިދާޅުވީ، އެމްއެމްޕީއާރުސީގެ ޚިޔާނާތުގެ ފައިސާ ޖަމާ ކުރި އެސްއޯއެފް އެކައުންޓުން އޭނާ އަށް އެއް ލައްކަ ޑޮލަރު ޖަމާ ކުރި ކަމަށް މީގެ ކުރިން އެންޓި ކޮރަޕްޝަން ކޮމިޝަން (އޭސީސީ) އިން އާންމު ކުރި ރިޕޯޓްގައި ވެސް ހިމެނޭ އިރު، އެ ފައިސާގެ ހަގީގަތް މީގެ ކުރިން އޭސީސީއަށް ސާފުކޮށްދީފައިވާ ކަމަށެވެ. އެ ކަން ކުރީ ވެސް ސުވާލު ކުރަން ހާޒިރު ކުރަން އެންގުމުގެ ކުރިން އަމިއްލައަށް ކަމަށް ރީކޯ ވިދާޅުވިއެވެ.\n"މި ފަހަރު ޓީވީއިން ލައިވްކޮށްފަ މަޖިލީހުގެ ކޮމިޓީގަ އަމިއްލައަށް ޖަވާބު ދޭން ބޭނުން،" ރީކޯ ވިދާޅުވިއެވެ.\n2019 ގަވެސް ނޫސްތަކުގެ ފަލަސުރުޚީ އަށް އައި ވާހަކައެއް އަޅުގަނޑުގެ އެކައުންޓަށް އެސްއޯއެފުން އެއްލައްކަ ޑޮލަރު ޖަމާކުރިވާހަކަ އެފަހަރު އަމިއްލައަށްގުޅާފަ އޭސީސީއަށް ޙަގީގަތް ކިޔާދިނިން ،މިފަހަރު ޓީވީންލައިވްކޮށްފަ މަޖްލީހުގެކޮމެޓީގަ ޖަވާބުދޭންބޭނުން @mvpeoplesmajlis\n— Moosa Maniku (Reeko) (@ReekoMoosa) May 11, 2021\nޚިޔާނާތުގެ ފައިސާ ލިބުނު ކަމަށް ބުނާ މީހުންގެ ލިސްޓެއް ތަހުގީގީ އިދާރާތަކުން މަޖިލީހަށް މިދިޔަ ބުރާސްފަތި ދުވަހު ޚިއްސާކޮށްފައިވަނިކޮށް، އޭގެ ލިސްޓެއް ރޭގެ ވަގުތެއްގައި ވަނީ ލީކު ކޮށްލައިފައެވެ. އެކަމަކު ލިސްޓުގައި ނަން ހިމެނޭ ބައެއް ބޭފުޅުން ގެންދަވަނީ އެ ކަމަށް އިންކާރު ކުރައްވަމުންނެވެ.\nލީކް ކޮށްލައިގެން އުޅޭ ލިސްޓު "ވަގުތު" އަށް ވަނީ ލިބިފައެވެ. މި ލިސްޓުގެ ކަށަވަރު ކަން ރަސްމީ އެއްވެސް އިދާރާއަކުން އަދި ކަށަވަރުކޮށްނުދެއެވެ. އަދި މަޖިލީހުގެ ކޮމިޓީގެ ބައެއް މެންބަރުން ވެސް ވަނީ އެ ލިސްޓު ނޫން ކަމަށް ވިދާޅުވެފައެވެ. އެކަމަކު މިއީ ސައްޚަ ލިސްޓެއް ކަމުގައި ބައެއް މަސްދަރުތަކުން މައުލޫމާތު ލިބެއެވެ.\nމިނިސްޓަރ މަހްލޫފަށް ދައުވާ ކުރަން ފޮނުވައިފި\nމެއި 12, 2021 10:51\nހުރިހާ މީހުންވެސް މިކަން ކޮއްފަ ހުރީ ޑޮލަރު ގަންނަން ވެގެން... ކޮބާތޯ ކުޑަހެންވޭރު މީހުންގެ ލޮލުގައި އެޅުވި އަނދުން.. ފޭކު މީހެއް...\nމެއި 12, 2021 10:52\n3 ރިސޯޓު ލިބުނު ގޮތްވެސް ބުނެލަދޭތި ލައިވް ޓީވީގަ.\nމެއި 12, 2021 11:02\nމިވެސް ވަގެއް، އެވެސް ވަގެއް، ދެންވެސް ވަގެއް. ވައްކަން ނުކުރާތީ އަހަރެމެންގެ ނަންތައް ތި ލިސްޓުގައި ނެތީ. ބަރާބަރަށް ލިސްޓް ފުރިހަމަކޮށްފިއްޔާ ދެތިން ސަތޭކަ ފަހުލަވާނުން ތި ލިސްޓަން އަރާނެ. ބައެއް ނަންތައް އަދިވެސް ފޮރުވިފައި ނުވަތަ ފޮރުވާފައި ހުންނާނެ.\nމެއި 12, 2021 11:20\nރީކޯ ދެރަނުވެ! މައުމޫނަށް ނުލިބޭ ހަރާމް ލާރިތަކެއް ރީކޯއަށް ލިބުމަކީ މައުމޫނަށްވުރެ މަޝްހޫރުވާނެކަމެއް! ރީކޯ ތިއީ މައުމޫނަށްވުރެ މަޝްހޫރުވާން ގަދައަޅާ މަސައްކަތްކުރާ މީހެއްނު!\nކަލޭ ތީ ލާރިއަށް ހޭބަލި ވެފަ ހުންނަމީހެއް ،ލިބުނޭ ބުނާނެތަ އެއްވެސް މީހަކު !\nމެއި 13, 2021 11:22\nޔާމިން އެކައުންޓުގައި ހުރި ފައިސާ އަކީވެސް އޭނައަށް ނޭގިވަތް ފައިސާ ރީކޯވެސް ތިބުނަނި މަސަކަށް ނޭގެއޭ ހީޙީ


Namroodhu: Shaithaanaa eku furathama ehbbasvun hedhi, maruvee sikunditherey 40 aharu dhiriulhunu madhiriehgge sababun - One Online\nނަމްރޫދު (ކ) ކަމަކާ ރުޅިއައިސްފައި --- (ނަމްރޫދް ކަމަށް ބުނާ ރަސްގެފާނުގެ އިހުގެ ތަސްވީރެއް)\nއިންސާނީ ތާރީޚުގައި އެންމެ ފުރަތަމަ ސިޙުރު ވެރިޔަކީ ނަމްރޫދެވެ. އަދި ޝައިޠާނާ އާއި އެކު އެންމެ ފުރަތަމަ އެއްބަސްވުމެއް ހެދީވެސް ނަމްރޫދެވެ. އަދި ކީރިތި ޤުރްއާނުގައި ބަޔާން ކުރައްވާފައިވާ ރަސްރަސްކަލުންގެ ތެރެއިން އެންމެ ފުރަތަމަ ބޮލުގައި ތާޖެއް އެޅި މީހަކީވެސް ނަމްރޫދެވެ. އެންމެ ފުރަތަމަ އިލާހެއް ކަމުގައި ދަޢްވާކުރީ ވެސް ނަމްރޫދެވެ.\nނަމްރޫދަށް ނަމްރޫދޭ ކިޔުނީ އޭނާ އާއި އެއްބަސްވުން ހަދާފައިވާ އޭނާގެ މުޢައްލިމު ޝައިޠާނުންނާ ދެކޮޅުވެރިވުމުގެ ސަބަބުންނެވެ. އަދި ހަމައެފަދައިން ނަމްރޫދު އޭނާގެ ބައްޕަ އާއި ދެކޮޅުވެރިވެ ބައްޕަ ޤަތުލު ކުރުމަށްފަހު ބާބިލްގެ ވެރިކަމަށް އިސްވިއެވެ. ނަމްރޫދުގެ ފުރިހަމަ ނަމަކީ ޒާހާކު އެވެ. ނަމްރޫދު ސިޙުރު ހަދަން ދަސްކުރީ ޝައިޠާނުންގެ ފަރާތުންނެވެ. ނަމްރޫދުގެ ވެރިކަމުގައި ސިޙުރުގެ ކަންކަން ވަރަށް ފުޅާ ދާއިރާއެއްގައި ފެތުރިފައި އޮތެވެ.\nނަމްރޫދު އުފަންވެފައިވަނީ ޢީސާގެފާނު ދުނިޔެއަށް އުފަންވެވަޑައިގަތުމުގެ ދެހާސް ފައްސަތޭކަ އަހަރު ކުރިން ބާބިލްގައެވެ. ނަމްރޫދަކީ އަނިޔާވެރި ޖައްބާރު ވެރިއެއްގެ ގޮތުގައި މަޝްހޫރު ވެފައިވާ މީހެކެވެ.\nނަމުރޫދުގެ ދުވަސްވަރު މާތް ﷲ އެކަލާނގެ ނަބިއްޔާ އިބުރާހީމުގެފާނު މީސްތަކުންނަށް އެކަލާނގެ މަގަށް ގޮވާލުމަށް ފޮނުއްވިއެވެ. ނަމްރޫދު މީސްތަކުންނަށް އޭނާއަށް އަޅުކަން ކުރުމަށް ގޮވާލިއެވެ. އެއީ އޭނާއަށް ފަހު ފިރުޢައުނު ޢަމަލު ކުރި ފަދައިންނެވެ.\nނަމްރޫދު މާތް ﷲ ފޮނުއްވި، އެކަލާނގެ ނަބިއްޔާ އިބުރާހީމުގެފާނާ ބައްދަލު ކުރުމަށް އެދުނެވެ. އިބުރާހީމުގެފާނާއި ނަމްރޫދާއި ދެމެދު ދެކެވުނު ވާހަކާގައި ނަމްރޫދު އިބުރާހީމުގެފާނަށް ދެންނެވިއެވެ. ކަލޭގެފާނުގެ ރައްބަކީ ކޮބައިތޯއެވެ. އިބުރާހީމުގެފާނު ވިދާޅުވިއެވެ. ހުރިހާ އެއްޗެއް ޚަލްޤު ކުރައްވައި ދިރުއްވައި މަރުގަންނަވާ ރަސްކަލާނގެއެވެ. ނަމްރޫދު އިބުރާހީމުގެފާނާއި މުޚާޠަބުކޮށް ދެންނެވިއެވެ. ތިމަން ވެސް މީހުން މަރުވާ ދިރުވަމެވެ. މިހެން ބުނެ ދެ މީހަކު ގެނެސް އެ ދެމީހުންގެ ތެރެއިން އެކަކު ޤަތުލު ކުރުމަށް ފަހު، ދެވަނަ މީހާ ޤަތުލު ނުކޮށް ދޫކޮށްލިއެވެ. އިބުރާހީމުގެފާނު ވިދާޅުވިއެވެ. ތިމަން ކަލޭގެފާނުގެ ވެރި ރައްބު އިރުމަތީފަރާތުން އިރު ގެންނަވައެވެ. ފަހެ، ކަލޭ، އެ އިރު ހުޅަނގުފަރާތުން ނިކަން ގެނެސް ބަލާށެވެ! އިބުރާހީމުގެފާނު އެހެން ވިދާޅުވުމުން ނަމުރޫދަށް ބުނާނެ އެއްޗެއް ނޭނގި ބަސް ހުއްޓުނެވެ.\nނަމްރޫދްގެ ދަރުބާރުގެ ބައެެއް ---\nއިބުރާހީމުގެފާނަށް އީމާންވާ ކޮންމެ މީހަކު ޤަތުލު ކުރުމަށް ނަމްރޫދު އަމުރު ކުރިއެވެ. އެވަގުތު އިބުރާހީމުގެފާނަށް އީމާންވި މުއުމިނުންގެ އެންމެން އެކުވެ އެއްގަލަކަށް އަރައި، ނަމްރޫދާއި ހަނގުރާމަ ކުރުމަށް ލަޝްކަރެއް ތައްޔާރު ކުރިއެވެ. ދެ ފަރާތުގެ އާރާއި ބާރާއި ހަތިޔާރުގެ ތިލަފަތަށް ބަލާއިރު ބުރަވަނީ ނަމްރޫދާއި އޭނާގެ ލަޝްކަރުގެ ކޮޅަށެވެ.\nދެ ލަޝްކަރު މައިދާނުގައި ޖަމަޢަ ވިއެވެ. މުއުމިނުންނަށް ނަމްރޫދުގެ ލަޝްކަރު ފެނުމުން މާތް ﷲ ގެ ޙަޟްރަތުގައި ނަޞްރަށް އެދި ދުޢާކުރިއެވެ. މާތް ﷲ މުއުމިނުންގެ ދުޢާ އިޖާބަ ކުރައްވައި، ނަމްރޫދުގެ ލަޝްކަރަށް މަދިރީގެ ޠޫފާނެއް ފޮނުއްވިއެވެ. މަދިރިތައް ނަމްރޫދުގެ ލަޝްކަރުގެ ސިފައިން، ކައިހަފައި ހުސްކުރިއެވެ.\nނަމްރޫދު ބާބިލްގެ ކިއްލާއަކަށް ވަނދެ ރައްކާތެރިކަން ހޯދިއެވެ. ނަމަވެސް މަދިރެއް ނަމްރޫދުގެ ސިކުނޑީގެ ތެރެއަށް ވަނުމުގައި ކާމިޔާބު ހޯދިއެވެ. ސިކުނޑީގެ ތެރޭގައި މަދިރި ޙަރަކާތް ކުރަން ފެށުމުން ނަމްރޫދު މޮޔަވާ ދަރަޖައަށް ދެއެވެ. ކިރިޔާވެސް ލުއިކަމެއް ލިބެނީ އޭނާގެ ބޮލުގައި ފައިވާން ކިބައަކުން ބާރަށް ޖެހުމުންނެވެ. އެ މަދިރި ސާޅީސް އަހަރު ވަންދެން ނަމްރޫދުގެ ބޮލުގެ ތެރޭގައި އުޅުނެވެ. ނަމްރޫދު މަރުވެގެން ދިޔައީ އޭނާ އަމިއްލައަށް ބޮލުގައި އެއްޗަކުން ޖެހުމުން ބޯދެފަޅިވެގެން ދިއުމުގެ ސަބަބުންނެވެ. ނަމްރޫދުގެ ބޯ ދެފަޅިއަށް ފަޅައިގެން ދިއުމުން ބޮލުގެ ތެރޭގައި އުޅުނު މަދިރިވެސް އުދުހިގެން ދިޔައެވެ. އޭރު އެ މަދިރީގެ ސައިޒަކީ ކުޑަ ދޫންޏެއްގެ ސައިޒެވެ.


Koarehgai dhiriulhey emme bodu mas Cambodia in fenijje | Mihaaru\nލައިފްސްޓައިލް / ކެމްބޯޑިއާ\nކޯރެއްގައި ދިރިއުޅޭ އެންމެ ބޮޑު މަސް ކެމްބޯޑިއާއިން ފެނިއްޖެ\nކެމްބޯޑިއާގެ ކޯރަކުން ފެނުނު ނަރު ނަގޫ މަޑި ދިރާސާކުރުމުގެ ބޭނުމަށް ހިފައިފައި. -- ފޮޓޯ: ވޮންޑާސް އޮފް މީކޮންގް\n23 ޖޫން 2022 - 07:00\nމި މަހު ކެމްބޯޑިއާގެ ކޯރަކުން ފެނުނު 300 ކިލޯގެ ސްޓިންގްރޭ ނުވަތަ ނަރު ނަގޫ މަޑިއަކީ މިހާތަނަށް ކޯރަކުން ފެނުނު އެންމެ ބޮޑު މަސް ކަމަށް ސައިންސްވެރިން ބުނެފި އެވެ.\nއެ މަޑި ފެނުނު މީކޮންގް ކޯރަކީ ޗައިނާ، މިއަންމާ، ތައިލެންޑް، ލާއޯސް، ކެމްބޯޑިއާ އަދި ވިއެޓްނާމާ ހަމަ ދެމިފައި އޮންނަ ވަރަށް ދިގު ކޯރެކެވެ. އޭގެ ދިގުމިނުގައި 3.98 މީޓަރު ހުރިއިރު، ފުޅާމިނުގައި 2.2 މީޓަރު ހުއްޓެވެ.\nކޯރަކުން ފެނުނު އެންމެ ބޮޑު މަހުގެ ގޮތުގައި ކުރިން އޮތީ، 2005 ވަނަ އަހަރު ތަލައިންޑުން، ހަމަ އެ ކޯރުން ފެނުނު 230 ކިލޯގެ ކެޓްފިޝްއެކެވެ. ނަމަވެސް، ރަސްމީ ސިފައެއްގައި އަދި އެއްވެސް ފަރާތަކުން އެކަމުގެ ރިކޯޑެއް ނުބަލަހައްޓަ އެވެ.\nޔޫއެސްއެއިޑުން ފަންޑުކޮށްގެން މީކޮންގް ކޯރު ހިމަޔާތްކުރުމަށް ހިންގާ "ވޮންޑާސް އޮފް މީކޮންގް" ޕްރޮޖެކްޓެއްގައި މަސައްކަތްކުރާ ބަޔޮލޮޖިސްޓެއް ކަމަށްވާ ޒެބް ހޯގަން ވިދާޅުވީ، އެ މަޑިއަކީ މިދިޔަ 20 އަހަރުގެ ތެރޭގައި ވެސް ދުނިޔޭގެ ކޯރަކުން ފެނުނު އެންމެ ބޮޑު މަސް ކަމަށެވެ.\n"އެ މަޑި ފެނި، ޑޮކިއުމެންޓް ކުރެވުމަކީ ތާރީހީ ކަމެއް. އަދި ވަރަށް ބޮޑު ނުރައްކަލަކާ ކުރިމަތިލާން ޖެހިފައިވާ މީކޮންގް ކޯރުން އެ މަޑި ފެނުމަކީ ވެސް ވަރަށް އުއްމީދީ މަންޒަރެއް،" އޭނާ ވިދާޅުވި އެވެ.\nމީކޮންގް ކޯރު ހިމާޔަތްކުރުމުގެ ޕްރޮޖެކްޓް ހިންގަނީ ކެމްބޯޑިއާގެ ފިޝަރީޒް އެޑްމިނިސްޓްރޭޝަނާ ގުޅިގެންނެވެ. އެމީހުން ހަދާފައި އޮންނަ އެއްބަސްވުމުގެ ދަށުން، ނުރައްކަލަކަށް ހުށަހެޅިފައިވާ ނުވަތަ ނެތިގެން ހިނގައިދާނެ ކަމުގެ ބިރުހީވެފައިވާ ދިރުންތަކާ ގުޅޭ މައުލޫމާތެއް ލިބިއްޖެ ނަމަ، އެ ގައުމުގެ މަސްވެރިން ރިޕޯޓްކުރަން ޖެހެ އެވެ.\nމި މަހު 13 ގައި އެ ނަރު ނަގޫ މަޑި ފެނިގެން ރިޕޯޓްކުރީ ވެސް މަސްވެރިއެކެވެ.


Raajjeyge tourist endhuge bodubai GuestHouse thakah!\nރާއްޖޭގެ ރާއްޖޭގެ ޓޫރިސްޓު އެނދުގެ ބޮޑުބައި ގެސްޓްހައުސް ތަކުން ނަގަނީ\nއއ. އުކުޅަސް ގެސްޓްހައުސްއެއް.\nރާއްޖޭގެ ޓޫރިޒަމްގައި ހިދުމަތް ދޭ ބެޑްކެޕޭސިޓީގެ ބޮޑުބައި ގެސްޓްހައުސްތަކުން ނަގަމުންދާ ކަމަށް، ރާއްޖޭގެ ޓްރެވަލް އެޖެންޓުގެ ޖަމިއްޔާ، މޯލްޑިވްސް އެސޯސިއޭޝަން އޮފް ޓްރެވަލް އެޖެންޓްސް އެންޑް ޓުއާ އޮޕަރޭޓާސް (މަޓާޓޯ) އިން ބުނެފި އެވެ.\nރާއްޖޭގެ ޓޫރިޒަމްގައި ދޭ އެންމެ ޝަރަފުވެރި އެއް އެވޯޑު ކަމަށްވާ މޯލްޑިވްސް ޓްރެވަލް އެވޯޑު ދިނުމުގެ ހަފުލާގައި މަޓާޓޯގެ ރައީސް އަބްދުﷲ ގިޔާސް ރޭ ވިދާޅުވީ ގެސްޓްހައުސް ސިނާއަތަކީ ރާއްޖޭގައި އެންމެ ހަލުވިކޮށް ކުރިއަރަމުން އަންނަ އިންޑަސްޓްރީ ކަމަށާ، މިހާރު ގެސްޓްހައުސްތަކުގައި 8،000 ގިނަ އެނދު އެބަހުރި ކަމަށެވެ.\n"މިއަދު ބެޑްކެޕޭސިޓީގެ 19 ޕަސެންޓްއަކީ ގެސްޓްހައުސް އެނދު. އަޅުގަނޑުމެންނަށް ލަފާކުރާ ގޮތުން ވަރަށް އަވަހަށް ރާއްޖޭގެ ބެޑް ކެޕޭސިޓީގެ 50 ޕަސެންޓް ގެސްޓްހައުސް އިންޑަސްޓްރީއިން ނަގާނެ،" އަބްދުﷲ ވިދާޅުވި އެވެ.\nރާއްޖޭގައި އެންމެ ގިނައިން ގެސްޓްހައުސް ހިންގަނީ މާފުށީގަ އެވެ. ދެން އެންމެ ގިނައިން ގެސްޓްހައުސް ހިންގާ އެރަށަކީ ހުޅުމާލެ އެވެ. މާފުށީގައި މިހާރު 52 ގެސްޓްހައުސް ހިންގަމުންދާއިރު މާފުށީ އެނދުގެ އަދަދު 1200 އަށްވުރެ ވަނީ އިތުރުވެފަ އެވެ. އަދި މިހާރުވެސް އެ ރަށުގައި ފަސް ގެސްޓްހައުސްއެއްގެ މަސައްކަތް ދަނީ ކުރަމުންނެވެ. މި ތަންތަން ނިމުމުން މާފުށީ އެނދުގެ އަދަދު 1600 އަށް އަރާނެ އެވެ.


އެމްޑީއޭ ލަންދޫގޮފިން ލަންދޫ ފުޓްބޯޅަޓީމަށް އެއްވެސް ލިމިޓެއް ނެތި ފައިސާގެ އެހީވަނީ. | Landhooinfo\nމިއޮތީ ބްލޭންކް ޗެކެއް ބޭނުންވަރަކަށް ޖަހާ ، ފައިސާ ނަގާ – އެމްޑީއޭ\nނ.ލަންދޫ ފުޓްބޯޅަ ޓީމަށް އެއްވެސް ލިމިޓެއްނެތި އެމްޑީއޭއިން ފައިސާގެ އެހީވެދީފިއެވެ. އެމްޑިއޭއިން ބުނީ ފައިސާގެ އެހީ މިފަހަރު ވެދޭނީ އެއްވެސް ލިމިޓެއް ނެތި ކަމަށާއި، ބޭނުންވަރަކަށް ޚަރަދު ކުރުމަށް އަންލިމިޓެޑް އޯޕަންބަޖެޓެއް ލަންދޫ ފުޓްބޯޅަ ޓީމަށް އަބަދުވެސް އޮންނާނެކަމަށެވެ.\nއެމްޑީއޭ ލަންދޫގޮފީގެ ފަރާތުން އެގޮފީގެ ރައީސް ލަންދޫޓީމަށް ބްލޭންކް ޗެކެއް ޙަވާލުކުރަނީ / ފޮޓޯ: ޔޫއްޓޭ\nޝިޔާމް މަޢުރޫފް ސޮކަރކަޕް ގައި ލަންދޫ ޒުވާނުންގެ ފުޓްބޯޅަ ޓީމް ބައިވެރިވެފައިވާތީ އެޓީމަށް އެހީވުމުގެ ގޮތުން ލަންދޫ އެމްޑީއޭ ގޮފިން މި ދިން ފުރުޞަތަކީ ދުވަހަކުވެސް މީހަކު ނުދޭވަރުގެ ފަހި ފުރުޞަތެކެވެ. މިފުރުޞަތު ދެއްވަމުން ލަންދު އެމްޑީއޭ ގޮފީގެ ރައީސް އަލްފާޟިލް އަޙްމަދު މުޙައްމަދު ވިދާޅުވީ އެމްޑީއޭއިން ލަންދޫ ޓީމް މިފަހަރު ސަލާންޖަހަން މަގުމައްޗަށް ނުނެރޭނެކަމަށާއި، ފައިސާ ހޯދަން އެއްވެސް މީހަކު ކައިރިއަށް ދާންނުޖެހޭނެކަމަށެވެ. އަދި ފައިސާގެ އެހީ ވާނީ އެމްޑީއޭއިން ކަމަށާއި އެ އެހީ މިވަނީ ވަކި ކަމަކަށް ޝަރުތު ކޮށްފައި ނޫންކަމަށެވެ.\nމިއަދު ލަންދޫ ޒުވާނުންނާ ބައްދަލުކޮށް އެމްޑީއޭ ލަންދޫ ގޮފީގެ ރައީސް އަޙްމަދު މުޙައްމަދު ( އިރުކައްޕި ) ވަނީ ބްލޭންކް ޗެކެއް ދެއްވާފައެވެ. މިޗެކާ ޓީމްގެ ފަރާތުން ޙަވާލުވީ ޓީމްގެ ކެޕްޓަން ޙުސެން ޖަވާދު ( ކެޕްޓަން ޖަވާ ) އެވެ.\nލަންދޫ ފުޓްބޯޅަ ޓީމްގެ ފަރާތުން މި ޗެކާ ޙަވާލުވުމަށްފަހު އެމްޑީއޭއަށް ޝުކުރު އަދާކޮށްފައިވެއެވެ. އަދި މި ވީހާ ތަނަށް އެއްވެސް ފަރާތަކުން މިފަދަ ބޮޑު އެހީއެއް ފުޓްބޯޅަޓީމަށް ވެފައި ނުވާކަމަށާއި، މިއީ ޤަބޫލުކުރަންވެސް ދަތި އެހެނަސް ޙަޤީޤަތެއްކަމަށް ޓީމުން ވަނީ ބުނެފައެވެ.\nލަންދޫ އެމްޑީއޭ އިން ދަނީ ފައިސާގެ އެހީގެ އިތުރަށް ފުޓްބޯޅަޓީމަށް އެކިއެކި ގޮތްގޮތުން އެހީތައް ވެދެމުންނެވެ. އެގޮތުން ދަތުރުފަތުރު ކުރުމުގެ ޚަރަދާއި، ޓީމަށް ބޭނުންވާ ބޯޅަ ، ޖަރޒީ އަދިވެސް މިފަދަ ތަކެތި އެމްޑީއޭއިން ދަނީ ހޯދައިދެމުންނެވެ.\nޝިޔާމް މަޢުރޫފް ކަޕަށް ޚާއްޞަކޮށްގެން ޚާއްޞަ އެހީތަކެއް ވެދޭނެކަމަށް އަބަދުވެސް އެމްޑީއޭ ލަންދޫގޮފިން ދަނީ ބުނަމުންނެވެ.


Kadhdhoo ah bodethi boat thah jehsey varu koh dheynan: Raees\nކައްދޫއަށް ބޮޑެތި ބޯޓުތައް ޖެއްސޭވަރު ކޮށްދޭނަން: ރައީސް\nރައީސް ޔާމީން ގަމުގައި ވާހަކަ ދައްކަވަނީ --\nލ. ކައްދޫގެ އެއާޕޯޓަކީ ބައިނަލްއަގްވާމީ އެއާޕޯޓަކަށް ބަދަލުކޮށް އެންމެ ބޮޑެތި ބޯޓުތައް އެ އެއާޕޯޓަށް ޖެއްސޭވަރު ކުރައްވާނެ ކަމަށް ރައީސް އަބްދުﷲ ޔާމީން އަބްދުލްގައްޔޫމް މިއަދު ވައުދުވެވަޑައިގެންފި އެވެ.\nރާއްޖޭގެ އެންމެ ބިން ބޮޑު ރަށް ކަމަށްވާ ލ. ގަމަށް ރައީސް މިއަދު ވަޑައިގެން އެ ރަށުގެ ރައްޔިތުންނާ މުހާތަބު ކުރައްވާ ވާހަކަފުޅު ދައްކަވަމުން ރައީސް ޔާމީން ވިދާޅުވީ، ކައްދޫގެ އެއާޕޯޓަކީ ބައިނަލްއަގްވާމީ ބޮޑު އެއާޕޯޓަކަށް ހަދަން ޖެހޭ އެއާޕޯޓެއް ކަމަށެވެ.\n"އަޅުގަނޑަށް ދެވަނަ ދައުރެއް ތިޔަ ބޭފުޅުންގެ މަސައްކަތުން ﷲގެ ރަހުމަތާއެކު މިންވަރު ކުރައްވައިފިނަމަ އެންމެ ފުރަތަމަ ދެ އަހަރުގެ ތެރޭގައި ކައްދޫއަކީ އެންމެ ބޮޑެތި ބޯޓުތައް ޖެއްސޭ އެއާޕޯޓަކަށް ހަދާނަން،" ރައީސް ޔާމީން ވިދާޅުވި އެވެ.\nރައީސް ޔާމީން ވިދާޅުވި ގޮތުގައި ކައްދޫ އެއާޕޯޓަކީ ބައިނަލްއަގްވާމީ އެއާޕޯޓަކަށް ހެދުމުން ލ. އަތޮޅަށް ޓޫރިޒަމްގެ ބޮޑު ފައިދާއެއް ލިބިގެން ދާނެ ކަމަށެވެ. ޒުވާނުންގެ ޖީބުތައް ތަނަވަސް ވެގެން ދާނީ ވެސް އޭރަށް ކަމަށް ރައީސް ޔާމީން ވިދާޅުވި އެވެ. ރައީސް ވިދާޅުވި ގޮތުގައި ޒުވާނުންގެ ޖީބުތައް ތަނަވަސްވުމަކީ އެހެން ހުރިހާ މީހުންގެ މޫނު މައްޗަށް އުފާވެރިކަން އަންނާނެ ކަމެއް ކަމަށެވެ.\n"އެހެންވީމަ ނެތޭ ނޫންތޯ ރައީސް ޔާމީން ނޫން އެހެން މީހެއް ވޯޓު ދޭން ޖެހޭ، ނެތް ކަމަށްވާނަމަ އަޅުގަނޑަށް ފުދިއްޖެ،" ރައީސް ޔާމީން ވިދާޅުވި އެވެ.\nއަންނަ ރިޔާސީ އިންތިހާބުގައި އެމަނިކުފާނަށް ވޯޓު ދެއްވުމަކީ ގައުމީ ވާޖިބެއް އަދި އަމާނާތެއް ކަމަށް ވެސް ރައީސް ޔާމީން މިއަދު ވަނީ ވިދާޅުވެފަ އެވެ.\nރައީސް އަބްދުﷲ ޔާމީން ލ. ގަން ކާޑެއްދޫ އެއާޕޯޓް\nހަފުތާއެއްގެ ތެރޭގައި ގަމުން 400 ގޯތި ދޫކުރަނީ\nގަން ތުނޑީ އަވަށު ބަނދަރު ރައީސް ހުޅުއްވައިދެއްވައިފި\nބަންދު މުއްދަތުގެ އިނާޔަތް ހޯދަން އެދެފި


SunOnline: Ibthihaal ah aniyaakuri kamah Aafiya dhekolhu hadhaifi\nއިބްތިހާލަށް އަނިޔާކުރި ކަމަށް އާފިޔާ އެންމެފަހުން ދެކޮޅު ހަދައިފި\nމުއާވިޔަތު އަންވަރު 08 Aug 2018, 15:24\nއަނިޔާވެރިގޮތަކަށް މަރާލާފައި އޮއްވައި ފެނުނު ވ. ރަކީދޫ ވައިޖެހޭގޭ މުހައްމަދު އިބްތިހާލަށް އެއްވެސް ގޮތަކަށް އަނިޔާކޮށްފައި ނުވާނެ ކަމަށާއި މީގެ ކުރީގެ އަޑުއެހުންތަކުގައި އަނިޔާކުރާކަމެއް ބުނެފައިވަނީ ޖަލު އޮފިސަރުން މަރުގެ އިންޒާރުދިނުމަށް ކަމަށް އޭނާގެ މަންމަ އާފިޔާ މުހައްމަދު މަނިކު ބުނެފިއެވެ.\nއިބްތިހާލްގެ މަންމަ އާފިޔާ މުހައްމަދު މަނިކުގެ މައްޗަށް އުފުލާފައިވަނީ ގަސްތުގައި ކުއްޖަކު މަރާލުމުގެ ކުށުގެ ދައުވާއެވެ. އިބްތިހާލު މަރުވީ އަނިޔާ ކުރުމުން ކަމަށް އާފިޔާ ވަނީ ކުރިން ބޭއްވި އަޑުއެހުމެއްގައި ޝަރީއަތުގެ މަޖިލީހުގެ އިއުތިރާފުވެފައެވެ.\nމިއަދުގެ ޝަރީއަތުގެ އަޑުއެހުމުގައި އޮތީ އާފިޔާއާ ދެކޮޅަށް ދައުލަތުން ހުށަހެޅި ތިން ހެކިވެރިންގެ ތެރެއިން އެކެއްގެ ހެކިބަސް ނެގުމެވެ. އެއީ އާފިޔާ ފެނިދެނިވެ ވާހަކަ ދައްކައި އުޅޭ ވ. ރަކީދޫ ސާމިލާ މުހައްމަދު އެވެ.\nހެކިބަސް ދެމުން ސާމިލާ ބުނީ އާފިޔާގެ ކުޑަ ދެ ދަރިން ގޮވައިގެން އެ ގެއަށް އަންނަ ކަމަށާއި ނަމަވެސް އިބްތިހާލް ގޮވައިގެން އުޅޭތަން ނުފެންނަ ކަމަށެވެ. އެކަމާ ގުޅިގެން އާފިޔާއާ ސުވާލުކުރުމުން އޭނާ ބުނެފައިވާކަމަށް ސާމިލާ ބުނީ، އިބްތިހާލަކީ ބަސްނާހައި ނުކައި އެހްނެ ކުދިންނާ ތޮޅޭއުޅޭ ކުއްޖެއް ކަމަށެވެ. އަދި މާގިނައިން އެ ސަވާލު ތަކުރާރު ކުރާތީ އާފިޔާ ހުންނަނީ ހިތް ހަމަ ނުޖެހިފައި ކަމަށް ވެސް ހެކިބަސް ދެމުން ސާމިލާ ބުންޏެވެ.\n"އިބްތިހާލް އަޅުގަނޑުމެންގެއަށް އަންނާނެ އެކަނިން. އަޅުގަނޑަށް ފާހަގަވެފައިވާ ގޮތުގައި އިބްތިހާލަކީ މަޑުމަޑުން ހުންނަ ބަސްއަހާ ކުއްޖެއް އަދި އަޅުގަނޑު ދޭ އެއްޗެއް ވިއްޔާ ކައި ވެސް ހަދާ،" ސާމިލާ ބުންޏެވެ.\nއިބްތިހާލްގެ އަތުގައި ހިފައިގެން ދަމާފައި ގެއަށް ގެންދަމުން "މިއަދު ހަމަ ތެޅި ތެޅީނުން މަރާލާނެމޭ އޭރުން މީހުން ކިޔާނެ އެއްޗެއް ނޯންނާނެއޭ" އެހެން ބުނި އަޑާއި މަންޒަރު ފެނިފައިވާ ކަމަށް ވެސް ސާމިލާ ބުންޏެވެ.\nއިބްތިހާލްގެ ކަންފަތްކައިރިން ލޭ އައިސް ކުރިމަތި ފަރާތް ދުޅަވެފައި ހުރުމުން އެކަމާ ގުޅިގެން ވެސް އާފިޔާއާ ސުވާލު ކުރި ކަމަށް ސާމިލާ ފާހަގަކުރިއެވެ. އަދި ކުރިމަތި ފަރާތް ދުޅަވެފައިވަނީ ކުޅެ އުޅެނިކޮށް ތަނެއްގައި ޖެހިގެން ކަމަށާއި ޔޫރިން އިންފެކްޝަން ހެދިފައި ހުރި ކަމަށް އާފިޔާ ބުނެފައިވާކަން ސާމިލާ ފާހަގަކުރިއެވެ.\nސާމިލާގެ ވާހަކަތަކާ ގުޅިގެން އާފިޔާ އެއްވެސް ވާހަކައެއް ދައްކަން ބޭނުންތީ ގާޒީ ސުވާލު ކުރެއްވިއެވެ. އަދި ވަގުތުން ކޮއްޅަށް ތެދުވެ އާފިޔާ ބުނީ، ސާމިލާ 'އެ ހެދީ ހުސް ދޮގު' ކަމަށެވެ.\nއާފިޔާ ބުނީ، އޭނާ ދުވަހަކު ވެސް އިބްތިހާލަށް އަނިޔާކޮށްފައި ނުވާނެ ކަމަށާއި އަނިޔާ ލިބިފައި ހުރީ އިބްތިހާލްގެ މާމަ ކައިރީގައި މ. ދިއްގަރުގައި އުޅެފަ އައިއިރު ކަމަށެވެ.\nއިބްތިހާލް މަރާލާނެ ކަމަށް އާފިޔާ ބުނި ކަމަށް ސާމިލާ ހެކިބަސްދީފައިވާތީ އެކަން ވެސް އާފިޔާ ދޮގުކުރިއެވެ. އަދި ބުނީ މީގެ ކުރީގެ އަޑުއެހުންތަކުގައި އިބްތިހާލަށް އަނިޔާކުރިކަމަށް ބުނެފައިވަނީ ޖަލުގެ އޮފިސަރުން އޭނާއަށް ވަޅިން ބިރު ދައްކައި މަރާލާނެ ކަމަށް ބުނެފައިވާތީ ކަމަށެވެ.\n"ޖަލުގެ އޮފިސަރުން އެކި ފަހަރުމަތިން އައިސް ބިރު ދައްކައި ހަދާ. ބުނޭ ހުރިހާ ކަމަކަށް އެއްބަސް ނުވެއްޖިއްޔާ މަރާލާނަމޭ ވެސް. ބައެއް ރޭ ރޭ ނިދިޔަ ވެސް ނުދޭ،" ހަމަޖެހިލާފައި ހުރެ ވާހަކަ ދައްކަމުން އާފިޔާ ބުންޏެވެ.\nޖަލު އޮފިސަރުން މީގެ ކުރިން ބިރު ދެއްކި ކަން ޝަރީއަތުގައި ނުބުނީ ކީއްވެތޯ ދައުލަތުގެ ވަކީލުން އާފިޔާއާ ސުވާލު ކުރެއްވިއެވެ. ޖަވާބުގައި އާފިޔާ ބުނީ އެ ވާހަކަތައް ޝަރީއަތުގެ މަޖިލީހުގައި ނުބުނީ 'އެމީހުން އެކަން ކުރީ މަޖަލަކަށް ކަމަށް ހީކޮށް' ކަމަށެވެ.\nއާފިޔާގެ އެ ވާހަކަތަކަށް ސުވާލު އުފައްދައި ދައުލަތުގެ ވަކީލް ވިދާޅުވީ މީހަކު ކަމަކަށް މަޖުބޫރުން އެއްބަސްވާނެ ކަމަށް ބުއްދި ގަބޫލުކުރަނީ ސީރިއަސްކޮށް ބިރުދެއްކުމުން ކަމަށެވެ. އަދި މަޖަލަކަށް ބިރު ދައްކާކަމަށް ގަބޫލުކުރެވޭ ނަމަ އެވަރުގު ބޮޑު ޖަރީމާއެއް ހިންގި ކަމަށް އެއްބަސްވާނެ ކަމަށް ބުއްދި ގަބޫލު ނުކުރެވޭ ކަމަށެވެ.\nއިބްތިހާލް މަރާލި ކަމަށް އާފިޔާ ދެކޮޅު ހެދުމުން، ދައުލަތުގެ ވަކީލުން ވަނީ ކުރިން ހުށަނާޅަން ނިންމި 19 ހެކީންގެ ހެކިބަސް ނަގައި ދިނުމަށް ޝަރީއަތުގައި އެދިވަޑައިގެންފައެވެ.


ކިތާބުލް މުޤައްދަސް މަންދޫބުންގެ މަސައްކަތް 1\nމިފޮތުގައި ބަޔާން ވެގެންވާ ކަންތައްތައް ހިނގާފައި ވަނީ އީސާގެފާނު އެކަލޭގެފާނުގެ އަސްޙާބީންނަށް އެންމެ ފަހުން ވިދާޅުވި ބަސްފުޅާއި އެއްގޮތުގެ މަތިންނެވެ. އެކަލޭގެފާނު ވިދާޅުވިއެވެ. ”މާތްރޫޙުފުޅު ކަލޭމެންގެ މައްޗަށް ވޮޑިގެންވުމުން ކަލޭމެންނަށް މާތްރޫޙުފުޅުގެ ބާރުލިބޭނެ. އަދި އޭރުން މުޅި ޖެރޫސަލަމުގައާއި، ޖުދެއާކަރައިގެ ތެރޭގައާއި، ސަމީރިއްޔާގައާއި، އަދި ދުނިޔޭގެ ހުރިހާ ޤައުމެއްގަ ވެސް ކަލޭމެން ތިމަންކަލޭގެފާނާއި ބެހޭ ގޮތުން އެންމެންނަށް އަންގައިދީ ފާޅުކޮށް ދޭނެ.“ (1:8).\nއޭރު ރޯމުގެ ސަރުކާރަކީ ވަރަށް ބާރުގަދަ ރަސްކަމެކެވެ. މިހާރު ޔޫރަޕު ކަމަށް ބެލެވޭ ސަރަހައްދާއި އަދި ދުނިޔޭގެ އެތައް ހިސާބެއްގައި އޭރު ވަނީ ރޯމުގެ ބާރެވެ. ބަރާބަރަށް ޓެކްސް ދައްކާ ރޯމުގެ ސަރުކާރާއި ދެކޮޅު ނުވާ ހިސާބުތަކުގައި އެބައެއްގެ އަމިއްލަ ރަސްކަލުން ބައިތިއްބުމަށް ހުއްދަ އޮވެއެވެ. ނަމަވެސް ދެކޮޅުހަދާ މިނިވަންވުމަށް މަސައްކަތް ކޮށްފި ރަށެއްގައި ނަމަ، ސީދާ ރޯމުގެ ސަރުކާރުން އެތަނެއްގައި ވެރިކަން ކުރުމަށް ވެރިން ލައެވެ. އަދި އެތަން ބެލެހެއްޓުމަށް ރޯމުގެ ސަރުކާރުގެ ސިފައިންވެސް ފޮނުވައެވެ.\nމިފޮތުގައި ބަޔާންކޮށް ލިޔެވިފައި މިވާ ކަންތައްތައް ހިނގާދިޔުމަށް ގާތްގަނޑަކަށް ތިރީހަކަށް އަހަރުގެ މުއްދަތެއް ނެގިއެވެ. މިފޮތުގައި ޚާއްސަ ގޮތަކަށް ފާހަގަ ކުރެވޭ އީސާގެފާނުގެ ދެ މަންދޫބުންނަކީ ޕަތަރަސްއާއި ޕައުލްއެވެ. މީގެތެރެއިން ޕައުލްއަކީ އީސާގެފާނާއި ވަރަށް ދެކޮޅު އެކަލޭގެފާނަށް އީމާންވެގެންވީ މީސްތަކުންނަށް އަނިޔާދީ އުޅުނު ދީނުގެ ދަންނަބޭކަލެކެވެ. ނަމަވެސް އެކަލޭގެފާނާ ދިމާވި މުޢުޖިޒާތަކާ ގުޅިގެން އޭނާއަށް އީސާގެފާނު ދެއްވާ ދިންނެވުން ލިބުނެވެ. އަދި މާތްރޫޙުފުޅުގެ ބާރުން ބާރުލިބުމުން އޭނާ އީސާގެފާނު ދެއްވި ދިންނެވުމުގެ ޚަބަރު ވަރަށް ކެރިހުރެގެން އެކި ހިސާބުތަކުގެ ތަފާތު ރަށްތަކުގައި އަންގައިދިނެވެ. އެގޮތުން ޕައުލް ކުރި ދަތުރުތަކުގައި އޭނާގެ ދަތުރުގެ ބައިވެރިއެއްގެ ގޮތުން މިފޮތުގެ ލިޔުންތެރިޔާ ލޫކާސްވެސް ދިޔައެވެ. އެހެން ކަމުން މިފޮތުގައި ލިޔެވިފައިވާ ގިނަ ކަންތައްތައް ހިނގާ ދިޔަތަން ލޫކާސް ވަނީ އަމިއްލަ ލޮލުން ދެކެފައެވެ.\nއީސާގެފާނުގެ މަންދޫބުންނަކީ އީސާގެފާނުގެ ދިރިއުޅުއްވުމާއި އަލުން ދިރިވަޑައިގަތް ކަމުގެ ހެކިން ކަން\nއީސާގެފާނު ދެއްވި އުފާވެރި ދިންނެވުމުގެ ޚަބަރުފުޅު ޖެރޫސަލަމުގެ މީސްތަކުންނަށް ހާމަކޮށް އެންގުން. (1:1—8:3)\nއީސާގެފާނު ދެއްވި އުފާވެރި ދިންނެވުމުގެ ޚަބަރުފުޅު ޖުދެއާ އާއި ސަމީރިއްޔާ މީހުންނަށް ހާމަކޮށް އެންގުން. (8:4—12:25)\nޕައުލް އީސާގެފާނުގެ ބަސްފުޅުތައް އަންގައިދިނުމަށް ކުރި ފުރަތަމަ ދަތުރު. (13:1—14:28)\nޕައުލް އީސާގެފާނުގެ ބަސްފުޅުތައް އަންގައިދިނުމަށް ކުރި ދެވަނަ ދަތުރު. (15:36—18:22)\nޕައުލް އީސާގެފާނުގެ ބަސްފުޅުތައް އަންގައިދިނުމަށް ކުރި ތިންވަނަ ދަތުރު. (18:23—21:16)\nޕައުލް ޖެރޫސަލަމުގައި ހައްޔަރު ކުރެވުން. (21:17—23:22)\nޕައުލް ކައިސަރިޔާއަށް ގެންދެވުން. (23:23—26:32)\nޕައުލް ރޯމުކަރައަށް ގެންދެވުން. (27:1—28:31)\nއަހަރެން ލިޔުނު ފުރަތަމަ ފޮތުގައި، އަހަރެން ލިޔުނީ އީސާގެފާނު އުޑަށް އުފުއްލެވުމުގެ ކުރިން ފެށުނީއްސުރެން ނިމެންދެން އެކަލޭގެފާނު ކުރެއްވި ހުރިހާ ކަމަކާއި ކިޔަވައިދެއްވި ހުރިހާ ބަސްފުޅުތަކަކާއި ބެހޭ ގޮތުންނެވެ. އީސާގެފާނު އުޑަށް އުފުއްލެވުމުގެ ކުރިން، އެކަލޭގެފާނު މާތްރޫޙުފުޅުގެ ދަށުން ހޮއްވަވާ ކަނޑައެޅުއްވި މަންދޫބުންނަށް އެމީހުން ކަންތައްތައް ކުރަންވީ ގޮތް އެންގެވިއެވެ.3އީސާގެފާނު އަނިޔާ ލިބިވަޑައިގެން އަވަހާރަވުމަށް ފަހު، އެކަލޭގެފާނުގެ މަންދޫބުންގެ ކުރިމައްޗަށް ފާޅުވެ ވަޑައިގެން، އެމީހުންނަށް އެކަލޭގެފާނު ދިރިވަޑައިގެންވާ ކަން އެކި ތަފާތު ގޮތްތަކުގެ މަތިން ހާމަކޮށްދެއްވިއެވެ. އީސާގެފާނު އަވަހާރަވުމަށް ފަހު އަލުން ދިރިވަޑައިގެން އެކަލޭގެފާނުގެ މަންދޫބުންނަށް ފާޅުވެވަޑައިގެން ސާޅީސް ދުވަހުގެ ތެރޭ، މާތްރަސްކަލާނގެ ރަސްކަންފުޅާއި ބެހޭ ގޮތުން އެކަލޭގެފާނު އެމީހުންނާއި ވާހަކަ ދެއްކެވިއެވެ.\n4 މީގެތެރެއިން އެއްފަހަރަކު އީސާގެފާނު އެކަލޭގެފާނުގެ މަންދޫބުންނާއި އެކު ކޭންބައްލަވަން އިންނަވާފައި އެމީހުންނަށް ވިދާޅުވިއެވެ. ”ކަލޭމެން ޖެރޫސަލަމުން ބޭރަށް ނުގޮސް މަޑު ކުރޭ. ބައްޕާފުޅު ދެއްވުމަށް ވަޢުދުފުޅު ވެފައިވާ ކަމުގައި ތިމަންކަލޭގެފާނު ކަލޭމެން ކާރީ ބުނި ހަދިޔާ ދެއްވަންދެން، ކަލޭމެން ޖެރޫސަލަމުގައި މަޑު ކުރޭ.5ޔަޙުޔާގެފާނު މީހުން ތައުބާގެ ހިނެވުމުން ހިނެވީ ފެނުން. ނަމަވެސް ދެތިން ދުވަހެއްގެ ތެރޭގައި މާތްރޫޙުފުޅުން ކަލޭމެން ހިނެވޭނެ.“\n12-13 މި ކަންތައް މި ފަދައިން ހިނގިއިރު މަންދޫބުން ތިބީ ޒައިތޫނި ފަރުބަދަ މަތީގައެވެ. މި ފަރުބަދަ ވަނީ ޖެރޫސަލަމާއި ބައިމޭލު ދުރުގައެވެ.* 1:12-13 މި އާޔަތުގައި ބައިމޭލުގެ ބަދަލުގައި މިފޮތް ލިޔެވިފައިވާ އަސްލު ބަސް ކަމުގައިވާ ގުރީކު ބަހުން ލިޔެވިފައި ވަނީ: ”ސަބަތުގެ ދުވަހު ހިނގަން ހުއްދަ އޮންނަ ދުރުމިނުގެ އަދަދެވެ.“ އެތަނުގައި ތިބި މަންދޫބުންނަކީ ޕަތަރަސް، ޔޫޙަންނާ، ޔާމިޒު، އަންދުރާއި، ފިލިޕު، ތޯމާސް، ބަރުތުލޫމު، މައްތާ، ހަލްފާހުގެ ދަރި ޔާމިޒު، އަދި ދީނާއި ސިޔާސީ ކަންތަކުގައި ހަރުދަނާ މީހެއް ކަމުގައި މަޝްހޫރު ސިމުއާން އާއި ޔާމިޒުގެ ދަރި ޔުދާސް އެވެ. މި މަންދޫބުން އެނބުރި ޖެރޫސަލަމަށް އައިސް އެމީހުން ތިބި ގެއަށް ގޮސް އެ ގޭގެ މަތީ ބުރީގައިވާ އެމީހުން ތިބި ކޮޓަރިއަށް ދިޔައެވެ. 14 މަންދޫބުން ކެނޑިނޭޅި ކޮންމެ ދުވަހަކު ވެސް ޖަމާވެ އެކުގައި ދުޢާ ކުރަމުން ގެންދިޔައެވެ. އެމީހުންނާއި އެކު ދުޢާ ކުރުމަށް އެއްވި މީހުންގެ ތެރޭގައި އީސާގެފާނުގެ މަންމާފުޅު މަރިޔަމްގެފާނާއި ބައެއް އެހެން އަންހެނުންނާއި އަދި އީސާގެފާނުގެ އެއްބަނޑު ފިރިހެން ކޮއްކޮއިން ވެސް ހިމެނުނެވެ.\n21 އެހެން ކަމުން އޭނާގެ ބަދަލުގައި އޭނާގެ މަޤާމަށް އެހެން މީހަކު ހޮވަން އަހަރެމެން އެބަޖެހޭ. އެމީހަކީ މާތްސާހިބާ އީސާގެފާނާއި އެކު އަހަރެމެން ހޭދަކުރި ހުރިހާ ދުވަހަކު އަހަރެމެންނާއި އެކުގައި ވީ މީހަކު ކަމުގައި އެމީހަކު ވާން ވާނެ. 22 އެއީ ޔަޙުޔާގެފާނު މީސްތަކުން ތައުބާގެ ހިނެވުމުން ހިނެވި ދުވަސްވަރުން ފެށިގެން އީސާގެފާނު ސުވަރުގެ ގެންދެވުނު ދުވަހާއި ޖެހެން ދެން އަހަރެމެންނާއި އެކު ވީ މީހަކު ކަމުގައި އެމީހަކު ވާން ޖެހޭނެ. އެއީ އެމީހަކުވެސް އަހަރެމެންނާއި އެކު މީސްތަކުންނަށް އީސާގެފާނު އަލުން ދިރިވަޑައިގެންނެވި ކަމުގެ ހެކިދީ އެކަންތައްތައް އަންގައިދޭން ޖެހޭނެ.“\n23 ދެން އެމީހުން މިބުނެވިދިޔަ ޝަރުތުތައް ހަމަވާ ދެމީހަކު ހޮވިއެވެ. އެ ދެމީހުންނަކީ މައްތިޔާސް އާއި ޔޫސުފު ބަރުސައްބާސް އެވެ. މި ޔޫސުފު ބަރުސަބާސްގެ ނަމަކަށް ޖުސްތުސް އޭ ވެސް ކިޔެއެވެ. 24 ދެން އެމީހުން މި ފަދައިން ދުޢާ ކުރިއެވެ. ”މާތް ސާހިބާ! ތިޔައީ އެންމެންގެ ހިތުގެ އަޑި ދެނެވޮޑިގެންވާ ފަރާތް. މި ދެމީހުންގެ ތެރެއިން މާތް ސާހިބާ ހޮއްވެވި މީހާ އަޅަމެންނަށް ހާމަކޮށް އަންގަވާފާނދޭވެ. 25 ޔުދާސް ޚިޔާނާތްތެރި ވި. އޭނާއާ މެދު ކަންތައް ވާންވީ ފަދައިންވެ ނިމި ހިނގައްޖެ. ޔުދާސްގެ ބަދަލުގައި މަންދޫބެއްގެ ގޮތުން މާތް ސާހިބާ އެންގެވި ކަންތައްތައް ކުރުމަށް، މި ދެމީހުންގެ ތެރެއިން ޢައްޔަން ކުރެއްވި މީހާ އަޅަމެންނަށް ހާމަކޮށް އަންގަވާފާނދޭވެ.“ 26 ދެން އެމީހުން މި ދެމީހުންގެ ތެރެއިން ހޮވޭނެ މީހަކު ބެލުމަށް ގުރުއަތުލިއެވެ. އެ ގުރުއަތުން ޔުދާސްގެ މަޤާމަށް ހޮވުނީ މައްތިޔާސް އެވެ. ދެން މައްތިޔާސް އަނެއް އެގާރަ މަންދޫބުންގެ ތެރެއަށް ބާރަވަނަ މަންދޫބެއްގެ ގޮތުން އިތުރު ކުރެވުނެވެ.\n*1:12-13 1:12-13 މި އާޔަތުގައި ބައިމޭލުގެ ބަދަލުގައި މިފޮތް ލިޔެވިފައިވާ އަސްލު ބަސް ކަމުގައިވާ ގުރީކު ބަހުން ލިޔެވިފައި ވަނީ: ”ސަބަތުގެ ދުވަހު ހިނގަން ހުއްދަ އޮންނަ ދުރުމިނުގެ އަދަދެވެ.“


vnews - Azza alhe kulhadhaana eh noon tha?\nއައްޒަ އަޅެ ކުޅަދާނައެއް ނޫންތަ؟\nއައްޒަ އާއި ޖުމައްޔިލް ފިލްމު "މާމުއި" ގެ ޕޯސްޓަރެއްގައި - ފޮޓޯ: ފޭސްބުކް/ޑާކްރެއިން އެންޓަޓެއިންމެންޓް\nދިވެހި ފިލްމު އިންޑަސްޓްރީގައި މިއަހަރު އެންމެ ގިނަ ޕްރޮޖެކްޓަކެއް ނަގައިގެން އުޅޭ އެންމެ ބިޒީ ބަތަލާ އަކީ މަރިޔަމް އައްޒަ އެވެ. އޭނާ އަކީ ޔާރާ ޕްރޮޑަކްޝަންގެ އެންމެ ލަވައެއް ކުޅެފައި މިކަން ހުއްޓާލަށް ހިތުލައިގެން މިދާއިރާއަށް ނިކުތް ޒުވާނެކެވެ.\nއެހެންނަމަވެސް މުނިފޫހިފިލުވުމުގެ ދާއިރާއަށް މާ ވަރުގަދައަށް އައްޒަގެ ހިތްޖެހެން ފެށީ ކާމިޔާބު ޕްރޮޑިއުސަރު/ޑައިރެކްޓަރ އަދި ވާހަކަ ލިއުންތެރިޔާ ފާތުމަތު ނަހުލާ (ނަހޫ) ހުށަހެޅި ޕްރޮޖެކްޓެއްގެ ސަބަބުންނެވެ. އެއީ ފިލްމް "4426" އެވެ.\nބިރުވެރި ހާދިސާތަކާއި އިންސާނަކަށް ލިބިފައިވާ އާދަޔާ ހިލާފު ރޫހާނީ ބާރުތަކެއްގެ މައްޗަށް ބިނާވެފައިވާ "4426" އަކީ މިހާތަނަށް ރާއްޖޭގައި އުފެއްދި އެންމެ ތަފާތު ރިސާރްޗް ބޭސްޑް ފިލްމުކަމަށް ވުން އެކަށީގެންވެއެވެ.\nވަރަށް ގިނަ ދިރާސާތަކެއް ހެދުމަށް ފަހު ނަހޫ އުފެއްދި 4426 ގައި އައްޒަ އަދާކުރި ރޯލަށްފަހު އޭނާ އަށް އަށް ފުލު ފުލުގައި އައީ ހުށަހެޅުންތައް ލިބެމުންނެވެ.\nއައްޒަ ކުޅުނު ފުރަތަމަ ފިލްމަކީ ހުކުރުވިލޭރޭ އެވެ. އާއިލީ މަސައްކަތެއްގެ ގޮތަށް ކުރިޔަށްދިޔަ އެ ފިލްމުގައި ސަޕޯޓިން ރޯލެއް އަދާ ކުރިނަމަވެސް އޭގެ މާ ކުރިންވެސް އައްޒަ ވާނީ ތިޔަ ބެލުންތެރިންނަށް ސްކްރީނުން ފެނިފައެވެ.\nއެއީ އައްޒަ ކުޑައިރު ކުޅެފައިވާ ފިލްމު "މާޒީ" އިންނެވެ. ކުޑަަ ކުޑަ ރޯލަކުން "މާޒީ" ގައި އައްޒަ ފެނުމަށް ފަހު ފިލްމީ ދާއިރާ އަކީ އޭނާގެ މާޒީއޭ ބުނާނެ ޖާގައެއް ނުދީ މިއަހަރު އެންމެ ގިނަ މަސައްކަތްތަކެއް ނަގައިގެން އުޅޭ އައްޒަ އަޅެ ކުޅަދާނައެއް ނޫން ހެއްޔެވެ.\nމިއަހަރު އެންމެ ގިނަ ފިލްމުތައް ނަގައިގެން އުޅެނީ އައްޒަ\n"ލީނާ" ގެ ޝޫޓީންގެ ތެރެއިން އައްޒަ އާއި ޑައިރެކްޓަރު މުއާ އއ އުކުޅަހުގައި - ފޮޓޯ: ފޭސްބުކް\n2018 ނިމުމަކާއި ގާތްވަމުން އަންނަ އިރު ފިލްމީ ދާއިރާގައި އެންމެ ބުރަކޮށް އުޅޭ ބަތަލާ އަކީ އައްޒަ އެވެ. އޭނާގެ7އަހަރަށްދާ ތުއްތު ދަރިފުޅުގެ ކަންކަން މެނޭޖްކުރަމުން އަމިއްލަ ދިރިއުޅުމާއި ރައްޓެހިންނަށްވެސް ވަގުތު ދެމުންވެސް އައްޒަ މިހާރުވެސް އަންނަނީ ބިޔަ ދެ ޕްރޮޖެކްޓެއްގެ މަސައްކަތް އެއްފަހަރާ ކުރަމުންނެވެ.\nމިއަހަރު އައްޒަގެ ފިލްމީ ތާވަލްގެ އެންމެ ކުރީގައި އޮތީ އަބުދުﷲ މުއާޒް (މުއާ) އުފައްދާ ފިލްމު "ލީނާ" އެވެ. އެ ފިލްމުގައި އައްޒަ އަދާކުރަނީ މާލޭގައި ހުންނަ ވިޔަފާރިވެރިންގެ ޖަމްއިއްޔާގެ ފާހާނައެއް ތެރޭގައި މީގެ އަހަރުތަކެއް ކުރިން ރަހުމު ކުޑަގޮތަކަށް މަރާލި ޒުވާނާ އަޒްލީނާ ނަފީސްގެ ރޯލެވެ.\nލީނާ އިން އަހަރު ފެށި އައްޒަ ބުނީ "މިއަހަރު ދެން ކުޅުނީ ނަހޫގެ ވެބްސީރީޒް "ހުވާ"، ނިމާލްގެ ލަންކާގައި ޝޫޓް ކުރި ފިލްމެއް (އަދި ނަމެއް ހާމައެއް ނުކުރޭ)، ޑާކްރެއިން އެންޓަޓެއިންމެންޓްގެ "މާމުއި"، އެއީ ކޮމެޑީ ފިލްމެއް، "މާމުއި" އާއި އެކީގައި ދެން މި މަސައްކަތް ފެށީ ޔޫއްޕެމެންގެ ފަރާތުން ހުށަހެޅި ފިލްމަކާއި ދެން ޖާދުގެ "ކާކު" ކިޔާ ފިލްމެއްގައި ކަމަށެވެ.\nއައްޒަ އޭނާގެ ދަރިފުޅާ މަންމަ އާއި ދައްތަ ރިޝްމީ އަދި ރިޝްމީގެ ދަރިފުޅާ އެކު - ފޮޓޯ: ފޭސްބުކް\nއައްޒައަށް ވަގުތު ދެވެން ނެތުމުގެ ސަބަބުން މިއަހަރު ދެ ހުށަހެޅުމެއް ދޫކޮށްލަންވެސް ޖެހުނެވެ. މިހާ ބުރަކޮށް ފިލްމުތަކަށް ވަގުތުދެމުން އަދި އައިސްޓީވީން ގެނެސްދޭ "އަޒޯނާ" ގެ ދެވަނަ ސީޒަންގެ މަސައްކަތް މިދުވަސްކޮޅު އައްޒަ އަންނަނީ ކުރަމުންނެވެ.\nސިންގަލް ޕޭރެންޓްގެ ގޮތުގައި ދަރިފުޅުގެ ކަންކަން ބަލަހައްޓަމުން ފިލްމީ މަސައްކަތަށް ވަގުތު ހުސްކުރެވެނީ ކިހިނެތްތޯ އަހާލުމުން ވިލިމާލޭގައި ދިރިއުޅޭ އައްޒަ ބުނީ "ވިލިގިލީގަ ހުންނަ ސުކޫލަކަށް އީތަން (އައްޒަގެ ދަރިފުޅު) ދަނީ، އައްޒަ މާލޭގައި ހުރިއްޔާ އަންނަނީ ދަރިފުޅު ސުކޫލަށް ލާފަ، ދެން އޭނާގެ ބައްޕަ ޖުމާ އާއި އައްޒަގެ މަންމަ އީތަންގެ ކަންކަމުގައި އުޅެދޭނީ".\nއައްޒައަށް ފިލްމީ ދާއިރާގައި މިހާ ކުރިޔަށް އާދެވިފައި މިވަނީ ލިބޭ އާމްދަނީ އަށް ވިސްނައިގެން މަސައްކަތް ކުރާތީ އެއް ނޫން ކަމަށް އޭނާ ބުންޏެވެ. އާމްދަނީގެ ބަދަލުގައި އައްޒަ އިސްކުރަނީ އޭނާގެ ޝައުގެވެ. މިހާރު މިދާއިރާއަށް "މި ހުރީ ފާޑެއްގެ ދެއްވެއް ހިފާފަ" ކަމަށް އައްޒަ ބުންޏެވެ.\nއެންމެ ބޮޑު ސަޕޯޓެއް ދެނީ ނަހޫ، އެއީ އައްޒަގެ މެންޓަރ\nއައްޒަ ނަހުލާ އާއި އެކު - ފޮޓޯ: ފޭސްބުކް\nއައްޒަ ގަބޫލު ކުރާ ގޮތުގައި އޭނާގެ އެންމެ ކާމިޔާބު ޕްރޮޖެކްޓަކީ 4426 އެވެ. "އެ ފިލްމު ކުޅުނު ފަހުންވިއްޔަ އެހާ ބޮޑު އެކްޕޯޝާއެއް ލިބުނީ، ވަރަށް ރިސާޗްކޮށްގެން ނަހޫ ހެދި އެއްޗެއް އެއީ ވަރަށް އެފާޓްލެވުން 4426 އަށް، އެހާ ބޮޑު ރޯލެއް ނުކުޅެންވެސް އުޅުނިން، އެކަމަކު ނަހޫ ވަރަށް ބޭނުންވެގެން އައްޒަ އެއްބަސްވީ، ނަހޫ ވަރަށް ވަރަށް ބޮޑަށް އައްޒައަށް ސަޕޯޓުދޭ"\nއައްޒަ ބުނީ 4426 އަށް ފަހު އޭނާ ކުޅުނު ދެ ފިލްމު އަބްދުލް ފައްތާހުގެ "ހައްދު" އާއި ނަހުލާގެ "ބޮސް" އަކީވެސް އޭނާއަށް ވަރަށް ބުރަ މަސައްކަތެއް ކުރެވުނު ކާމިޔާބު ދެފިލްމު ކަމަށެވެ. އަދި ޑާކްރެއިން އެންޓަޓެއިންމެންޓްގެ "މީ ލޯތްބަކީ" އަކީވެސް ވަރަށް ސަޅިކޮށް ކުރިޔަށް ގެންދެވުނު ކާމިޔާބު ޕްރެޖެކްޓެއް ކަމަށެވެ.\nއަމީނިއްޔާ ސުކޫލުގެ ގްރޭޑް 10 އަކާއި ހަމައިން ތައުލީމީ ހަޔާތް ނިންމާލި އިރު އައްޒަ ހިޔާރު ކުރާނީ އޭނާގެ އާއިލާގެ އެހެންވެސް މީހުން ހިޔާރު ކުރި މަގު، ފިލްމީދާއިރާ ކަމެއް އޭރަކު ނުނިންމައެވެ.\nއެންމެ ލަވައެއް ކުޅެފައި ހުއްޓާލަން ވިސްނައިގެން ހުރި އައްޒަގެ ފުރަތަމަ ލަވަ އަކީ "ލޯބި ވިއްޔާ" އެވެ. އޭގެ ފަހުން ލަވައެއްވެސް ފިލްމެއްވެސް ނުކުޅޭނަމޭ ހިތުލައިގެން ހުރި އައްޒަ މިހާރު އެ އަންނަނީ އޭނާގެ މަންމަ އާމިނަތު ރަޝީދާ (އައިންތުގެ 'ލެގަސީ' ދަމަހައްޓަމުންނެވެ. އައްޒަ އުހަށް ގެންގޮސް ދިނުމުގައި އައްޒަ އުހަށް ގެންދިއުމަށް އޭނާގެ މައިންބަފައިންނާއި ދައްތަ އާއިޝަތު ރިޝްމީ (އައްޒަގެ ކުޑައައްތަ)ގެ ދައުރެއްވެސް ހިމެނެއެވެ.\nއައްޒަ އެންމެ ފުރަތަމަ ކުޅުނު ލަވަ\nރާއްޖޭގެ ގިނަ ފިލްމީ ފަންނާނުން ފިލްމު ކުޅެމުން އައިސް ވަކި ހިސާބަކުން ސްކްރީނުން ގެއްލި ނުވަތަ ފެނުން މަދުވެ ޕްރޮޑަކްޝަންގެ ދާއިރާއަށް ބަދަލުވެއެވެ. އެއީ ފިލްމު ކުޅުމުގެ އިތުރުން ފިލްމު ޕްރޮޑިއުސް ކުރުމާއި ޑައިރެކްޓް ކުރުމަށެވެ. ނަމަވެސް ޕްރޮޑަކްޝަންގެ މަސައްކަތަށް ނުވަތަ ކެމެރާގެ ފުރަގަހުގައި މިދާއިރާގައި އުޅުމަކަށް އައްޒަގެ ޝައުގެއް ނެތެވެ.\nއައްޒަ ބޭނުންވަނީ ތަޖުރިބާކާރު ފަންނާނުންނާއި އެކު މިދާއިރާއިން އެކްޓު ކުރުމުގެ ރޮނގުން އޭނާއަށް އަދިވެސް ދަސްނުވާ އެތައްކަމެއް ދަސްކުރުމަށެވެ. ކޮންމެ ފިލްމެއް ކުޅުނަސް ތަޖްރިބާ ހުރި ތަރިންނާ އެކު މަސައްކަތް ކުރަން އައްޒައަށް ފަސޭހައީ އެމީހުންގެ ފުށުން އާ ކަންކަން ދަސްވާތީ އެވެ.\nއައްޒައަކީ ފިލްމީ ދާއިރާއިން އެވޯޑެއް ނުވަތަ ރަންވަނައަކަށް މަސައްކަތް ކުރާ ފަންނާނެއް ނޫން ކަމަށް އޭނާ ބުންޏެވެ. އޭނާ މިދާއިރާއިން ހާސިލްކުރަން ބޭނުންވަނީ ބެލުންތެރިންގެ ލޯތްބެވެ. އައްޒަގެ ފިލްމުތަކަށް، އޭނާގެ ހުނަރަށް ބެލުންތެރިން ކުރާ ތައުރީފާ، ދޭ ލޯބި އަދި ސަޕޯޓުން އައްޒައަށް ފުދޭނެއެވެ.\nއައްޒަ އަކީ މީގެ ކުރިން ވީ މީޑިއާގައިވެސް މަސައްކަތް ކުރި ފަރާތެކެވެ. ވީ މީޑިއާއިން އެދެނީ ފިލްމީ ދާއިރާއިގައި އައްޒަ އަށް އެންމެ ފޮނި ކާމިޔާބީ އަށެވެ.\nޖޭޕީގެ ނާއިބް ރައީސްކަމަށް4ބޭފުޅެއް، ނަންތައް ވަނީ ތަރުތީބުކޮށްފައި


Health ministor Abdulla ameen Ha.atholhah vadigennevun\nރާއްޖޭގެ ސިއްޙީ ނިޒާމް ޒަމާނީ ޓެކްނޮލޮޖީގެ އެހީގައި އެއްވިޔުގައަކުން ގުޅާލުމުގެ މަސައްކަތް އިފްތިތާހު ކޮށްދެއްވައިފިއެވެ. މި ޕްރޮގްރާމް އިފްތިތާހު ކޮށްދެއްވީ ހެލްތު މިނިސްޓަރ ޢަބްދުﷲ އަމީން ހއ. އަތޮޅުގެ ބައެއް ރަށްރަށަށް ކުރައްވަމުންދާ ދަތުރުފުޅެއްގައި 26 މާރިޗް 2018 ވަނަ ދުވަހު ހއ. ތުރާކުނުގައި ބޭއްވި ރަސްމިއްޔާތެއްގައެވެ.\nމި ރަސްމިއްޔާތުގައި ވާހަކަފުޅު ދައްކަވަމުން ހެލްތު މިނިސްޓަރ ވިދާޅުވީ މި ނިޒާމުގެ ތެރެއިން ބަލިމީހާއާބެހޭ ރެކޯޑްސްތަކާއި، ހޮސްޕިޓަލްތައް ހިންގުމަށް އިދާރީގޮތުން ކުރެވެމުންދާ މަސައްކަތްތައް އެއްވިއުގައެއްގެ ތެރޭގައި ރައްކާތެރިކޮށް ބެލެހެއްޓުމާއި، އާސަންދަ މެދުވެރިކޮށް ބަލިމީހުންނާބެހޭ މަޢުލޫމާތު ރައްކާތެރި ކުރެވޭނެ ކަމަށެވެ. އަދި ކޮންމެތާކުން ފަރުވާ ކުރަމުން ދިޔަނަމަވެސް ބަލިމީހާގެ ބައްޔާބެހޭ ރެކޯޑްތައް ފެންނާނެކަމަށެވެ.\nމިގޮތުން ބަލިމީހޭގެ ބޭސް ސިޓީތަކާއި ބަލިމީހާގެ ލެބޯޓްރީ ޓެސްޓްތައްވެސް ބަލާލެވޭނެ ކަމަށް ހެލްތު މިނިސްޓަރ ވިދާޅުވިއެވެ. ސިއްޙީ ނިޒާމް އެއްވިއުގައަކުން ގުޅާލުމަކީ ސަރުކާރުގެ 100 ދުވަހުގެ ވައުދުތަކުގައި ހިމެނޭ ކަމެއްކަމަށާއި މިއަދު ގުޅާލެވުނު ވިއުގައިގެ ތެރެއިން ހއ. އަތޮޅުގައި މީހުން ދިރިއުޅޭ 14 ރަށުގެ ސިއްޙީ މަޢުލޫމާތު އަތޮޅު ހޮސްޕިޓަލާއި ސިއްޙީމަރުކަޒުތަކުން ފެންނާނެކަމަށް މިނިސްޓަރ ވިދާޅުވިއެވެ.\n← މަލްޓި މީޑީއާ ކޯހުގެ ދަސްވެ ނިމުން\nރައީސުލްޖުމްހޫރިއްޔާ ހއ. އަތޮޅުގެ ބައެއް ރަށްރަށަށް ވަޑައިގެންފި →


Marehge haadhisaa akaa eku hulhumale ge maguthah alikuranfashaifi\n5 ޑިސެންބަރ 20190ކޮމެންޓް\nމަރުގެ ހާދިސާއާއި އެކު ހުޅުމާލޭގެ މަގުތައް އަލިކުރަން ފަށައިފި\nމަރުގެ ހާދިސާއާއި އެކު ހުޅުމާލޭގެ މަގުތައް އަލިކުރުމުގެ މަސައްކަތްތަކެއް އެޗްޑީސީން ފަށައިފިއެވެ.\nއދ. މާމިގިއްޔަށް އުފަން އުމުރުން 59 އަހަރުގެ ގާސިމް ހަސަން ރޭ އަނިޔާވެރި ގޮތަކަށް މަރާލާފައިވާ ހާދިސާއާއި ގުޅިގެން އެޗްޑީސީން ނެރުނު ބަޔާނެއްގައި ބުނެފައިވަނީ އެފަދަ ހިތާވެރި ހާދިސާތައް މަދުކޮށް ހުޅުމާލޭގައި ދިރިއުޅޭ ރައްޔިތުންގެ ރައްކާތެރިކަން އިތުރުކުރުމަށް މަސައްކަތްތަކެއް ކުރަމުންދާ ކަމަށާއި އެގޮތުން ހުޅުމާލޭގެ މަގުތައް އިތުރަށް އަލި ކުރުމަށްޓަކައި މަގު ބައްތި ހަރު ކުރުމުގެ މަސައްކަތްތަކެއް ކުރަމުންދާ ކަމަށެވެ.\nއަދި ފާހަގަވާ ބައެއް މަގުތަކުގައި އިތުރު މަގު ބައްތި ހަރުކުރުމުގެ މަސައްކަތްވެސް ކުރަމުންދާ ކަމަށް އެ ކޯޕަރޭޝަނުން ބުނެއެވެ. އަދި މޯލްޑިވްސް ޕޮލިސް ސަރވިސް އާއި ގުޅިގެން ހުޅުމާލޭގެ ރައްކާތެރިކަން އިތުރުކުރުމަށްޓަކައި ގިނަ މަސައްކަތްތަކެއް ކުރަމުންދާ ކަމަށްވެސް އެ ކޯޕަރޭޝަނުން ބުނެއެވެ.\nއެގޮތުން ހުޅުމާލޭގެ އެކި ސަރަހައްދުތަކުގައި 48 ސީސީޓީވީ ކެމެރާ ހަރުކޮށްފައިވާ ކަމަށެވެ. އަދި އޭގެ ތެރެއިން 25 ކެމެރާއަކީ ފުލުހުންނަށް އެންމެ އެކަށީގެންވާ ސަރަހައްދުތަކުގައި ހަރު ކުރެވުނު ކެމެރާތަކެއް ކަމަށް އެޗްޑީސީން ބުނެއެވެ.\nއަދި ބާކީ ހުރި 23 ކެމެރާއަކީ އާންމުންގެ ކަންތައްތައް ބެލުމަށްޓަކައި އެ ކުންފުނިން ހަރުކޮށްފައިވާ ކެމެރާތަކެއް ކަމަށާއި އެގޮތުން ޕާކުތަކާއި ބައެއް ޕާކިން ޒޯނުތައް ހިމެނޭ ކަމަށް އެޗްޑީސީން ހާމަކުރެއެވެ.\nހުޅުމާލޭގެ ރައްޔިތުންނަށް ފަހިދިރިއުޅުމެއް ފަހިކޮށްދިނުމަށްޓަކައި އެކި އިދާރާތަކާއި ގުޅިގެން މަސައްކަތް ކުރަމުންދާކަން ފާހަގަކޮށް އެޗްޑީސީން ބުނީ ހިތާމަވެރި ހާދިސާތައް މަދު ކުރުމަށްޓަކައި ހުރިހާ ފަރާތްތަކުގެ އެއްބާރުލުން ބޭނުންވާ ކަމަށެވެ.\nރޭގެ ހާދިސާގެ ކުރިންވެސް ހުޅުމާލޭގެ ސެންޓްރަލް ޕާކް އުތުރުން އޮންނަ ރީތިގަސްމަގުގެ އިރުމައްޗަށް އޮންނަ ބައެއްގައި ހުންނަ، މަސްތުވާތަކެތި ބޭނުންކުރާ މީހުންނަށް ފަރުވާދޭ ހާފްވޭ ހައުސް ކައިރީގައި ސެޕްޓެމްބަރު 29، 2017 ގައި ވެސް މީހަކަށް ހަމަލާދީ މަރާލާފައި ވެއެވެ. އެ ހަމަލާ ދިނީ ވެސް ރޭގަނޑުގެ ވަގުތެއްގައެވެ.\nކުރީގެ ހަމަލާ އާއި ރޭ ގާސިމް މަރާލުމުން ވެސް އާއްމުންގެ ކަންބޮޑުވުމަކީ ހުޅުމާލޭގެ މަގުތަކުގައި އެކަށީގެންވާ އަލި ކަން ނެތުމެވެ.


ކޮވިޑް-19 މަރު: މިއަދުގެ ހަތަރުވަނަ މަރާއެކު އަދަދު 155 އަށް\nޝާޝާ·9މޭ 2021\nއެމެރިކާގެ މަޝްހޫރު މީސްމީޑިއާ އިންފްލުއެންސާ އަދި ޒުވާން މަހުޖަނު، ކައިލީ ޖެނާއަށް އެންމެ މީރު މޭވާއަކީ ކޮބާކަން އެނގޭހެއްޔެވެ؟\n23 އަހަރުގެ ވިޔަފާރިވެރިޔާ މީގެކުރިން މީޑިއާއަކަށް ދިން ޙާއްސަ އިންޓަވިއުއެއްގައި ވަނީ، އެއްދުވަސް ތެރޭގައި އޭނާގެ ކެއުންބުއިން ހުންނަ ގޮތް ކިޔައިދީފައެވެ. އެގޮތުން އޭނާއަކީ މޭވާއާއި ތަރުކާރީއަށް ވަރަށް ލޯބިކުރާ މީހެއްކަން އެ އިންޓަވިއުއިން އެނގިގެންދެއެވެ. ކައިލީ ނިދާ ހޭލާގޮތަށް އެންމެފުރަތަމަ ބޮނީ އަމިއްލައަށް ތައްޔާރުކުރާ ދުޅަހެޔޮ ޖޫހެއް ކަމަށް ބުނެއެވެ. އެ ޖޫސް ތައްޔާރުކުރަނީ ލެވެންޑާ އާއި ލުނބޯ ބޭނުންކޮށްގެން ކަމަށް ކައިލީ ބުނެއެވެ. އަދި ބައެއް ދުވަސް ދުވަހު ރޯ ސެލެރީ ފެލައިގެން އޭގެން ޖޫސް ހަދައިގެން ބޯ ކަމަށް އޭނާ ބުންޏެވެ.\nކައިލީގެ ރީތިކަމުގެ ސިއްރަކީ މޭވާއާއި ތަރުކާރީ ކަމުގައި ވެސް ވެދާނެއެވެ. މޭވާތަކުގެ ތެރެއިން އަންނާރަކީ އޭނާއަށް ވަރަށް މީރު އެއްޗެއް ކަމަށް ކައިލީ ބުނެއެވެ. އެގޮތުން އަންނާރުގެ އޮށް އަޅަނީ ބިއްލޫރި ފުޅިއަށް ކަމަށާއި، ދުވާލަކު އޭގެ ދެތިން ފުޅީގެ އަންނާރު އޮށް ކެވޭ ކަމަށް ކައިލީ ބުނެއެވެ.\nކައިލީ ބުނީ އޭނާއަކީ ޖިމަށް ދާ މީހެއް ނޫން ކަމަށާއި، ކަސްރަތު ކުރަނީ އަމިއްލަ ކޮޓަރީގައި އިނދެގެން ޔޫޓިއުބް ބަލައިގެން ކަމަށެވެ.\nކައިލީ ޖެނާއަކީ ދުނިޔޭގެ އެކި ކަންކޮޅުތަކުގައި ދިރިއުޅޭ ޒުވާން އަންހެން ކުދިން ރޯލް މޮޑެލެއްގެ ގޮތުގައި ބަލާ މީހެކެވެ. އެގޮތުން އިންސްޓަގްރާމްގައި އޭނާއަށް ފޮލޯކުރާ މީހުންގެ އަދަދު 230 މިލިއަނަށް އަރައެވެ.


Salgado Raajje Athuvejje\nއިމްރާން ކުޅުން ހުއްޓާލާމެޗްގައި ބައިވެރިވުމަށް ސަލްގާޑޯ ...\nފަތުރުވެރީންނަށް ޚާއްސަކޮށްގެން ހުޅުމީދޫގައި ވަކި ޚާއްސަ ...\nސްޕެއިންގެ ކުރީގެ ޑިފެންޑަރު މިޝޭލް ސަލްގާޑޯ ރާއްޖެ އަތުވެއްޖެއެވެ. ސަލްގާޑޯ ރާއްޖެ އައިސްފައިވަނީ ރާއްޖޭގައި އުފެދުނު އެންމެ ކާމިޔާބު ގޯލުކީޕަރު އިމްރާން މުހައްމަދު ގައުމީ ޓީމަށް ކުޅުން ހުއްޓާލުން ފާހަގަ ކުރުމުގެ ގޮތުން ކުޅޭ ހާއްސަ މެޗުގައި ބައިވެރިވުމަށެވެ.\nއަންނަ އާދީއްތަ ދުވަހުގެ ރޭ ގަލޮޅު ރަސްމީ ބޯޅަ ދަނޑުގައި ކުޅުމަށް ހަމަޖެހިފައިވާ މި މެޗުގައި ސަލްގާޑޯގެ އިތުރުން ދުނިޔޭގައި އުފެދުނު އެންމެ މޮޅު އެއް ގޯލްކީޕަރު ކަމުގައިވާ ޑެންމާކުގެ ޕީޓާ ޝުމައިކަލް ވެސް ކުޅޭނެއެވެ. އޭނާ ރާއްޖެ އައުމަށް ހަމަޖެހިފައިވަނީ އަންނަ ބުރާސްފަތި ދުވަހުއެވެ.\nމައުލޫމާތު ލިބިފައިވާގޮތުގައި އެފްއޭއެމް މޯލްޑިވްސް އަންނަ ހޮނިހިރު ދުވަހުގެ ރޭ ބާއްވާ އެފްއޭއެމް މޯލްޑިވްސް ފުޓްބޯލް އެވޯޑް ހަފްލާގައި ޝުމައިކަލް އާއި ސަލްގާޑޯ ބައިވެރިވާގޮތައް ވަނީ ހަމަޖެހިފައެވެ.\n2000 ވަނަ އަހަރުން ފެށިގެން ގައުމީޓީމަށް ކުޅެން ފެށި އިމްރާން މިހާތަނަށް ގައުމީ ޓީމަށް 111 މެޗް ކުޅެފައިވާއިރު، ގައުމީ ޓީމަށް އިމްރާން ކުޅުނު ހަތަރު މުބާރާތެއްގެ ފައިނަލަށް ގައުމީޓީމް ގެންގޮސް ދިނުމުގައި އިމްރާންވަނީ މުހިއްމު ދައުރެއް އަދާކޮށްފައެވެ. އަދި މީގެ އިތުރަށް 2008 ވަނަ އަހަރުގެ ސާފް ޗެމްޕިއަންޝިޕްގެ ތަށި ރާއްޖޭގެ ގައުމީ ޓީމު ހޯދި ފަހަރާއި އޭއެފްސީ ޗެލެންޖު ކަޕްގެ ތިން ވަނަ މަގާމު ގައުމީޓީމު ހޯދި ފަހަރު ވެސް އިމުރާނުވަނީ ގައުމީޓީމުގައި މުހިއްމު ދައުރެއް އަދާކޮށްފައެވެ.\nގައުމު ސްޓްރީޓް ކަޕް : މަންތަރަ އާއި ހަބޭސްގެ ކުރިމަތިލުމުން ހަބޭސް ކުރި ހޯދައިފި\nގައުމު އެފްސީން އިންތިޒާމުކޮށްގެން މީދޫގައި ބާއްވާ “ގައުމު ސްޓްރީޓް ކަޕް” ފުޓްބޯޅަ މުބާރާތުގައި ގްރޫޕް ޑީގައި ހިމެނޭ ޓީމްތަކުގެ ...


SunOnline: License nagan beynunvaa zuvaanunnah ranuge furusatheh hulhuvaalanee\nލައިސަންސް ނަގަން ބޭނުންވާ ޒުވާނުންނަށް ރަނުގެ ފުރުސަތެއް ހުޅުވާލަނީ\nއައިޝަތު ފަރީޙާ 15 May 2018, 17:54\nލައިސަންސް ޓްރެކުގައި މީހަކު ސައިކަލު ދުއްވަން ދަސްކުރަނީ: ސަން ފޮޓޯ/ އާދަމް ނަޒީރު\nއެއްގަމު އުޅަނދު ދުއްވުމުގެ ލައިސެންސް ނަގަން ބޭނުންވާ ޒުވާނުނަށް ހާއްސަ ކޮށްގެން "އެއްލަކިން މަށަށް ލައިސަންސް"ގެ ނަމުގައި ހާއްސަ ޕްރޮގްރާމެއް ކުރިއަށް ގެންދަން ޓްރަންސްޕޯޓް އޮތޯޯރިޓީން ނިންމައިފިއެވެ.\nއެ އޮތޯރިޓީގައި ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުން އިކޮނޮމިކް މިނިސްޓްރީގެ ޑެޕިއުޓީ މިނިސްޓަރު އަބްދުﷲ މުހައްމަދު ވިދާޅުވީ މި، ޕްރޮގްރާމުގެ ދަށުން ލައިސަންސަށް އެދުމާއި ޓެސްޓްހެދުން ފަސޭހަވެގެންދާނެ ކަމަށެވެ.\nޕޮލިސް ރިޕޯޓުތަކަށް ބަލާއިރު އެންމެ ބޮޑު މައްސަލައަކީ ލައިސެންސް ނެތި ސައިކަލު ދުއްވުން ކަމަށާއި ލައިސަންސް ހަދަން މިހާރު ކުރިމަތިވާ އެންމެ ބޮޑު މައްސަލައަކީ އެކަމަށް ހޭދަވާ ވަގުތު ކަމަށް އަބްދުﷲ ވިދާޅުވިއެވެ.\nމި މަސް ތެރޭ ފަށާ މި ޕްރޮގްރާމުގެ ދަށުން "ވަގުތުން ތިއަރީ ޓެސްޓާއި ދުއްވުމުގެ ޓެސްޓް ހަދައި ވަގުތުން ލައިސެންސް ހިފައިގެން ގެއަށް ދެވޭނެ" ކަމަށް އަބްދުﷲ މުހައްމަދު ވިދާޅުވިއެވެ.\nމި ޕްރޮގްރާމު އަމާޒުކޮށްފައިވަނީ 18 އަހަރާ 35 އަހަރާ ދެމެދުގެ މީހުންނަށް ނަމަވެސް ހުރިހާ ދިވެހި ރައްޔިތުންނަށްވެސް މި ޕްރޮގްރާމުގެ ދަށުން ލައިސެންސް ހޯދުމުގެ ފުރުސަތު އޮންނާނެ ކަމަށް އޭނާ ވިދާޅުވިއެވެ. އެގޮތުން A0A1, B1 އަދި C1 ކެޓަގަރީ އިން ލައިސެންސް ދޫކުރާނެ ކަމަށް ވިދާޅުވިއެވެ.\nމި ޕްރޮގްރާމު ފެށުމަށް ނިންމާފައިވަނީ މާލޭގައި ނަމަވެސް ރާއްޖޭގެ ހުރިހާ ސަރަހައްދެއްގައި މި ޕްރޮގްރާމް ކުރިއަށް ގެންދަން ވަނީ ނިންމައިފައެވެ.\nމި ޕްރޮގްރާމުގެ ދަށުން ލައިސަންސް ދޫކުރާނީ ގާނޫނުތަކާއި ގަވައިދުތަކުގެ ދަށުން ކަމަށްވެސް އަބްދުﷲ ވިދާޅުވިއެވެ.


އޮށާޅައާއި ބިހިނެގުން | މާބަނޑުދުވަސްވަރު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު މާބަނޑުދުވަސްވަރު އޮށާޅައާއި ބިހިނެގުން\n* ބަލިވެއިނުމުން އޮށާޅައާއި ބިހި ނެގުން އިތުރުވޭތަ؟\n* މިކަމަށް އެޅިދާނެ ފިޔަވަޅަކީ ކޮބާ؟\nބަލިވެއިނުމުން އޮށާޅައާއި ބިހި ނެގުން އިތުރުވޭތަ؟\nއާއްމުގޮތެއްގައި އޮށާޅައާއި ބިހި ނެގުމަކީ ފުރާވަރަށް އަރައިގެން އަންނައިރު ވަރަށް ގިނައިން ދިމާވާ ކަމެކެވެ. ހަމައެފަދައިން ބަލިވެއިނުމަކީވެސް މިކަން އިތުރުވެގެންދާ ކަމެކެވެ. މިހެންވަނީ ބަލިވެއިދެހެން އަންނަ ދުވަސްވަރު ހަށިގަނޑުގައި އިތުރުވެގެންދާ އެންޑްރޯޖިން ހޯމޯނުގެ ސަބަބުންނެވެ.\nމިހޯމޯން އިތުރުވުމުގެ ސަބަބުން ހަންގަނޑުގައި ހުންނަ ސިބޭކަސް ގުލޭންޑުތައް ބޮޑުވެއެވެ. އަދި މިއިން ތެޔޮކޮށް ހުންނަ ސީބަމް ކިޔާ މާއްދާއެއް ވަރަށް ގިނައިން އުފައްދައެވެ. ވުމާއިއެކު ހަންގަނޑުން މަރުވަމުންދާ ހަތާތަކާއި ހިރަފުހާއި މިމާއްދާ އެކުވެ އިސްތަށިތަކުގެ ބުޑުގައިހުންނަ ހަރު ނުވަތަ ހޮހަޅަތަކުގެ ދޮރުތައް ބައްދާލައެވެ. ނަތީޖާއަކަށްވަނީ ބެދިފައިހުންނަ ހޮހަޅަތަކުގެ ތެރޭގައި ގިނައަދަދަކަށް ބެކްޓިރިއާތައް އިތުރުވުމެވެ. ވުމާއިއެކު ހަންގަޑުފުއްޕައި ބިހި ނުވަތަ އޮށާޅަ އުފެދި ދޮސްލާގޮތް ވެއެވެ.\nމިކަމަށް އެޅިދާނެ ފިޔަވަޅަކީ ކޮބާ؟\nމިކަން އެއްކޮށް ހުއްޓުވުމަކީ ދަތި ކަމެކެވެ. ނަމަވެސް މިކަމުގެ އުދަނގޫ ކުޑަކުރުމަށް ކުރެވިދާނެ ބައެއް ކަންތައްތައް ތިރީގައި އެވަނީއެވެ.\n- ދުވާލަކު ދެފަހަރުވަރު ސައިބޯނިލައިގެން މޫނު ރަނގަޅަށް ދޮންނާށެވެ.\n- ލޯޝަނެއް ބޭނުން ކުރާނަމަ އެއީ ތެޔޮ ނުހުންނަ ލޯޝަނެއްތޯ ބަލައި ޔަގީން ކުރާށެވެ. ތެޔޮހުންނަ ލޯޝަން ލުމަކީ މިކަން އިތުރަށް ގޯސްވާނެ ކަމެކެވެ.\n- ހަންގަޑު ވީހާވެސް ގިނައިރު ހިކިކޮށް ބަހައްޓާށެވެ.\n- ބިހި ނުވަތަ އޮށާޅައަށް އެއްގޮތަކަށްވެސް ނުފިތާށެވެ. މިއީ މިކަން އިތުރަށް ގޯސްވާނެ ކަމެކެވެ.\n- މޭކަޕެއް ބޭނުންކުރާނަމަ ތެޔޮ ނުހުންނަ މާއްދާއެއް ބޭނުން ކުރާށެވެ.\n- މާގިނައިން ބިއްސާއި އޮށާޅަ ނަގާނަމަ ޑޮކުޓަރެއްގެ ލަފާ ހޯއްދަވާށެވެ.


ގުރުއާން މުބާރާތުގެ ކިޔެވުން ފަށައިފި – Ungoofaaru\nބަނޑޭރިގަނޑު/ޙަބަރު/ގުރުއާން މުބާރާތުގެ ކިޔެވުން ފަށައިފި\nގުރުއާން މުބާރާތުގެ ކިޔެވުން ފަށައިފި\nކްލަބް ޔޫތު ސްޓަރ\n0 236 މިނެޓެއް ނުވަނިސް ކިޔާލެވޭ\nކްލަބު ޔޫތު ސްޓަރ އިން ބާއްވާ ގުރުޢާން ކިޔެވުމުގެ 15 ވަނަ މުބާރާތުގެ ކިޔެވުން މިއަދު މެންދުރު ފަހު ފަށައިފިއެވެ. މިއަދު މެންދުރު ފަހު ކުރިއަށްގެންގޮސްފައިވަނީ9އަހަރުން ދަށާއި6އަހަރުން ދަށުގެ އުމުރު ފުރާގެ ބައިވެރިންގެ ކިޔެވުމެވެ.\nމިމުބާރާތުގައި ދެން ކިޔެވުން ކުރިއަށްދާނީ މިރޭގެ ދަންފަޅީގެ ކިޔެވުމެވެ. މިރޭ ކިޔަވާނީ 19 އަހަރުން ދަށާއި 16 އަހަރުން ދަށުގެ ބައިވެރިންނެވެ.\nމާދަމާ3ދަންފަޅިއެއްގައި ކިޔެވުން ކުރިއަށްދާނެއެވެ. އެއީ9ން 12 އަށް މެންދުރުފަހު 1 ން 3:30 އަށް އަދި ރޭގަނޑު 9:30 ން 11 އަށެވެ.\nމިމުބާރާތުގެ މިއަދުގެ ފުރަތަމަ ދަންފަޅީގެ ކިޔެވުން އުނގޫފާރު ޑޮޓް ކޮމްގެ ފޭސްބްކް ޕޭޖުން ލައިވްކޮށް ގެނެސްދީފައި ވާނެއެވެ. އަދި މިރޭގެ ދަންފަޅިވެސް ލައިވް ކުރާނެއެވެ.\nކްލަބު ޔޫތު ސްޓަރ އިން ބާއްވާ ގުރުޢާން ކިޔެވުމުގެ 15 ވަނަ މުބާރާތުގައި 116 ބައިވެރިން ވާދަކުރާއިރު މިދިޔަ އަހަރުގެ މުބާރާތުގައި 136 ބައިވެރިން ވާދަ ކޮށްފައިވެއެވެ\nމިއަދު ފެށުނު ޤުރްއާން މުބާރާތުގެ ކިޔެވުން:\nރ.އުނގޫފާރު ކްލަބް ޔޫތު ސްޓަރ


SunOnline: Anna aharah 35 billion rufiyaa ge budget eh hushahalhany\nއަހުމަދު މިޒްޔާލް 25 Oct 2020, 12:48\nއަންނަ އަހަރަށް ލަފާކޮށް ހުށަހަޅަނީ 35 ބިލިއަން ރުފިޔާގެ ބަޖެޓެއް ކަމަށް ފިނޭންސް މިނިސްޓްރީން ހާމަކޮށްފި އެވެ.\nޕީއެސްއެމް ނިއުސްއަށް މައުލޫމާތު ދެއްވަމުން ފިނޭންސް މިނިސްޓްރީގެ ޗީފް ފައިނޭންޝަލް ބަޖެޓް އެގްޒެކެޓިވް، އަޙްމަދު ސަރުވަޝް އާދަމް ވިދާޅުވީ އަންނަ އަހަރަށް ލަފާކޮށް ގާތްގަނޑަކަށް 35 ބިލިއަން ރުފިޔާގެ ބަޖެޓެއް މި މަހުގެ 31ވަނަ ދުވަހުގެ ކުރިން މިނިސްޓްރީން ރައްޔިތުންގެ މަޖިލީހަށް ހުށަހަޅާނެ ކަމަށެވެ.\nގާނޫނުގައި ބުނާ ގޮތުން ކުރިއަށް އޮންނަ އަހަރަކަށް ލަފާކުރާ ބަޖެޓު ކޮންމެ އަހަރެއްގެ ވެސް އޮކްޓޫބަރު 31ވަނަ ދުވަހުގެ ކުރިން މަޖިލީހަށް ހުށަހަޅަން ޖެހޭނެ އެވެ.\nއަންނަ އަހަރަށް ލަފާކުރާ ބަޖެޓު އެކުލަވާލުމުގެ މަސައްކަތް ފިނޭންސް މިނިސްޓްރީން މިހާރުވެސް ކުރަމުންދާއިރު، ބަޖެޓާ ގުޅޭ އިތުރު މައުލޫމާތެއް މިނިސްޓްރީން ހާމައެއް ނުކުރެ އެވެ.\nމި ހިނގާ 2020 ވަނަ އަހަރަށް މަޖިލީހުން ފާސްކުރީ 37.8 ބިލިއަން ރުފިޔާގެ ބަޖެޓެކެވެ. އެހެން ނަމަވެސް ކޮވިޑް19އާ ގުޅިގެން ދައުލަތުގެ އާމްދަނީއަށް ބޮޑު ހީނަރުކަމެއް އައުމާއެކު މިއަހަރަށް ފާސްކުރި ބަޖެޓު ރިވައިސްކުރުމަށްފަހު އަލުން ހުށަހަޅަން ވަނީ ނިންމާފަ އެވެ.\nޕީއެސްއެމްއަށް ދެއްވި އިންޓަވިއުގައި ސަރުވަޝް ވިދާޅުވީ މިއަހަރުގެ ރިވައިސްޑް ބަޖެޓުގެ ގޮތުގައި ހުށަހަޅާނީ 31 ބިލިއަން ރުފިޔާގެ ބަޖެޓެއް ކަމަށެވެ.\nވަޒީފާއަށް އަސަރުކުރި 11،800 މީހުންނަށް އެލަވަންސް ދީފި\nއޭޝިއާ-ޕެސިފިކް ގައުމުތަކުގެ މާލީ ވަޒީރުންގެ ބައްދަލުވުމެއް\nއިންޓާނަލް އޮޑިޓަރުންނަށް ހާއްސަ ޓްރެއިނިން އެއް ފަށައިފި


وَلَا تَسْتَوِي الْحَسَنَةُ وَلَا السَّيِّئَةُ ادْفَعْ بِالَّتِي هِيَ أَحْسَنُ فَإِذَا الَّذِي بَيْنَكَ وَبَيْنَهُ عَدَاوَةٌ كَأَنَّهُ وَلِيٌّ حَمِيمٌ ﴿34:41﴾\nރަނގަޅު ކަންތަކާއި ނުބައިކަންތައް އެއްވަރުވެގެން ނުވެއެވެ. ނުބައި ކަންތައްތައް ރަނގަޅު ކަންތައްތަކުން ތަޙައްމަލު ކުރުއްވަވާށެވެ. ފަހެ އެއިރުން ކަލޭގެފާނާއި، އެމީހަކާ ދެމެދު ޢަދާވާތްތެރިކަމެއްވާ މީހަކުވެސް އެކުވެރި ރަޙްމަތްތެރިއެއް ފަދައިން ބަދަލުވެދާނެތެވެ.\nوَمَا يُلَقَّاهَا إِلَّا الَّذِينَ صَبَرُوا وَمَا يُلَقَّاهَا إِلَّا ذُو حَظٍّ عَظِيمٍ ﴿35:41﴾\nކެތްތެރިވާ މީހުން މެނުވީ އެގޮތަކަށް ޢަމަލެއް ނުކުރާނެތެވެ. އަދި މަތިވެރި އަޚްލާޤެއް ލިބިގެންވާ ނަސީބުވެރިޔަކު ނޫނީ އެގޮތަށް ޢަމަލެއް ނުކުރާނެތެވެ.\n"إذا جاءكم من ترضون دينه وخلقه فزوجوه إلا تفعلوه تكن فتنة في الأرض وفساد كبير " رواه الترمذي وغيره\nއެމީހެއްގެ ދީންވެރިކަމާއި، އަޚްލާޤީ ޞިފަތަކާމެދު ތިޔަބައިމީހުން ހިތްހަމަޖެހޭ އަދި ރުހޭމީހަކު ތިޔަބައިމީހުން އޭނާއި ކާވެނި ކޮށްދޭށެވެ. އެހެން އެގޮތަށް ތިޔަބައި މީހުން ޢަމަލު ނުކޮށްފި ނަމަ، ބިމުގައި ފިތުނަ ވެރިކަމާއި، ބޮޑުވެގެންވާ ފަސާދު އުފެދި ދާނެއެވެ.\nއެކަލާނގެއީ، އެންމެ ނަފްސަކުން ތިޔަބައިމީހުން ހެއްދެވި ކަލާނގެއެވެ. އަދި އެ ނަފްސުން، އެ ނަފްސްގެ އަނބި ހެއްދެވިއެވެ. (އެއީ) އެކަނބުލޭގެ ގާތަށް ގޮސް، ހިތްހަމަޖެހުމާއި ހަމަހިމޭންކަން ލިބިގަތުމަށެވެ. ފަހެ، އޭނާ އެކަނބުލޭގެއާ އެއްދާން ކުރި ހިނފު، ލުއި ގޮތެއްގައި ހައްޔަރުގައި އިނދެ އެކަމުގައި ދުވަސްތަކެއް ވޭތުވިއެވެ. ދެންފަހެ،، (އެކަމުން) ބުރަވިހިނދު، އެ ދެމީހުންގެ ވެރި ﷲ އަށް އެ ދެމީހުން ދުޢާ ކުރިއެވެ. އިބަރަސްކަލާނގެ އަޅަމެންނަށް ޞާލިޙު ދަރިއަކު ދެއްވައިފިނަމަ، ޝުކުރު ކުރާ މީހުންގެ ތެރެއިން ހަމަކަށަވަރުން، އަޅަމެންވާހުށީމެވެ.\nފެމިލީ ކޯޓުގެ ވެބްސައިޓަށް މަރްޙަބާ!\nއަޅުގަނޑުމެންގެ ބޭނުމަކީ، މިކޯޓުން ލިބެންޖެހޭ އެންމެހައި މަޢުލޫމާތުތައް ކޯޓާއި ހަމައަށް ނައިސް އެމީހަކު ހުރި ތަނެއްގައި ހުރެގެން މިވެބްސައިޓްގެ ޒަރީޢާއިން އެމީހަކަށް މިކޯޓުގެ ފަރާތުން ބޭނުންވާ ޞައްޙަ މަޢުލޫމާތު ފޯރުކޮށް ދިނުމެވެ. ބައެއް ފަހަރު މަޢުލޫމާތުތައް ހޯދަންޖެހޭ ފަރާތް ނޫން ފަރާތަކުން މަޢުލޫމާތު ހޯދުމުގެ ސަބަބުން ދިމާވާ ދަތިތައް މިވެބްސައިޓްގެ ސަބަބުން ޙައްލުވެގެން ދާނެކަމުގައި އުއްމީދު ކުރަމެވެ.\nފެމިލީ ކޯޓަކީ ކޮންމެ ދިވެހި ރައްޔިތަކަށްވެސް މިކޯޓުގެ ޚިދުމަތް ބޭނުން ނުވެ ނުދާނެ ކޯޓެކެވެ. މިކޯޓަކީ ކޮންމެ ދިވެހި ރައްޔިތަކާ ގުޅިފައިވާ ކޯޓެކެވެ. މިހެންކަމުން ކޯޓުން ބޭނުންވަނީ މިކޯޓުން ފޯރުކޮށްދޭންޖެހޭ މަޢުލޫމާތުތައް މިވެބްސައިޓް މެދުވެރިކޮށް ފޯރުކޮށްދީ، މިކޯޓާއި ރައްޔިތުންނާ ގުޅުވައިދިނުމެވެ. އަދި ޢާއިލާތަކުގެ މެދުގައި ދިމާވާ މައްސަލަތައް ޙައްލުކޮށް، އިސްލާމްދީނުގެ އުޞޫލުތަކާއި، ދިވެހިރާއްޖޭގެ ޤާނޫނުތަކާއި އެއްގޮތްވާ ގޮތުގެ މަތީން ވީ އެންމެ ފުރިހަމައަށް ޚިދުމަތްދީ، ޢާއިލާތަކުގެ ޙައްޤުތައް، ޙައްޤު ގޮތުގައި ޙިމާޔަތް ކޮށްދިނުމެވެ.\nއަޅުގަނޑުގެ ދުޢާއަކީ ދިވެހި އެންމެހާ ޢާއިލާތަކުގެ މެދުގައި ދެމެހެއްޓެނިވި ފާގަތި ތަނަވަސް ގުޅުންތަކެއް ޤާއިމުވެގެން ދިއުމެވެ.\nދިވެހިރާއްޖޭގެ ހައި ކޯޓު\nއިސްލާމިކް ޗާޓަރ އޮން ފެމިލީ\nކާވެންޏަށް ހޭލުންތެރި ކުރުމުގެ ޕްރޮގްރާމް\nފެމިލީ ކޯޓުގެ ޤަވާޢިދު\nކާވެނިކުރުމަށް އެދޭ ފޯމް\nވަރިކުރުމަށް އެދޭ ފޯމް\nވަރިވުމަށް އެދޭ ފޯމް


އެއާ ފްރާންސްގެ ދަތުރުތައް ނޮވެމްބަރު މަހު ރާއްޖެއަށް ފަށަނީ\nސީދާ ޕެރިހާއި މާލެއާ ދެމެދު\nހަފްތާއަކު ދެ ދަތުރު\n7 ފެބްރުއަރީ 2017 | އަންގާރަ 15:52\nއެއާ ފްރާންސުގެ ފްލައިޓެއް: ރާއްޖެ އަށް ހަފްތާއަކު ދެ ފަހަރު ދަތުރުކުރާނެ\nމިއަހަރުގެ ނޮވެމްބަރު މަހުން ފެށިގެން ރާއްޖެއަށް ދަތުރުތަކެއް ފަށާނެ ކަމަށް ފްރާންސްގެ ގައުމީ އެއާލައިން، އެއާ ފްރާންސް އިން ހާމަކޮށްފި އެވެ.\nއެއާ ފްރާންސްއާ ހަވާލާދީ، އޭވިއޭޝަން ޓްރިބިއުންގައި ބުނެފައިވަނީ ނޮވެމްބަރު މަހުން ފެށިގެން ހަފްތާއަކު ދެ ދަތުރު ރާއްޖެ އަށް ކުރަން ހަމަޖެހިފައިވާ ކަމަށެވެ.\nއެ ދަތުރުތައް ކުރަން ހަމަޖެހިފައިވަނީ ވެރިރަށް ޕެރިސްގެ ޝާލް ދި ގުލި އެއާޕޯޓުން ސީދާ ވެލާނާ އިންޓަނޭޝަނަލް އެއާޕޯޓަށެެވެ. ރާއްޖެއަށް ކުރާ ދަތުރުތަކުގައި ބޭނުންކުރާނީ 312 މީހުންގެ ޖާގައިގެ ބޯއިން 777-200 މަރުކާގެ ފްލައިޓެކެެވެ.\nރާއްޖެއަށް ފަށާ ދަތުރުތަކާ ގުޅޭ ގޮތުން އެއާ ފްރާންސްގެ ސީއީއޯ ފްރޭންކް ޓާނާ ވިދާޅުވެފައި ވަނީ ރާއްޖެއަށް ދަތުރުތައް ފެށުމުން ދުނިޔޭގެ އެންމެ މަގުބޫލު މަންޒިލްތަކުގައި އެ ކުންފުނި ވަރުގަދަ ވެގެންދާނެ ކަމަށެވެ.\nއެއާ ފްރާންސްގެ ދަތުރުތައް ރާއްޖެއަށް ކުރަން ހަމަޖެހިފައިވަނީ، ޕެރިހުން ރާއްޖެ އަށް ކޮންމެ ބުދަ ދުވަހަކާއި ހޮނިހިރު ދުވަހަކު އެވެ. އަދި ރާއްޖެއިން ޕެރިހަށް ފުރާނީ ކޮންމެ ބުރާސްފަތި ދުވަހަކާއި އާދީއްތަ ދުވަހަކު އެވެ.\nފްރާންސްގެ ގައުމީ އެއާލައިނުން ރާއްޖެއަށް ދަތުރުތަކެއް ކުރަން ހަމަޖެހިފައިވާއިރު، ޔޫރަޕްގެ ގައުމުތަކުން ރާއްޖެއަށް ޒިޔާރަތްކުރި ފަތުރުވެރިންގެ އަދަދު މިދިޔަ އަހަރު ވަނީ 7.3 އިންސައްތަ އިތުރުވެފަ އެވެ. މިދިޔަ އަހަރު ފްރާންސްގެ 40،487 ފަތުރުވެރިން ރާއްޖެ ޒިޔާރަތްކޮށްފައިވެ އެވެ.\nފްރާންސާއި ރާއްޖެއާ ދެމެދު ސީދާ ދަތުރުތަކެއް ފެށުމުން ފަތުރުވެރިކަމަށް އިތުރު ކުރިއެރުމެއް އަންނާނެ ކަމަށް ބެލެވެ އެވެ.


Barcelona coach kamah koeman - Hali News\nރޮނާލްޑް ކޫމަން: ބާސާގެ ކޯޗްކަމާ ހަވާލުވުމަށް ވަނީ ނިންމާފައި.\nބާސެލޯނާގެ ކޯޗަކަށް ކޫމަން\n19 August 2020, 01:41\nބާސެލޯނާގެ ކޯޗްކަމުގެ މަގާމާ ހަވާލުވުމަށްޓަކައި ނެދަލޭންޑްސް ގައުމީ ޓީމުގެ ކޯޗްކަމުގައި ހުރި އަދި ބާސެލޯނާ އާއި ނެދަލޭންޑްސް ގައުމީ ޓީމުގެ ކުރީގެ މަޝްހޫރު ފުޓްބޯޅަ ތަރި ރޮނާލްޑް ކޫމަން ބާސެލޯނާއަށް މިރޭ ހިނގައްޖެއެވެ.\nބާސެލޯނާގެ ކޯޗްކަމުގެ މަގާމަށް ކޫމަން ހަމަޖައްސަން ބާސެލޯނާއިން ނިންމާފައި މިވަނީ ޔުއެފާ ޗެމްޕިއަންސް ލީގް ކުއާޓާފައިނަލުގައި ލަދުވެދި ގޮތަކަށް ބަޔާން މިޔުނިކް އަތުން 8-2 އިން ބަލިވި، ސަޕޯޓަރުންގެ ޕްރެޝަރާ ބާސެލޯނާގެ ބޯޑަށް ކުރިމަތިލާން ޖެހިފައި ވަނިކޮށެވެ. ސްޕެއިންގެ ބައެއް މީޑިޔާތަކުން ވަނީ ކޫމަން ބާސެލޯނާގެ އެއަރޕޯޓުގައި ހުރި ފޮޓޯތަކެއް ސޯޝިއަލް މީޑިއާގައި ހާމަކޮށްފައެވެ.\nޔުއެފާ ނޭޝަންސްލީގުގެ ފައިނަލަށް މިދިޔަ އަހަރު ނެދަލޭންޑްސް ގެންގޮސްދިން ކޫމަން ،57، ވަނީ 2018 ވަނަ އަހަރު ނެދަލޭންޑްސް ގައުމީ ޓީމާއި ހަވާލުވެ އެޓީމަށް ބޮޑެތި ކުރިއެރުންތަކެއް ހޯދައި ދީފައެވެ. ކޫމަން ކޯޗިންގ ކެރިއަރ ފެށީ 2001 ވަނަ އަހަރު ނެދަލޭންޑްސް ގެ އަޔަކްސްއިންނެވެ. އޭގެ ކުރިން 1998 ގެ ވޯލްޑް ކަޕުގައި ވާދަކުރި ނެދަލޭންޑްސް ގައުމީ ޓީމުގެ ކޯޗިންގ ސްޓާފުން ތެރޭގައި ކޫމަން މަސައްކަތް ކުރިއެވެ. އަދި ވޯލްޑް ކަޕަށްފަހު ކޫމަން މަސައްކަތް ކުރީ ނެދަލޭންޑްސް ގައުމީ ޓީމުގެ އެސިސްޓެންޓް ކޯޗުގެ ގޮތުގައެވެ.\nކޫމަން ވަނީ ނެދަލޭންޑްސްގެ ޗެމްޕިއަންކަން ކޯޗެއްގެ ގޮތުގައި އަޔަކްސްއާއެކު 2003 އަދި 2002 ގައި ހޯދާފައެވެ. އަދި ސްޕެނިޝް ކޮޕާ ޑެލްރޭ 2008 ވަނަ އަހަރު 2008 ވަނަ އަހަރު ވެލެންސިޔާއަށް ކާމިޔާބު ކޮށްދިނެވެ.\nފުޓްބޯޅަ ކުޅުނު ދުވަސްވަރު ކޫމަން ފާހަގަ ކުރެވިފައިވަނީ ގޯލާ ވަރަށް ރައްޓެހި ކުޅުންތެރިއެއްގެ ގޮތުގައެވެ. ބާސެލޯނާގެ މަޝްހޫރު ކޯޗް ޔޯހަން ކްރައިފްގެ މަޝްހޫރު "ޑްރީމް ޓީމް" ގެ މުހިއްމު ކުޅުންތެރިއެއްގެ ގޮތުގަޔާއި ނެދަލޭންޑްސްއިން ޔޫރަޕުގެ ޗެމްޕިއަންކަން 1988 ގައި ހޯދި ޓީމުން މަޝްހޫރުކަން ހޯދި ކޫމަންއަކީ ސްޕެނިޝް ލަލީގާގެ ތާރިހުގައި ޖެހިގެން އެންމެ ގިނަ ޕެނަލްޓީ ކާމިޔާބު ކުރި ކުޅުންތެރިޔާއެވެ. އަދި މެސީއަށްފަހު އެންމެ ގިނަ ހިލޭޖެހުންތަކުންނާއި ޕެނަލްޓީތަކުން ބާސެލޯނާއަށް ލަނޑު ޖަހައިދީފައި ވަނީވެސް ކޫމަންއެވެ.\nއިތުރު ލިޔުންތައް ބާސެލޯނާ ކޫމަން


ޖުމްހޫރީ ޕާޓީގެ ވަގުތީ ހިންގާ ކޮމެޓީގެ ނިންމުމާ އެއްގޮތަށް އެ ޕާޓީގެ ލީޑަރު ކަމަށް އެ ޕާޓީގެ މެންބަރުން ވެސް ކުރީގެ ފިނޭންސް މިނިސްޓަރު ގާސިމް އިބްރާހިމް އިންތިހާބުކޮށްފި އެވެ.\nދަރުބާރުގޭގައި އިއްޔެ ބޭއްވި އެ ޕާޓީގެ ފުރަތަމަ ގައުމީ ކޮންފަރެންސްގައި ޕާޓީގެ ލީޑަރަކަށް ގާސިމް ހޮވިވަޑައިގަތީ ސިއްރު ވޯޓުގައި ބައިވެރިވި 378 މެންބަރުންގެ ތެރެއިން 372 ވޯޓު ލިބިވަޑައިގެންނެވެ. ޕާޓީގެ ވަގުތީ ހިންގާ ކޮމެޓީން ހޮވައިގެން އެ މަގާމަށް ވާދަ ކުރެއްވީ ވެސް ގާސިމް އެކަންޏެވެ.\nޕާޓީގެ ލީޑަރުންގެ ހަތަރު ނައިބުންނަށް ހޮވިވަޑައިގަތީ، ރައްޔިތުންގެ މަޖިލީހުގެ ދ. މެންބަރު އަހުމަދު ނާޝިދު (އޭޑީކޭ ނާޝިދު) އާއި ގއ. މެންބަރު އަބްދުﷲ ޖާބިރާއި ރ. މެންބަރު އިބްރާހިމް ޝަހީދު ޒަކީ އާއި ކުރީގެ ޖަސްޓިސް މިނިސްޓަރު މުހައްމަދު މުއިއްޒު އަދުނާނެވެ. އޭގެ ތެރެއިން ނާޝިދަށް ލިބިވަޑައިގަތީ 298 ވޯޓެވެ. ޖާބިރު އިންތިހާބުވީ 291 ވޯޓުން ދެވަނައަށެވެ. ޝަހީދު ޒަކީއަށް 260 ވޯޓު ލިބިވަޑައިގެންނެވި އިރު ކުރީގެ ޖަސްޓިސް މިނިސްޓަރު މުއިއްޒުއަށް ލިބިވަޑައިގަތީ 259 ވޯޓެވެ.\nޕާޓިގެ ލީޑަރުގެ ނައިބުންނަށް ދެން ވާދަކުރެއްވީ، 144 ވޯޓު ލިބިވަޑައިގަތް ޑރ. ހުސެން ރަޝީދާއި 22 ވޯޓު ލިބުނު ހ. ދޮންއަންނާރުގޭ މުހައްމަދު ރަޝީދު އަހުމަދެވެ.\nއެ ކޮންގްރެސްގައި އެ ޕާޓީގެ އަސާސީ ގަވާއިދަށް ގެނައި ބަދަލު ފާސް ކުރުމާއި މެނިފެސްޓޯ ފާސްކުރުމާއި އިލެކްޝަން ކޮމެޓީ އެންޑޯޒް ކުރުމާއި ސިއްރު ވޯޓަކުން، ޕާޓީގެ ހިންގާ ކޮމެޓީގެ މެންބަރުން ހޮވުމާއި އަންހެނުންގެ ލީގަށް މެންބަރުން ހޮވުމާއި ޒުވާނުންގެ ލީގަށް މެންބަރުން ހޮވުމާއި އިސްލާމީ ވަހުދަތު ދަމަހައްޓާ ލީގަށް މެންބަރުން ހޮވުން ވެސް އޮތެވެ.\nޖުމްހޫރީ ޕާޓީގެ ހިންގާ ކޮމެޓީ އަށް 10 މެމްބަރަކު ހޮވި އެވެ.\nއަންހެނުންގެ ލީގުގެ ރައީސާއަކަށް ހޮވިވަޑައިގަތީ ރައްޔިތުންގެ މަޖިލީހުގެ ރައީސުލް ޖުމްހޫރިއްޔާގެ ކުރީގެ މެންބަރު ފާތުމަތު ދިޔާނާ ސައީދެވެ. ދީނީ ލީގުގެ ރައީސަކަށް ހޮވުނީ އަހުމަދު ސަލީމެވެ. ޒުވާނުންގެ ލީގުގެ ރައީސަކަށް ހޮވުނީ މޫސާ އަންވަރެވެ.\nދަރުބާރުގޭ ރަންނަބަނޑޭރި މާލަމުގައި ބޭއްވި އެ ކޮންގްރެސްގެ ދެވަނަ ސެޝަންގައި ޕާޓީގެ ލީޑަރު ގާސިމް އިބްރާހިމާއި ނައިބު ލީޑަރު ޖާބިރާއި ޝަހީދު ޒަކީ އާއި މުއިއްޒާއި އަންހެނުންގެ ލީގުގެ ރައީސާ ދިޔާނާ އާއި އިސްލާމީ ވަހުދަތު ދަމަހައްޓާ ލީގުގެ ރައީސް ވާހަކަ ދެއްކެވި އެވެ.\nޖުމްހޫރީ ޕާޓީގެ ކޮންގްރެސް އަށް ހާއްސަ މެހެމާނުންގެ ގޮތުގައި އަދާލަތު ޕާޓީގެ އިސްބޭފުޅުންނާއި ސޯޝަލް ލިބެރަލް ޕާޓީ އާއި މޯލްޑިވްސް ނެޝަނަލް ކޮންގްރެސްގެ ބައެއް އިސްބޭފުޅުން ވެސް ބައިވެރިވެ ވަޑައިގަތެވެ.\nމުހައްމަދު ޖަވާދު ޔޫސުފު5މިނެޓު ކުރިން\nޢާއިޝަތު ފިރުޝަތު 17 މިނެޓު ކުރިން


އިންފްލްއެންޒާއަށް ޕޮސިޓިވްވި މީހުންގެ އަދަދު ބޮޑުތަނުން އިތުރުވެއްޖެ | Jazeera\tއިންފްލްއެންޒާއަށް ޕޮސިޓިވްވި މީހުންގެ އަދަދު ބޮޑުތަނުން އިތުރުވެއްޖެ - Jazeera\nއިންފްލްއެންޒާއަށް ޕޮސިޓިވްވި މީހުންގެ އަދަދު ބޮޑުތަނުން އިތުރުވެއްޖެ\nޢަލީ ޔާމީން July 9, 2019 118 views0\nޖޫން މަހު ގިނަ ބަޔަކު އިންފްލްއެންޒާ އަށް ޕޮޒިޓިވް ވެފައިވާ ކަމަށް ހެލްތް ޕްރޮޓެކްޝަން އޭޖެންސީގެ ތަފާސް ހިސާބުތަކުން ދައްކައިފިއެވެ.\nއެޗްޕީއޭ އިން އާއްމުކޮށްފައިވާ ތަފާސް ހިސާބަށް ބަލާއިރު ޖޫން މަހު 216 މީހުން އިންފްލްއެންޒާއަށް ޓެސްޓް ކުރިއިރު އޭގެ ތެރެއިން 99 މީހުން ޕޮޒިޓިވް ވިއެވެ. އަދި މެއި މަހު 60 މީހުން އިންފްލްއެންޒާއަށް ޓެސްޓް ކުރިއިރު ޕޮޒިޓިވްވީ ހަ މީހުންނެވެ.\nމިއަހަރު މިހާތަނަށް އިންފްލްއެންޒާއަށް 645 މީހުން ޓެސްޓް އޭގެ ތެރެއިން 144 މީހުން ވަނީ ޕޮޒިޓިވް ވެފައެވެ.\nމިހާރު ފެތުރެމުން ދަނީ އިންފްލްއެންޒާގެ ކޮންވައްތަރެއް ކަމެއް އެޗްޕީއޭ އިން ހާމައެއް ނުކުރެއެވެ.\nއެޗްޕީއޭގެ ތަފާސް ހިސާބުތަކަށް ބަލާއިރު، މެއި މަހު އަރިދަފުސް ރޯގާ ޖެހިގެން 14944 މީހުން ޑޮކްޓަރަށް ދެއްކިއިރު ޖޫން މަހު އަރިދަފުސް ރޯގާ ޖެހިގެން ޑޮކްޓަރަށް ދެއްކީ 19653 މީހުންނެވެ.\nމީގެ އިތުރުން ބޭރަށް ހިންގުންވެސް އިތުރުވެފައިވާ ކަމަށް ތަފާސް ހިސާބުތަކުން ދައްކައެވެ. އަދި ޑެންގޫ އާއި ޗިކަންގުންޔާ ޖެހިގެން ޑޮކްޓަރަށް ދައްކާ މީހުންގެ އަދަދު ދައްވަމުން އަންނަ ކަމަށް އެޗްޕީއޭއިން ބުނެއެވެ.\nޑެންގޫ ޖެހިގެން މެއި މަހު 462 މީހުން ޑޮކްޓަރަށް ދެއްކިއިރު ޖޫން މަހު 333 މީހުން ޑޮކްޓަރަށް ދެއްކިއެވެ. ޗިކަންގުންޔާ ޖެހިގެން މެއި މަހު 328 މީހުން ޑޮކްޓަރަށް ދެއްކިއިރު ޖޫން މަހު 96 މީހުން ޑޮކްޓަރަށް ދެއްކިއެވެ.


BLANC ge showroom eh Hulhumale gai hulhuvaifi\nބްލަންކްގެ ޝޯރޫމްއެއް ހުޅުމާލޭގައި ހުޅުވައިފި\nހުޅުމާލޭގައި ހުޅުވާފައިވާ ބްލެންކްގެ ޝޯރޫމް --\n"ވެލިގާ" އިން ތައިލެންޑުގެ މަޝްހޫރު ފާހަނާ ސާމާނާއި ތަފާތު ލައިޓުގެ ބްރޭންޑުތަކަށް ހާއްސަކޮށްފައިވާ "ބްލަންކް" ގެ ޝޯރޫމެއް ހުޅުމާލޭގައި ހުޅުވައިފި އެވެ. ބްލަންކްގެ ހުޅުމާލެ ބްރާންޗް ހުޅުވީ ނިރޮޅުމަގުގެ ލޮޓް 10069 ގައެވެ.\nބްލަންކްގެ އާ ޝޯރޫމް ހުޅުވުމަށް ރޭ ބޭއްވި ރަސްމިއްޔާތުގައި ފިހާރަ ރަސްމީކޮށް ހުޅުވާ ދެއްވީ ވެލިގާ ހާޑްވެއާގެ ޗެއާމަން މުހައްމަދު އަބޫބަކުރާއި މެޑްކާ ސެނިޓްރީގެ ސީއީއޯ ލެންސަން އަދި ވީއާރްއެޗްގެ ޗެއާމަން ޗަނީދާ އެވެ. މީގެ އިތުރުން އެޗްޑީސީގެ މެނޭޖިން ޑިރެކްޓަރު ސުހައިލް އަހުމަދު ވެސް ފިހާރަ ހުޅުވުމުގެ އެ ރަސްމިއްޔާތުގައި ބައިވެރިވެވަޑައިގެންނެވި އެވެ.\nވެލިގާ ހާޑްވެއާގެ ޑިރެކްޓާ ހަދީޖާ މުހައްމަދު ވިދާޅުވީ އެ ކުންފުނީގެ ފުރަތަމަ ފިހާރަ 2008 ވަނަ އަހަރު ހުޅުވި ފަހުން މިއަދާ ހަމައަށް އާދެވުނު އިރު ކާމިޔާބުގެ ވަރަށް ދިގު ދަތުރެއް ކުރެވިފައިވާ ކަމަށެވެ.\nއެގޮތުން ބްލަންކްއަކީ ހާޑްވެއާގެ މާކެޓުގައި 10 އަހަރު ހޭދަ ކުރުމަށް ފަހު ހޯމް އަދި ހޮސްޕިޓަލިޓީގެ މާކެޓަށް ފޯކަސް ކޮށްގެން ކޮލިޓީ ހިދުމަތްތަކެއް ފޯރުކޮށްދިނުމަށްޓަކައި ނެރުނު އާ ބްރޭންޑެއް ކަމަށް ހަދީޖާ ވިދާޅުވި އެވެ.\nބްލެންކްގައިި ވިއްކާ ފާހަނައަށް ބޭނުންވާ ބައެއް ސާމާނު\nބްލެންކްގެ ފިހާރައެއް މާލޭގައި ވެސް ހުރެއެވެ. ދެވަނަ ފިހާރަ ހުޅުމާލޭގައި ހުޅުވުމުގެ މައިގަނޑު ބޭނުމަކީ އެންމެ އަވަހަށް ތަރައްގީވެ މީހުން އާބާދުވާ ތަނަކީ ހުޅުމާލެއަށް ވެފައި ކަސްޓަމަރުންނާ އެންމެ ގާތުން ހިދުމަތް ދެވޭނީ ހުޅުމާލޭގައި ވިޔަފާރި އިތުރަށް ފުޅާކޮށްގެން ކަން ގަބޫލު ކުރާތީ ކަމަށް ވެސް ހަދީޖާ ވިދާޅުވި އެވެ.\n"އަޅުގަނޑުމެން ބޭނުމީ މި ސިޓީގައި ރައްޔިތުންނަށް ފަސޭހަ އަދި ރަނގަޅު ކޮލިޓީ ހިދުމަތްތަކެއް ފޯރުކޮށްދޭން،" ހަދީޖާ ވިދާޅުވި އެވެ.\nހާޑްވެއާގައި މިހާރު އެންމެ މަޝްހޫރު އެއް ވިޔަފާރި ކަމަށްވާ ވެލިގާއިން ތައިލެންޑުގެ ޕްރޮޑަކްޓްތަކަށް ހާއްސަ ބްލެންކްގެ ފުރަތަމަ ފިހާރަ ހުޅުވީ މާލޭގައި މިދިޔަ އަހަރު އޭޕްރިލް މަހުގަ އެވެ. ވެލިގާގެ ބްލަންކް ފިހާރާގައި ބާތް ޓަބުން ފެށިގެން ފެން އިސްކުރާއި ޑޯމެޓް އަދި ތުވާއްޔާއި ގްލާސް ޝަވާ ކޮޓަރި ފަދަ ތަކެތި ވެސް ލިބެން ހުރެ އެވެ.\nހުޅުމާލެ ވެލިގާ ހާޑްވެއާ\nވެލިގާ ހާޑްވެއާ ހުޅުމާލެ ފިހާރަ: އިމާރާތް ކުރުން ފަސޭހަ ކޮށްދީފި\nހުޅުމާލޭގައި ލޭބަ ކުއާޓާރެއް އަޅައިދީފި


SunOnline: Mifaharuge gadhahifumuga Raees Nasheed ge mahchah kaamiyaabu hoahdhavaanee Raees Solih: Umar\nމިފަހަރުގެ ގަދަހިފުމުގައި ރައީސް ނަޝީދުގެ މައްޗަށް ކާމިޔާބު ހޯއްދަވާނީ ރައީސް ސޯލިހު: އުމަރު\nއިސްމާއިލް ޝާކިރު 29 Jun 2021, 13:03\nކުރީގެ ހޯމް މިނިސްޓަރު އުމަރު ނަސީރު ޖަލްސާއެއްގައި ވާހަކަފުޅު ދައްކަވަނީ ---- ފޮޓޯ: ރައީސް އޮފީސް\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހާއި ރައީސް ނަޝީދު އާ ދޭތެރޭގައި އުފެދިފައިވާ ހިޔާލު ތަފާތުވުންތަކުގައި މިފަހަރު ކުރި ހޯއްދަވާނީ ނަޝީދުގެ މައްޗަށް ރައީސް ސޯލިހުކަމަށް ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެއެވެ.\nސަންގު ޓީވީގައި ރޭ ވާހަކަދައްކަވަމުން އުމަރު ވިދާޅުވީ ރައީސް ސޯލިހާއި ރައީސް ނަޝީދުގެ ދެމެދުގައި އޮތް ގާތް ގުޅުން ހީނަރުވެ، އެ ގުޅުމުގައި ރެނދު އަޅާފައިވާ ކަމަށެވެ. އުމަރު މި ހާލަތު ސިފަކުރެއްވީ "ސިޔާސީ ސުނާމީ"އެއްގެ ގޮތުގައެވެ.\n"މި ސުނާމީގެ އަސަރު އެންމެ ބޮޑަށް ކުރާނީ އެމްޑީޕީއަށް. ސަބަބަކީ އެމްޑީޕީ އަކީ މިހާތަނަށް ނަޝީދުގެ ގޮށްމުށުގެ ތެރޭގަ ވަރަށް ބޮޑަށް ތާށިވެފަ އޮތް ޕާޓީއެއް. މިފަހަރު އެކަން ތަފާތު ވާނެ. މީގެ ކުރީގަ ނަޝީދު އާ ޗެލެންޖުކުރި އެންމެން ވަނީ ޕާޓީން ވަކިކޮށްފަ. އެންމެ ފުރަތަމަ ވަކިކުރީ އިބުރާ. އޭގެ ފަހުން ޑރ. މުނައްވަރު. އޭގެ ފަހުން ޑރ. ޑީޑީ. ދެން އަލްހާން،" އުމަރު ވިދާޅުވިއެވެ.\nއެމްޑީޕީއަށް ވާނެ ގޮތް ކަމަށް ބެލެވޭ ކަންކަން ހިނގާނީ ކުރީގެ ރައީސް އަބްދުالله ޔާމީނުގެ ސަރުކާރުގައި ޕީޕީއެމްގެ އެތެރޭގައި މައްސަލަ އުފެދި ދެ ފެކްޝަނަށް ބެހުމަށް މެދުވެރިވި ގޮތަށް ކަމަށް އުމަރު ފާހަގަކުރެއްވިއެވެ.\n"ރައީސް ޔާމީންގެ ސަރުކާރުގަ ވެސް ޔާމީން އާއި މައުމޫނާ ދެމެދު ގަ ހަމަ މި ފެކްޝަން އުފެދިގެން ގޮސް އާހިރުގަ އެންމެފަހުން ރައީސް ޔާމީން މައުމޫނު ޖަލަށް ލާ ހިސާބަށްވެސް ގެންދިޔަ،" އުމަރު ވިދާޅުވިއެވެ.\nކުރިއަށް އޮތް އެމްޑީޕީގެ ގައުމީ މަޖިލީހުގެ އިންތިހާބުގައި ރައީސް ނަޝީދުއާ ވާދަކުރައްވައިގެން ރިޔާސީ ޓިކެޓު ކާމިޔާބުކުރައްވާނީ ރައީސް ސޯލިހުކަމަށް ޔަގީންކުރައްވާކަމަށް އުމަރު ވިދާޅުވިއެވެ.\nއަދި ރައީސް ނަޝީދަށް ރިޔާސީ ޓިކެޓު ލިބިވަޑައިނުގެންފިނަމަ ވަކި ޕާޓީއެއް ހައްދަވާނެކަމަށް ބެލެވޭ ކަމަށާއި, ނުވަތަ އެމަނިކުފާނު މިނިވަން ކެންޑިޑޭޓެއްގެ ގޮތުގައިވެސް މަސައްކަތް ކުރައްވަފާނެ ކަމަށް އުމަރު ވިދާޅުވިއެވެ.\nނުވަތަ އެހެނިހެން ސިޔާސީ ފަރާތްތަކާއެކު މަސައްކަތް ކުރައްވަންވެސް އުޅުއްވަފާނެކަމަށް އުމަރު ވިދާޅުވިއެވެ. އެގޮތުން ޕީޕީއެމް، ޖުމްހޫރީ ޕާޓީ ފަދަ ޕާޓީތަކާއިއެކު މަސައްކަތް ކުރައްވަން ތަފާތު ދޮރުތައް ހުޅުވާނެ ކަމުގައި ވިދާޅުވިއެވެ. އަދި އެ މަސައްކަތް މިހާރުވެސް ހިނގަމުން ދާނެކަމަށް އުމަރު ވިދާޅުވިއެވެ.\nރައީސް ސޯލިހާއި އެމްޑީޕީގެ ރައީސް ނަޝީދުގެ ދެމެދުގައި މައްސަލަ ޖެހި އެމްޑީޕީ އެތެރޭގައި ދެ ފެކްޝަނެއް އުފެދިފައިވާކަން މި ފަހުން އެމްޑީޕީގެ ބައެއް އިސް މެމްބަރުންގެ ބަސްމަގުންވެސް ހާމަވެފައިވެއެވެ.\nއަލިފުށި ދާއިރާގެ މެމްބަރު މުހައްމަދު ރަޝީދު ހުސައިން (ބިގޭ) މީގެ ކުރިން ވިދާޅުވެފައިވަނީ ރައްޔިތުންގެ މަޖިލީހާ ވެރިކަން ހިންގުމުގެ ބާރާއި ދެމެދުގައި ހިޔާލު ތަފާތުވުން އުފެދި އެމްޑީޕީގެ މަސައްކަތައް ދެބައިވާ ތަން މިހާރު ފެންނަ ކަމަށެވެ.\nވެރިކަން ހިންގުމުގެ ބާރާއި ރައްޔިތުންގެ މަޖިލީހުގެ ސުޕަ މެޖޯރިޓީ އެމްޑީޕީއަށް ލިބިފައިވާއިރު ދެ ބާރުގެ މަސައްކަތް އެއް ޕާޓީއެއްގެ ތެރޭގައި ކުރަން ޖެހުމަކީ ހިޔާލު ތަފާތުވުން އުފެދޭ ކަމެއް ކަމުގައިވެސް ބިގޭ ވިދާޅުވެފައި ވެއެވެ.\nބިގޭއަށް ރައްދު ދެއްވައި އެމްޑީޕީގެ ޗެއާޕާސަން އަދި ރައްޔިތުންގެ މަޖިލީހުގެ ހެންވޭރު ހުޅަނގު ދާއިރާގެ މެމްބަރު ހަސަން ލަތީފު ވިދާޅުވީ އެމްޑީޕީގެ މަސައްކަތް ދެބައިވީ "ޖުމްލަކޮށް ރައީސް މުހައްމަދު ނަޝީދުއާ ޕާޓީ އެއްކައިރިކޮށް ސަރުކާރު ހިންގަން އުޅުނީމަ" ކަމަށެވެ.\nއެމްޑީޕީގެ އިސް ފަރާތްތައް ތިއްބަވާ ބައެއް ވަޓްސްއެޕް ގްރޫޕު ތަކުގައި ރައީސް ސޯލިހް އާއި އެމަނިކުފާނުގެ ގާތް ބޭފުޅުންނަށް އަމާޒުކޮށް ރުޅިވެރިކަމުގެ ބަސްތަކުން ހަމަލާ ދީފައިވެއެވެ.\nމެމްބަރު ހަސަން ލަތީފު\nއިންޑިއާ ސިފައިން ބާލަން އަޅުގަނޑަށް ކެރޭނެ: އުމަރު\nއުފައްދަންވީ ޑްރަގް އެންފޯސްމަންޓް އެޖެންސީއެއް: އުމަރު\n''ނަޝީދަށް ރާއްޖެ އަންނަން ނުކެރޭނަމަ އިސްތިއުފާ ދެއްވާ''


ހަޔާތުގެ ދުވަސްތައް އިބިލީހަށް ހަދިޔާ ނުކުރާށެވެ. – Ilm\nހަޔާތުގެ ދުވަސްތައް އިބިލީހަށް ހަދިޔާ ނުކުރާށެވެ.\nއިންސާނާއަށް ލިބިހުރި ޢިލްމަށް ޢަމަލުކުރީ ކޮން ގޮތަކަށްތޯ ސުވާލު ވެވޭނެއެވެ. މުދާ ހޯދި ގޮތާއި ހޭދަ ކުރި ގޮތާއި މެދު ސުވާލު ވެވޭނެއެވެ. ވަގުތު ހޭދަކޮށްލި ގޮތާއި މެދު ދެ ފަހަރަށް ސުވާލުވެވެއެވެ. އެއީ ޢާންމުކޮށްނާއި ޚާއްސަކޮށްނެވެ. ޢާންމުކޮށް ސުވާލު ވެވެނީ އޭނާގެ މުޅި ޢުމުރާއި މެދުގައެވެ. ޚާއްސަކޮށް ސުވާލުވެނީ ޒުވާންކަމާއި މެދުގައެވެ.\nމުދަލެކޭ އެއްގޮތަށް ވަގުތަކީ ވެސް އަހަރެމެންނަށް ލިބިފައި ގެއްލިދާ ވަރަށް އަގުހުރި އެއްޗެކެވެ. ނަމަވެސް މުދާ ގެއްލި ދިއުމުން ހިތާމަކުރާ ގޮތަށް ވަގުތު ގެއްލުމުން ހިތާމަ ނުކުރެވެނީ ވަގުތުގެ މުހިންމުކަން ނޭނގޭތީއެވެ.\nޢިލްމުވެރިން ވިދާޅުވާ ގޮތުގައި މާތްރަސްކަލާނގެ ކީރިތި ޤުރްއާނުގައި ކަމެއް ނުވަތަ އެއްޗެއް، ނުވަތަ ތަނެއް ގަންދެއްވާފައި ބަސްފުޅެއް ވަޙީކުރައްވައިފި ނަމަ ދޭހަކޮށްދެނީ އެ ގަންދެއްވުމަކުން އިޝާރަތްކުރެވުނު ފަރާތުގެ މުހިންމުކަމާއި މަތިވެރިކަމެވެ. ބޭނުންތެރިކަމުގެ ބޮޑުކަމެވެ. ﷲ ތަޢާލާ ކީރިތި ޤުރްއާނުގެ ކިތަންމެ އާޔަތެއްގައި ވަގުތުގެ އެކި ދަންފަޅިތައް ގަންދެއްވާ ހުވާ ވަޙީކުރައްވާފައިވެއެވެ.\nފާއިތުވަމުންދާ ދުވަސްތަކާއި މެދުގައި އަހަރެމެން މިދަނީ އުފާކުރަމުންނެވެ. ނަމަވެސް ފާއިތުވެއްޖެ ކޮންމެ ދުވަހަކީ އަހަރެމެންގެ ޢުމުރުން މަދުވެގެންދާ ބައެކެވެ.\nއިންސާނާ އޭނާގެ ވަގުތުތައް އަބަދުވެސް ހޭދަކުރަނީ ހަތަރު ކަމަކުން ކުރެ އެއްކަމެއްގެ ތެރޭގައެވެ. އެއީ އެހެންނާ ނިޢުމަތެއް ހާސިލުކުރުމުގައި ނުވަތަ ބަލާވެރިކަމެއް ތަހައްމަލުކުރުމުގައެވެ. އެހެންނާ ފާފައެއް ކުރުމުގައި ނުވަތަ ހެޔޮކަމެއް ކުރުމުގައެވެ. އިންސާނާއަށް ވާޖިބުވެގެންވަނީ ނިޢުމަތުގެ ހާލަތުގައި ޝުކުރުވެރިވުމެވެ. ބަލާވެރިކަމުގެ ހާލަތުގައި ކެތްތެރިވުމެވެ. ފާފަވެރިވާ ހާލަތުގައި ތައުބާވުމެވެ. ހެޔޮކަމެއް ކުރާ ހާލަތުގައި އެކަމަށް ތައުފީޤު ދެއްވި ކަންމައްޗަށް ހެކިވެރިވެގެން ހުރުމެވެ.\n“ހަޔާތުގެ ކޮންމެ ދުވަހެއް ވެސް އިންސާނާއާ މުޚާތަބުކޮށް ބުނެއެވެ. އޭ އާދަމުގެ ދަރިޔާއެވެ. އަހަރެންނަކީ އާ ދުވަހެކެވެ. ކަލޭގެ ޢަމަލުތަކުގެ މައްޗަށް ހެކިވެރިވެގެންވަމެވެ. ކަލޭ ދޫކޮށްފައި އަހަރެން ދިއުމަށް ފަހު އަނބުރާ ނާންނާނަމެވެ.”\n“އޭ އާދަމުގެ ދަރިޔާއެވެ. ކަލެއަކީ ދުވަސްތަކެކެވެ. ދުވަހެއް ފާއިތުވެއްޖައީމުން ކަލޭގެ އެއްބައި ދިޔައީއެވެ. އޭ އާދަމުގެ ދަރިޔާއެވެ. ދުވާލަކީ ކަލޭގެ މެހެމާނެކެވެ. އެ މެހެމާނަށް ހެޔޮކޮށް ހިތާށެވެ. އޭރަށް އެ މެހެމާނު ކަލެއާއި ވަކިވެގެން ފުރަންދާނީ ކަލެއަށް ތަޢުރީފުކުރަމުންނެވެ. ނަމަވެސް އެ މެހެމާނާއި މެދުގައި ނުބައިކޮށް ކަންތައް ކުރި ނަމަ އެ މެހެމާނު ފުރަންދާނީ ކަލެއަށް ކުދިކިޔަމުންނެވެ. ރޭގަނޑަކީ ވެސް ހަމަ އެފަދައިން އަންނަ މެހެމާނެކެވެ. އަހަރެމެންނަށް ލިބިފައިވަނީ ތިން ދުވަހެވެ. އެއީ އިއްޔެއާއި މިއަދާއި މާދަމާއެވެ. އިއްޔެ ހިނގައްޖެއެވެ. މާދަމާ އަންނާނެ ކަމެއް ނޭނގެއެވެ. ކަލެއަށް ވަނީ މިއަދެވެ. މިއަދުގައި ހެޔޮ ޢަމަލުކުރާށެވެ.”\nއިބްނު މަސްޢޫދު ރަޟިޔަ ﷲ ޢަންހު ވިދާޅުވެފައިވެއެވެ. ތިމަންކަލޭގެފާނުގެ ހެޔޮ ޢަމަލު އިތުރު ނުކުރެއްވި އަޖަލު މަދުވެގެންދާ ގޮތުގައި އިރުއޮއްސޭ ދުވަހެއްގެ މައްޗަށް ހިތާމަކުރައްވާ ވަރަށް އެހެން އެއްވެސް ކަމަކާއި ހިތާމަ ނުކުރައްވަމެވެ.\n“ކަލޭގެ މުދަލުން މަދުވާ އެއްޗަކާއި މެދުގައި ހިތާމަ ކުރަނީ ނަމަ ކަލޭގެ ޢުމުރުން މަދުވާ އެއްޗަކާ މެދުގައި ހިތާމަކުރާށެވެ”\nލިބިފައިވާ ބުއްދީން ވިސްނާށެވެ. ދެ ލޮލުން ބަލާށެވެ. ދެ ކަންފަތުން އަޑުއަހާށެވެ. ހައިވާނުންނަށް ވުރެ ދަށު ދަރަޖައިގެ ބަޔަކަށް ނުވާށެވެ.\n“ކަލޭ ވަނީ މިއަދާއި އެކުގައެވެ. މާދަމާއާ އެކުގައެއް ނޫނެވެ.”\n“ތަޤްވާވެރިކަމުގެ ކާނާ އިތުރުކުރާށެވެ. ރޭ ވެއްޖެ ނަމަ ފަތިހާއި ހަމައަށް ދިރިހުންނާނެ ކަމެއް ވެސް ކަލެއަކަށް ނޭގޭނެއެވެ. އެއްވެސް ބައްޔަކާއި ނުލައި މަރުވީ ދުޅަހެޔޮ ކިތައް މީހުންހެއްޔެވެ؟ އެތައް ޒަމާނެއް ވަންދެން ދިރުއުޅެނީ ބޮޑެތި ބަލިތަކުގައި ޝިކާރަވެފައިވާ ކިތައް މީހުންހެއްޔެވެ؟”\n އިމާމް ޙަސަނުލްބަޞަރީ ގެ ބަސްފުޅެއް.\n ކުދިކިޔުން: ކަމަކާއި ނުރިހިގެން މަޑުމަޑުން ކިޔާ އެއްޗެހި.\n އިބްނު މުފްލިސްގެ ބަސްފުޅެއް.\n ޢަރަބި ޅެންބައިތެއްގެ ދޭހަ


Afghanistan ge ingilaabu: Raajje in visnan vee keevve? | Mihaaru\nއަފްޣާނިސްތާނުގެ އިންގިލާބު: ރާއްޖެ އިން ވިސްނަންވީ ކީއްވެ؟\nތާލިބާން ހަނބުރާމަވެރިން: ހަރުކަށި ފިކުރު ފަތުރައި ޓެރަރިސްޓުންނަށް ކުރިން ވާގިވެރިވި ބައެއް\nދުނިޔޭގައި މިހައިތަނަށް އުފެދުނު ހުރިހާ ބޮޑެތި އެމްޕަޔަރުތަކުން ވެސް އަފްޣާނިސްތާނު ހިފަން މަސައްކަތް ކުރި އެވެ. ގަދީމީ އެމްޕަޔަރުތަކުގެ އިތުރުން އިނގިރޭސި އެމްޕަޔަރާއި ސޯވިއެޓް ޔޫނިއަނުން ވެސް އެތަނަަށް އެރި އެވެ. އެންމެ ފަަހުން އެތަނަށް އެރި ބޭރު ބަޔަކީ އެމެރިކާ އާއި އެ ގައުމުގެ އަސްކަރީ ބައިވެރިން ކަމަށްވާ ނޭޓޯގެ ގައުމުތަކުގެ ލަޝްކަރުތަކެވެ.\nއެ ހުރިހާ ބަޔަކާ ވެސް އަފްގާން މީހުން ވަނީ ހަނގުރާމަކޮށް ބަލިކޮށްފަ އެވެ. "ދަ ގްރޭވް ޔާޑް އޮފް އެމްޕަޔާސް" ގެ ނަމުން އެތަން މަޝްހޫރުވީ މިހެންވެ އެވެ.\nއަފްގާނިސްތާނަކީ ސާކުގައި ހިމެނޭ މުސްލިމް ގައުމެކެވެ. ރާއްޖޭގައި ހުރި އިޖުތިމާއީ/ ދީނީ މައްސަލަތަކާ އެ ގައުމާ ވަރަށް ބޮޑަށް އޮތީ ގުޅިފަ އެވެ. ހާއްސަކޮށް، ތާލިބާނުން އެ ގައުމުގައި އެންމެ ފަހުން ވެރިކަން ކުރި ދުވަސްވަރަކީ، ރާއްޖޭގައި ދީނީ ހަރުކަށި ވަރަށް ގަދައަށް ފެތުރިގެން އައި ދުވަސްވަރަކަށް ވާތީ ރާއްޖޭގެ ސުލްހަ މަސަލަސް ކަމާ އެ ގައުމުގެ ވެރިކަމަށް އައި ބަދަލު ފާރަވެރިވާން ޖެހެ އެވެ.\nއަފްގާނިސްތާނު މުހިއްމު ވަނީ ކީއްވެ؟\nއަފްގާނިސްތާނުގައި 1996 ވަނަ އަހަރުން ފެށިގެން 2001 ވަނަ އަހަރާ ހަމައަށް އޮތް ތާލިބާނުންގެ ވެރިކަން އެމެރިކާއިން ވައްޓައިލުމަށް ފަހު، އާ ސަަރުކާރެއް ގާއިމްކޮށް، އިގުތިސާދީ ގޮތުންނާއި އިޖުތިމާއީ ގޮތުން އެ ގައުުމު އަލުން އާރާސްތުކުރެވޭތޯ އެންމެ ބޮޑަށް މަސައްކަތް ކުރީ އދ. އިންނެވެ. އެގޮތުން އެތަނުގެ ތައުލީމީ ނިޒާމު ހަމައަކަށް އަޅުވައިލުމަށް އދ.ގެ ފަރާތުން އެންމެ އިސް ބޭފުޅެއްގެ ގޮތުގައި ފޮނުއްވީ ރާއްޖޭގެ ކުރީގެ ރައީސް ޑރ. މުހައްމަދު ވަހީދު ހަސަން މަނިކެވެ.\n"މިހާރު" އަށް އިއްޔެ ދެެއްވި އިންޓަވިއުއެއްގައި އެމަނިކުފާނު ވިދާޅުވި ގޮތުގައި އަފްޣާނިސްތާނަކީ މީހުން ހީކުރާ ވަރަށް ވުރެ މާ މުހިއްމު އަދި ގުދުރަތީ ގޮތުން މުއްސަނދި ތަނެއް ކަމަށެވެ. އެއީ މިދިޔަ ވިއްސަކަށް އަހަރު ހަބަރުތައް ކިޔަމުން ދިޔައިރު ފެންނަ ފަދަ ވީރާނާ، އަދި ހަނަފަސް ސަހަރާއެއް ނޫނެވެ. އެއީ ދުނިޔޭގައި ރަން އެންމެ ގިނަ ގައުމުތަކުގެ ތެރޭގައި ހިމެނޭ ގައުމެކެވެ. އޭގެ އިތުރުން ވެސް އެތަން މައުދަނެއް އެތަނުން ނަގަ އެވެ.\nވިޔަފާރި އާއި އިގުތިސާދީ ކަންތައްތައް ދިރާސާކުރާ ބައިނަލްއަގުވާމީ މަސްދަރުތަކުން ބުނެފައިވާ ގޮތުގައި އަަފްޣާނިސްތާނުގައިވާ މިނެރަލް ރިޒާވްގެ އަގު ތިން ޓްރިލިއަން ޑޮލަރަށް ވުރެ މަތިވާނެ އެވެ. އޭގެ ތެރޭގައި 420.9 ބިލިޔަން ޑޮލަރުގެ އަޔަން އާއި 274 ބިލިޔަން ޑޮލަރުގެ ލޮއި ހިމެނެ އެވެ. އެ ގައުމުގެ ރިޒާވްގައި ހުރި ނިއޯބިއަމްގެ އަގު 81.2 ބިލިޔަން ޑޮޮލަރަށް އަރާނެ ކަމަށް ލަފާކުރެވޭ އިރު ކޮބެލްޓް ރިޒާވްގެ އަގު 51.8 ބިލިޔަން ޑޮލަރަށް އަރަ އެވެ. އެތަނުގައި ހުރި ރަނުގެ އަގު 25.8 ބިލިޔަަނަށް އަރަ އެވެ.\nއަފްގާނިސްތާނުގައި އަފިހުން ހައްދަނީ: ޑްރަގްސްގެ މައްސަލަ ބޮޑު ގައުމެއް\nއަފްޣާނިސްތާނުގެ މުހިއްމުކަން ވިދާޅުވެ ދެއްވުމުގެ ގޮތުން ޑރ. ވަހީދު ފުރަތަމަ ވެސް ވިދާޅުވީ އެތަނާ އިންވެގެން އޮތީ ކޮންކޮން ގައުމުތަކެއް ކަމެވެ. އެމަނިކުފާނު ވިދާޅުވި ގޮތުގައި ސުލްހަވެރި ތަނެއްގެ ގޮތުގައި އަދި ކުރިއަރަމުން އަންނަ ތަނެއްގެ ގޮތުގައި އަފްޣާނިސްތާނު އޮތުމަކީ މުޅި މި ސަރަހައްދަށް ވެސް ވަރަށް މުހިއްމު ކަމެކެވެ.\n"އެނގިވަޑައިގަންނަވާނެ ފަދައިން އަފްގަނިސްތާނަކީ ސާކްގެ ވެސް ގައުމެއް. ދެން އަނެއްކާ އަފްގާނިސްތާނުގެ ވަށައިގެން އެ ތިބީ ބޮޑެތި ގައުމުތައް. މެދުއިރުމަތި ވެސް އެއޮތީ ވަރަށް ކައިރީގައި. އެހެންވީމާ އަފްގާނިސްތާނުގައި ސުލްހަ ގާއިމްވުން އަދި އަފްގާނިސްތާނަކީ ޕްރޮސްޕެރިއަސް ތަނަކަށް ވުން، އެއީ ހުރިހާ އެންމެންގެ ވެސް މަސްލަހަތު އޭގައި އޮޮތް ކަމެއް،" ވަހީދު ވިދާޅުވި އެވެ.\nވަހީދު ވިދާޅުވި ގޮތުގައި މިހާރު ކިތަންމެ ފަގީރުކޮށް ފެންނަން އޮތަސް އެއީ ގުދުރަތީ ގޮތުން ވެސް ވަރަށް މުއްސަނދި، ކުރިއަށް ދިއުމުގެ ފުރުސަތު އޮތް ގައުމެކެވެ.\n"މިހާރު ވެސް އެ ގައުމުން އެކްސްޕޯޓް ކުރޭ އަހަރަކު ގާތްގަނޑަކަށް އެއް ބިލިޔަން ޑޮލަރުގެ ރަން،" ވަހީދު ވިދާޅުވި އެވެ.\nރާއްޖެ އަށް ރަނގަޅީ ކޮން ގޮތެއް؟\nއަފްގާނިސްތާނުގައި ތާލިބާނުން އުފެއްދި ވެރިކަން 2001 ވަނަ އަހަރު ވައްޓައިލުމަށް ފަހު އެމެރިކާއިން އެ ގައުމުގައި ގާއިމް ކުރި ސަރުކާރު ވައްޓާލައި ކާބުލް ހިފީ މީގެ ހަތަރު ވަރަކަށް ދުވަސް ކުރިންނެވެ. އެ ގައުމުގައި އާ ސަރުކާރެއް އެކުލަވައިލުމުގެ މަސައްކަތް އެ ޖަމާއަތުން މިހާރު ވަނީ ފަށައިފަ އެވެ.\nތާލިބާނުންގެ ސަރުކާރު ބަލައިގަތުން ނުވަތަ ބަލައިނުގަތުމާ މެދު ރާއްޖޭން އަދި ގޮތެއް ނުނިންމަ އެވެ. ބެލެވޭ ގޮތުގައި ދިވެހި ސަރުކާރުން އަދި އެކަމާ ބެހޭ ގޮތުން ވަކި އެއްޗެއް ނުބުނަނީ އެއީ އެއްޗެއް ބުނަން އަދި މާާ އަވަސްވީމަަ އެވެ.\nރާއްޖޭން ބަލައިގަންނާނީ ދައުލަތް، ސަރުކާރެއް ނޫން. ގައުމެއްގައި ސަރުކާރެއް ބަދަލުވެއްޖެއްޔާ އެއީ ދިވެހިރާއްޖޭން ކޮންމެހެން އޭގެ ތެރެއަށް ވަދެ، އެއީ ސައްހަ ސަރުކާރެއްތޯ ނޫންތޯ ބަލާ ގައުމެއް ނޫން ރާއްޖެއަކީ: ޑރ. އަހުމަދު ޝަހީދު/ ކުރީގެ ފޮރިން މިނިސްޓަރު\nކުރީގެ ފޮރިން މިނިސްޓަރު ޑރ. އަހުމަދު ޝަހީދު "މިހާރު" އަށް ދެއްވި އިންޓަވިއުއެއްގައި ވިދާޅުވި ގޮތުގައި ގައުމުތަކުގެ ސަރުކާރުތައް ބަލައިގަތުމާއި ނުގަތުމަކީ ރާއްޖޭން ކުރާ ކަމެއް ނޫނެވެ. އަދި އެއީ ދުނިޔޭގެ އެހެން ގިނަ ގައުމުތަކުން ވެސް، އޭނާ ވިދާޅުވި ގޮތުގައި މިހާރު ކޮށް އުޅޭ ކަމެއް ނޫނެވެ.\nޑރ. އަހްމަދު ޝަހީދު: އޭނާ ވިދާޅުވަނީ ސަރުކާރު ބަލައިގަތުމަކީ ރާއްޖެއިން ކުރާ ކަމެއް ނޫން ކަމަށް\n"ރާއްޖޭން ވަރަށް ކުރިއްސުރެ ގެންގުޅޭ އުސޫލެއް އޮވޭ. ރާއްޖޭން ބަލައިގަންނާނީ ދައުލަތް، ސަރުކާރެއް ނޫން. ގައުމެއްގައި ސަރުކާރެއް ބަދަލުވެއްޖެއްޔާ އެއީ ދިވެހިރާއްޖޭން ކޮންމެހެން އޭގެ ތެރެއަށް ވަދެ، އެއީ ސައްހަ ސަރުކާރެއްތޯ ނޫންތޯ ބަލާ ގައުމެއް ނޫން ރާއްޖެއަކީ،" ޝަހީދު ވިދާޅުވި އެވެ.\nޝަހީދު ވިދާޅުވިގޮތުގައި ރާއްޖެއިން މިހާރު ވެސް އެކަން ދަމަހައްޓާނެ އެވެ. އެއީ އޭނާ ވިދާޅުވި ގޮތުގައި އެއީ ބައިނަލް އަގުވާމީ ގާނޫނުގައި ވެސް ރަނގަޅު އުސޫލެކެވެ.\nއެކަމަކު ކުރީގެ ރައީސް ޑރ. މުހައްމަދު ވަހީދު ލަފާކުރައްވާ ގޮތުގައި ތާލިބާން ސަރުކާރު ބަލައިގަތުމަކީ ރާއްޖެއިން ކުރަން ޖެހިދާނެ ކަަމެކެވެ. އެކަމަކު ރާއްޖެ އަށް ބުއްދިވެރި ގޮތަކީ އިހަށް އެއްވެސް ގޮތެއް ނުނިންމައި ބަލަން ތިބުން ކަމަށް އެމަނިކުފާނު ވިދާޅުވި އެވެ.\nސަރުކާރު ގާއިމްވެގެން، އިންޓަނޭޝަނަލް ކޮމިޓީގެ ރިއެކްޝަން ހުންނަ ގޮތް ވެސް ބަލަން ޖެހޭ. އެއަށް ފަހުގައި އަޅުގަނޑަށް ގަބޫލުކުރެވޭ ގޮތުގައި ދިވެހިރާއްޖެއިން ވެސް ތާލިބާން ސަރުކާރު ޖެހޭނީ ގަބޫލުކުރަން: ޑރ. މުހަންމަދު ވަހީދު/ ކުރީގެ ރައީސް\n"ސަރުކާރު ގާއިމްވެގެން، އިންޓަނޭޝަނަލް ކޮމިޓީގެ ރިއެކްޝަން ހުންނަ ގޮތް ވެސް ބަލަން ޖެހޭ. އެއަށް ފަހުގައި އަޅުގަނޑަށް ގަބޫލުކުރެވޭ ގޮތުގައި ދިވެހިރާއްޖެއިން ވެސް ތާލިބާން ސަރުކާރު ޖެހޭނީ ގަބޫލުކުރަން،" ވަހީދު ވިދާޅުވި އެވެ.\nއަފްގާނިސްތާނުގެ އަންހެނުންތަކެއް މޫނުބުރުގާގައި\nތާލިބާން ސަރުކާރާ މުއާމަލާތް ކުރޭނެ\nތާލިބާން ޖަމާއަތަކީ ބައިނަލްއަގުވާމީ ގޮތުން ޓެރަރިސްޓް ޖަމާއަތެއްގެ ގޮތުގައި ބަލާ ބައެކެވެ. އެގޮތަށް އެކަން އޮތް އިރު ގައުމުތަކުގެ ސަރުކާރުން އެ މީހުންނާ މުއާމަލާތް ކުރެވޭނެތޯ މިއީ އުފެދޭނެ ސުވާލެކެވެ.\nވަހީދު ދެކެވަޑައިގަންނަވާ ގޮތުގައި އަފްގާންގެ ވެރިކަމުގައި އެ މީހުން ތިއްބަސް، އެ ސަރުކާރާ ކުރަން ޖެހޭ މުއާމަލާތްތައް ކުރެވޭނެ އެވެ. ދުނިޔޭގެ ބައެއް ގައުުމުތަކުން މިހާރު ވެސް ގެންދަނީ އެ މީހުންނާ މުއާމަލާތް ކުރަމުން ކަަމަށް ވެސް އެމަނިކުފާނު ވިދާޅުވި އެވެ.\n"އެ މީހުންނާ މުއާމަލާތު ކުރުމަކީ އެއީ މައްސަލައެއް ކަމަކަށް އަޅުގަނޑަކަށް ނުފެނޭ. އެހެން ނަމަވެސް ޓެރަރިސްޓް ޖަމާއަތެއްގެ ގޮތުގައި އަދިވެސް ކަނޑައަޅާފައި އެ އޮތީ. އެ ސްޓޭޓަސް، އަޅުގަނޑު އުއްމީދުކުރަނީ ބަދަލުވާނެ ކަމަށް،" ވަހީދު ވިދާޅުވި އެވެ.\nއެ ސްޓޭޓަސް ބަދަލުވުން ބިނާ ވާނީ ތާލިބާން ސަރުކާރުން އަމަލުކުރާ ގޮތެއްގެ މައްޗަށެވެ. އަފްގާނުގެ އެކި ނަސްލުތަކާއި ޖަމާއަތްތައް ބައިވެރިވާ އިންކްލޫސިވް ސަރުކާރެއް ގާއިމްކޮށްފި ނަމަ، ޓެރަރިސްޓް ޖަމާއަތްތަކުގެ ލިސްޓުން ތާލިބާން އުނިކުރާނެ ކަމަށް އެމަނިކުފާނު ދެކެވަޑައިގަންނަވަ އެވެ.\nއދ.ގެ ސްޕެޝަލް ރެޕަޓުއާއެއްގެ ގޮތުގައި މިހާރު ވެސް ހުންނެވި ޝަހީދު ދެކެވަޑައިގަންނަވާ ގޮތުގައި ރާއްޖޭން އެ ސަރުކާރާ މުއާމަލާތް ކުރުމާ އެކު ބާރު އަޅަން ޖެހޭނީ އިންސާނީ ހައްގުތަކަށް ރައްކާތެރި ވުމަށެވެ. އެގޮތުން އިންސާނީ އެހީ ދިނުމުގެ ކަންތައްތަކަށް ޖާގަ ދިނުމާއި އަންހެނުންނާއި ކުޑަކުދިންގެ ހައްގުތައް ރައްކާތެރިވުމަށް ބާރު އަަޅަން ޖެހޭނެ އެވެ.\n"އެހެންވީމާ ރާއްޖޭން މިކަމާ މެދު ކަމެއް ކުރައްވާއިރު އަޅުގަނޑަށް ގަބޫލުކުރެވޭ ގޮތުގައި ބައްލަވާނެ މި ދެންނެވި ދެ ކަމަށް. އެއް ކަމަކީ އެއީ ސަރުކާާރެއް ބަދަލުވާ އިރަކަށް ރާއްޖޭން އެކަމުގެ ތެރެއަަށް ވަންނާކަށް ނުޖެހޭ. ހަމަ އެހެންމެ ދެވަނަ ކަމަކަށް، އދ.ގެ ސެކިއުރިޓީ ކައުންސިލުން ގޮވައިލި ގޮވައިލުންތަކަށް ރާއްޖޭން ވެސް ވާގި ދެއްވުން،" ޝަހީދު ވިދާޅުވި އެވެ.\nއދ.ގެ ސަލާމަތީ މަޖިލީހުން ތާލިބާނުންނަށް ގޮވައިލީ އެންމެން ބަައިވެރިވާ އިންކްލޫސިވް އަދި ދުސްތޫރީ ގޮތުން ބަލައިގަނެވޭ ސަރުކާާރެއް ގާއިމްކުރުމަށެވެ. އަދި އަފްގާން ރައްޔިތުންގެ އިންސާނީ ހައްގުތައް ރައްކާތެރިކުރުމަށް ހިތްވަރު ދިނުމަށް ވެސް ސަލާމަތީ މަޖިލީހުން ގޮވައިލި އެވެ.\nތާލިބާނުންނަކީ ބައިނަލްއަގްވާމީ ޓެރަރިސްޓް ޖަމާއަތެއް ކަމަށް ލިޔުމުގައި އެއޮތީ ކުށެއްް. އެހެންނަމަ އެމީހުންގެ ވެރިފައިޑް އެކައުންޓްތައް ޓުވިޓާގަ ނުހުންނާނެ.\nއަފްޣާނިސްތާނުގައި ވަކިހިއްޕާލަން އުޅުނު އިންޑިޔާ އެތަނުން ބޭރުވާންޖެހުމުން އިންޑިޔާ އެއޮތީ އެކަމުގެ ހިތާމައިގައި. ރާއްޖެއަކަށް ނުކެރޭނެ ތާލިބަނުންގެ ވެރިކަން ޤަބޫލުކުރާކަށް.. އިންޑިޔާ ނުރުހޭކަމެއް މިވެރިކަމުގައި ރާއްޖެއަކަށް ނުކުރެވޭނެ. އަދި ޚާއްޞަކޮށް ޝާހިދު ފޮރިން މިނިސްޓްރީގައި ހުއްޓަ.\nއެ މި ޑާރކު މޯޑުގަ ޚަބަރު ކިޔާލަން ވަރަށް ފައްކާ އިނގޭ!\nމިއީ އިންގިލާބެއް ނޫން، ޒަމާންތަކަކަށް ދެމިގެންދިޔަ ދާޚިލީ ހަނގުރާމައެއް. ތާލިބާނުން ވެރިކަން ހޯދީ ހަނގުރާމަކޮށް އެތައް އަފްގާން ރައްޔިތުންނެއް މަރާފަ. ރޫސީންނާއި އެމެރިކާ ސިފައިން ހަމަލާދީ މެރި އަފްގާން ރައްޔިތުންނަށްވުރެ ތާލިބާނުން ހަމަލާދީ މެރި އަފްގާން ސިފައިންނާއި އާއްމު ރައްޔިތުން ގިނަ. މޫނުމަތި އޮމާންކުރަން މިކަމަށް "އިންގިލާބް" އެކޭ ނުކިޔޭނެ..\nމުހައްމަދު އަލީ އަލީ،\nމި ރާއްޖޭގެ މީހުން ވަރައް ދެފުއްކެހެރި ވާނެ. ތިމާގެ އަމިއްލަ އަންހެންދަރިން އެންމެ މަތީ ފަންތިއައް ކިޔަވާދޭން ބޭނުންވާނެ، އަދި އެކުދިންނެއް ބުރުގާއެއްވެސް ނާޅުވާނެ، އެމެރިކާ އަތުން ވެކްސިން ވެސް ބޭނުންވާނެ، އެކަމު ވަރައް ބާރައް އަފްޣާން މީހުން މޮޅޭ ކިޔާނެ. އަފްގާން ގަ އަންހެން ކުއްޖަކު ކިޔަވާކަން އެނގިއްޖީއްޔާ ދުވަސް ދިޔައީ. ބުރުގާ ނާޅައިފިއްޔާ ދުވަސް ދިޔައީ. އެގައުމުން މިރާއްޖެއައް އެތެރެ ކުރަން އޮންނާނީ ދެ އެއްޗެއް. އޯޕިއަމް އާ ޖާހިލު ކަން!\nކަނޑައެޅިގެން ތިއީ ވަރަށް ބޮޑު ދޮގެއް......... ތާލިބާނުން އަފްޣާނިސްތާނު އަނބުރާ ހިފުމަށް ފަހު އެންމެ ފުރަތަަމަ އިންޓަވިއުގައި ވެސް އަންހެނުންނަށް ސިއްހީ ދާއިރާ އާއި ތައުލީމީ ދާއިރާ ގައި އަދި އެހެނިހެން ދާއިރާތަކުގައި ވެސް މަސައްކަތް ކުރެވޭނެ ކަމަށް ، އެކަމަކުވެސް އެމީހުން ނަކީ މުސްލިމުން ކަމުގައި ވާތީވެ އިސްލާމީ ޝަރީޢާގެ ތެރެއިން ކަމަށް ބުނީ.......\nއަފްޣާނިސްތާނުގެ ކޮންޓްރޯލް ހޯދުމަށް ފަހު އެ ޖަމާއަތުން ބޭއްވި ރަސްމީ ފުރަތަމަ ޕްރެސް ކޮންފަރެންސްގައި ތަރުޖަމާނު ޒަބީހުﷲ މުޖާހިދު ބުނީ ތާލިބާނުން އެއްވެސް މީހެއްގެ ކިބައިން ބަދަލު ނުހިފާނެ ކަމަށް......އޭނާ ބުނީ ތާލިބާނުން އިސްލާމީ އުސޫލުތަކުގެ ތެރެއިން އަންހެނުންގެ ހައްގުތަކަށް ހުރުމަތްތެރިކޮށް ހިތާނެ ކަމަށް.......އެންމެންނަށް އަފޫއާންމެއް އިއުލާނުކޮށް އަންހެނުން ސަރުކާރާ ގުޅުމަށް ދައުވަތު ދީފައި ވަނީ......


އޮށް - ވިކިޕީޑިއާ\nއޮށް(އިނގިރޭސި ބަހުން: Testicle) އަކީ އުރަވަޅީގެ ތެރޭގައި އޮންނަ އެއްޗެކެވެ. ކޮންމެ އުރަވަޅި އެއްގެ ތެރޭގައި ދެ އޮށް އޮވެއެވެ. ދަރިފަނި ނުވަތަ މަނި އުފެދެނީ މިއޮށުގެ ތެރޭގައެވެ. ފިރިހެނެއްގެ އޮށްމަތީގައި ޖެހުމަކީ އެމީހަކަށް ވަރަށް ތަދު އިހްސާސް ވާނޭ ކަމެކެވެ. ސަބަބަކީ އޮށަކީ ވަރަށް ނާޒުކު އެއްޗަކަށް ވާތީއެވެ.\n1 ބޮޑުވެ ފުރިހަމަވުން\n2 އިންނަ ގޮތް\n5.1 ޑަކްޓް ސިސްޓަމް\n5.2 ލޭ އަދި ލިމްފްގެ ދައުރުކުރުން\n6 ބަލީގެ ޙާލަތްތައް\n7 އިތުރު ފޮޓޯތައް\n8 އަދިވެސް ބައްލަވާ ލައްވާ\nބޮޑުވެ ފުރިހަމަވުން[އުނިއިތުރު ގެންނަވާ]\nއޮށުން ދަރިފަނި އުފައްދަން ފެށުމާއެކު އޮށްވެސް ބޮޑުވާން ފަށައެވެ. ބާލިޣު ވުމަށްފަހު އޮށުގެ ސައިޒު އޭގެ ކުރިން ހުންނަ ވަރަށްވުރެ 500 ގުނަ މަތިވެގެން ދެއެވެ. އެވްރެޖް މީހެއްގެ އޮށުގެ ދިގުމިނުގައި2އިންޗި، ފުޅާ މިނުގައި 0.8 އިންޗި، އަދި ވަށަމިނުގައި 1.2 އިންޗި ހުރެއެވެ.\nއިންނަ ގޮތް[އުނިއިތުރު ގެންނަވާ]\nއެއް އޮށަށްވުރެ އަނެއް އޮށް ތިރީގައި އިނުމަކީ ޢާންމު ކަމެކެވެ. މިގޮތުން ކަނާތް ފަރާތު އޮށް ތިރިއަށް ގޮސްފައި ހުރުމާއި ވާތް ފަރާތު އޮށް ތިރިއަށް ގޮސްފައި ހުރި ނިސްބަތް ބަލާއިރު ދެބައި ހަމަހަމަކަމަށް ދިރާސާތަކުން ދައްކައެވެ. މާނައަކީ 50 އިންސައްތަ މީހުންގެ ކަނާތު އޮށް ތިރީގައި އިންނައިރު އަނެއް 50 އިންސައްތަ މީހުންގެ ވާތު އޮށް ތިރީގައި އިނުމެވެ.\nފިރިހެނާގެ އުރަވަޅީގެ ތެރޭގައި ދެއޮށް\nމަނި ނުވަތަ ދަރިފަނި އުފެއްދުން\nފިރިހެނާގެ ޖިންސީ ހޯރމޯން ޓެސްޓޯސްޓަރޯން އުފެއްދުން\nމަނި ބޭރުކުރުމާއި، ޖިންސީ ހޯރމޯން އުފެއްދުން ކޮންޓްރޯލް ކުރަނީ ސިކުނޑީގެ ދަށުގައިވާ ޕިޓޫޓަރީ ގްލޭންޑް އިން ބޭރުކުރާ ގޮނާޑޯޓްރޮޕިކް ހޯރމޯން ތަކުގެ ސަބަބުންނެވެ.\nލިއުޓިނައިޒިންގ ހޯރމޯން (LH)\nފޮލިކިއުލަރ-ސްޓިމިއުލޭޓިންގ ހޯރމޯން (FSH)\nއޮށުގެ ސައިޒު ދެގޮތަކަށް ބެލެއެވެ.\nއޮށުގެ ބޮޑު މިން އެއާއި އެއްވަރު އެލިޕްސޮއިޑް އަކާ އަޅާކިޔައިގެން ސައިޒު ބެލުން (އޯކިޑޯމީޓަރު)\nއޮށުގެ ވަށަމިން، ފުންމިން، ދިގުމިން ފަތިގަނޑެއް، ކެލިޕަރ އެއް ނުވަތަ އަލްޓްރާ ސައުންޑް ސްކޭންގެ އެހީގައި ބެލުން. މިގޮތުން ލިބޭ ނަތީޖާތައް ވަކި ފޯރމިއުލާއެއް ބޭނުންކޮށްގެން ކަލްކިއުލޭޓް ކުރުން\nޑަކްޓް ސިސްޓަމް[އުނިއިތުރު ގެންނަވާ]\nއޮށުގެ ވަށައިގެން ލެވިފައިވާ ޓޫނިކާ އަލްބުޖިނީއާ(Tunica albuginea) ގެ އެތެރެއިން އޮޅިފައިވާ ތުނިތުނި ހޮޅިތަކެއް ވެއެވެ. މިއީ މަނި އުފައްދާ ހޮޅި(Seminiferous tubules) ތަކެވެ. މިހޮޅިތަކުގެ ކައިރިފަށުގައި ވަށައިގެން ލެވިފައިވާ ސާރޓޯލީ ސެލް(Sertoli cell) ތަކުން ބާލިޣުވުމުން ފެށިގެން ގޮސް މުސްކުޅި ވަންދެން މަނި ސެލްތައް އުފައްދައެވެ. މިހޮޅިތަކުގައި އުފެދޭ މަނި ރީޓީ ޓެސްޓިސް އަށް ވާޞިލްވެ، އެއަށްފަހު އިފެރެންޓް ޑަކްޓްތައް ހުރަސްކޮށް މަނި ގުދަނަށް ވާޞިލްވެއެވެ. އަދި މަނިގުދަނުގައި މަނިތައް އިތުރަށް ފުރިހަމަވެއެވެ. އެއަށް ފަހު މަނިހޮޅި އަށް ވާޞިލްވެއެވެ. އަނި މަނިބޭރުވުމުގެ ތެރޭގައި ކުޑަކަމުދާ ހޮޅީގެ ތެރެއިން ކުޑަކަމުދާ ހޮޅީގެ ދޮރުން ލާފައި މަނިތައް ހަށިގަނޑުން ބޭރުވެގެން ދެއެވެ.\nކުރިން ބުނި މަނި އުފައްދާ ހޮޅިތަކުގެ ދެމެދުގައި ލީޑިގް ސެލް(Leydig cell) ހުރެއެވެ. މިސެލްތަކުން ޓެސްޓޯސްޓަރޯން އަދި އެންޑްރޯޖަން އުފައްދައެވެ.\nލޭ އަދި ލިމްފްގެ ދައުރުކުރުން[އުނިއިތުރު ގެންނަވާ]\nއޮށަށް ލޭ ފޮނުވާ ގޮތާއި ލިމްފް އައިސްފައިވާގޮތް އުރަވަޅި އާއި ތަފާތެވެ.\nއޮށަށް ލޭ ފޮނުވައިދޭ ލޭހޮޅި ތައް ކަމުގައިވާ ޓެސްޓިކިއުލާރ އާޓަރީ ތައް އައިސްފައިވަނީ ސީދާ އެބްޑޮމިނަލް އައޯޓާ(Abdominal aorta)އިންނެވެ. އެކަމަކު އުރަވަޅި އަދި މިހިސާބުގައި ހިމެނޭ އެހެން ބައިތަކަށް ލޭ ފޮނުވައިދެނީ އިންޓާރނަލް ޕިއުޑެންޑަލް އާޓަރީ(Internal pudendal artery) އިންނެވެ.\nއޮށުން ލިމްފް ތައް ދަތުރުކުރަނީ ޕެރައައޮޓިކް ލިމްފް ގޮށް(Paraaortic lymph node)ތަކަށެވެ. އަދި އުރަވަޅިން ލިމްފް ތައް ދަތުރުކުރަނީ އިންގުއައިނަލް ލިމްފް ގޮށް(Inguinal lymph node) ތަކަށެވެ.\nބަލީގެ ޙާލަތްތައް[އުނިއިތުރު ގެންނަވާ]\nއޮށަށް ކުރިމަތިވާ ޢާންމު ޞިއްޙީ މައްސަލަތަކުގެ ތެރޭގައި އަންނަނިވި ކަންތައްތައް ހިމެނެއެވެ.\nއޮށުގައި ފެންޖަމާވެ ދުޅަވުން\nއޮށުގެ ލޭހޮޅިތައް ދުޅަވެ ފުއްޕުން\nސްޕަމެޓިކް ކޯޑް ޓޯޝަން ކުރިމަތިވުން\nއުރަވަޅީގެ ބޭރު ފުށް\nއޮށް މެދުން ފަޅާލުމުން ފެންނާނެގޮތް\nއުރަވަޅީގެ ވަށައިގެންވާ ފަށަލަތައް ފޭކޮށް އެތެރޭގައިވާ އޮށް ފެންނަގޮތް ހެދިފައި.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 10 ފެބްރުއަރީ 2020، 03:18 ގައެވެ.


Naibu raees kamah ayyan kuri jihad ah majileehun ruhun dheefi | Mihaaru\nނާއިބު ރައީސް އަބްދުﷲ ޖިހާދު މަގާމުގެ ހުވާކުރައްވަނީ. މަޖިލީހުގެ ބޮޑު އަގުލަބިއްޔަތަކުން އޭނާއަށް ވަނީ ރުހުން ދީފައި. ފޮޓޯ: ރައީސް އޮފީސް\nނައިބު ރައީސް ކަމަށް އައްޔަން ކުރި ޖިހާދަށް މަޖިލީހުން ރުހުން ދީފި\n20 ޖުލައި 2016 - 14:196comments\nނައިބު ރައީސް ކަމަށް އަބްދުﷲ ޖިހާދު އައްޔަން ކުރަން ފެންނަ ކަމަށް ރައްޔިތުންގެ މަޖިލީހުގެ ބޮޑު އަގުލަބިއްޔަތަކުން މިއަދު ފާސްކޮށްފި އެވެ.\nފިނޭންސް މިނިސްޓަރަކަށް ކުރިން ހުންނެވި ޖިހާދު ނައިބު ރައީސަކަށް އައްޔަން ކުރަން ފާސްވީ ވޯޓުގައި ބައިވެރިވެވަޑައިގެންނެވި 63 މެމްބަރުންގެ ތެރެއިން 51 މެމްބަރުންގެ ވޯޓުންނެވެ. އެ މަގާމަށް ޖިހާދު އައްޔަން ކުރަން ނުފެންނަ ކަމަށް 12 މެމްބަރަކު ވޯޓުދެއްވި އެވެ.\nޖިހާދު ނައިބު ރައީސަކަށް އައްޔަން ކުރައްވާފައިވަނީ މިދިޔަ މަހުގެ 22 ވަނަ ދުވަހު އެވެ. ޖިހާދަކީ ރައީސް ޔާމީންގެ ސަރުކާރުގެ ތިންވަނަ ނައިބު ރައީސެވެ.\nރައްޔިތުންގެ މަޖިލީހުގެ ޖަލްސާގައި ސަރުކާރަށް ތާއީދު ކުރައްވާ މެމްބަރުންނާއި އިދިކޮޅު ބައެއް މެމްބަރުން ވަނީ ޖިހާދަކީ ގާބިލް ބޭފުޅެއް ކަމަށް ވިދާޅުވެފަ އެވެ. ނަމަވެސް ޖިހާދަކީ ރައީސް އަބްދުﷲ ޔާމީން "ވިދާޅުވާ" ގޮތަކަށް ކަންކަން ކުރައްވާ ބޭފުޅެއް ކަމަށް އިދިކޮޅު މެމްބަރުން ވިދާޅުވި އެވެ.\nނޮވެމްބަރު 17، 2013 ގައި މަގާމާ ހަވާލުވެވަޑައިގެންނެވި ރައީސް ޔާމީންގެ ސަރުކާރުގެ ފުރަތަމަ ނައިބު ރައީސަކީ މުހައްމަދު ޖަމީލް އަހުމަދެވެ. އެހެން ނަމަވެސް އެމަނިކުފާނުގެ އިތުބާރު ނެތްކަމަށް ރައްޔިތުންގެ މަޖިލިހުން ޖުލައި 2015 ގައި ވަކިކުރުމުން މަގާމު ގެއްލުނީ އެވެ. އޭގެ ފަހުން ނައިބު ރައީސް ކަމަށް އައްޔަން ކުރެއްވީ ރައީސް ޔާމީނާ އެ ދުވަސްވަރު އެންމެ ގާތްގުޅުމެއް ބޭއްވި އަހުމަދު އަދީބެވެ.\nނަމަވެސް ރައީސް ޔާމީން އަވަހާރަކޮށްލަން "ފިނިފެންމާ" ގައި އައިއީޑީއެއް ގޮއްވާލި މައްސަލާގައި، އޮކްޓޫބަރު 26، 2015 ގައި އަދީބު ހައްޔަރުކުރުމާ ގުޅިގެން ނައިބު ރައީސްކަމުގެ މަގާމު އޮތީ ހުސްކޮށެވެ. އެ މަގާމަށް ބޭފުޅަކު އައްޔަން ނުކުރައްވައި ގިނަ ދުވަސްތަކެއް ވާތީ، ގިނަ ބައެއްގެ ފާޑުކިޔުންތައް ވެސް ރައީސް ޔާމީނަށް ކުރިމަތިވެވަޑައިގަތެވެ.\nއިތުރު ލިޔުންތައް ރައްޔިތުންގެ މަޖިލިސް ނާއިބު ރައީސް ނައިބު ރައީސް އަބްދުﷲ ޖިހާދު\nނައިބު ރައީސުންނަށް އިނާޔަތްދިނުމުގެ ބިލް ބޭރުކޮށްލައިފި


Handhu Ge Size Kudavaan Fashaifi, Mikamuge Asaru Dhuniye Ah Kuraane - Vaguthu\nހަނދުގެ ސައިޒް ކުޑަވާން ފަށައިފި، މިކަމުގެ އަސަރު ދުނިޔެއަށް ކުރާނެ\nބްލަޑް މޫން - ވަގުތު އިމޭޖްސް: އަމީން ފަހުމީ\nހަނދުގެ ސައިޒް ކުޑަވަމުންދާ ކަމަށާއި، މިކަމުގެ އަސަރު ދުރު މުސްތަގުބަލެއްގައި ދުނިޔެއަށް ކުރާނެ ކަމަށް އެމެރިކާގެ ޖައްވީ އިދާރާ ނާސާ އިން ކުރި ދިރާސާ އަކުން ދައްކައިފިއެވެ.\nހޯމަ ދުވަހު އާއްމު ކުރި ދިރާސާ ރިޕޯޓެއްގައި ބުނެފައި ވަނީ ހަނދު އުފެދުނު ފަހުން ފާއިތުވެގެން މިދިޔަ 4.5 ބިލިއަން އަހަރު ތެރޭގައި 50 މީޓަރު ހަނދުން ކުޑަވެފައިވާ ކަމަށެވެ. މިދިރާސާ ކޮށްފައި ވަނީ ހަނދުން ނަގާފައިވާ 12000 އަށް ވުރެ ގިނަ ފޮޓޯ ބޭނުން ކޮށްގެންނެވެ.\n"ހަނދަށް ދަނީ ހެލުންތަކެއް އަންނަމުން. އެއީ ދުނިޔެއަށް މިއަންނަ ފަދަ ބިންހެލުންފަދަ ހެލުންތަކެއް. ނަމަވެސް ހަނދުގައި ދުނިޔެ އާއި އެއްގޮތައް ޕްލޭޓްތަކެއް ނުހުންނާތީ ހެލުންތަކުގެ ސަބަބުން ހަނދަށް އަންނަ ބަދަލުތައް ވެސް ތަފާތު. އެ ހެލުންތަކުގެ ސަބަބުން ހަނދުގެ ސައިޒް ކުޑަވަމުންދޭ." ދިރާސާގައި ބުނެފައި ވެއެވެ.\n"ނޭޗާ ޖިއޯސައިންސް" ގައި ޝާޢިއު ކޮށްފައިވާ މިދިރާސާ ރިޕޯޓް ބުނާ ގޮތުގައި ހަނދުގެ ސައިޒް ކުޑަވުމަށް މެދުވެރިވި ސަބަބު މިހާރު ވެސް އެގޮތުގައި ދެމިއެބައޮތް ކަމަށާއި ހަނދުގެ ސައިޒް ކުޑަވުން މިހާރު ވެސް ކުރިއަށްދާ ކަމަށެވެ.\nދިރާސާގެ އެއް ބައިވެރިޔާ ކަމަށްވާ ޔުނިވަސިޓީ އޮފް މެރީލޭންޑްގެ ޕްރޮފެސަރ ނިކޮލަސް ޝޫމާ ވިދާޅުވާ ގޮތުގައި ހަނދު ސިފަ ކުރެވެނީ ގަހަމުން ބިނދެލާފައި އޮންނަ މޭބިސްކަދުރެއްގެ ގޮތުގައެވެ. ގިނަ ދުވަސް ވާވަރަކަށް އެމޭބިސްކަދުރު ހިނދިގެން ގޮސް ހަލާކުވާ އުސޫލަށް ކަންތައްތައް ހަނދުގައި ވެސް ވަމުންދާ ކަމަށް ވެސް އޭނާ ވިދާޅުވިއެވެ.\nހަނދަށް އަންނަ ބަދަލުތަކުގެ އަސަރު ދުނިޔެއަށް ކުރާނެ ކަމަށް ސައިންސްވެރިން ބުނި ނަމަވެސް އެކަމަށް އަދި އެތައް މިލިއަން އަހަރެއް ނަގާނެއެވެ.\nނާސާގެ މިދިރާސާ އާއި ބެހޭ ގޮތުން ދުނިޔޭގެ ނަން މަޝްހޫރު ސައިންސްވެރިން ދެކެވަޑައިގަންނަވާ ގޮތްތައް ކުރިއަށް އޮތްތަނުގައި ހާމަކުރަމުން ގެންދާނެ ކަމަށާއި ދިރާސާގައި ހުރި ކަންތައްތަކަކަށް އެހެން ސައިންސްވެރިން އެއްބަސްވާ މިންވަރެއް އެނގޭނީ އޭގެ ފަހުން ކަމަށް ޚަބަރުތައް ބުނެއެވެ.\nމެއި 15, 2019 11:32\nނާސާއިން ހަދާނީ ހުސް ދޮގު. ޗައިނާ މީހުން ހަނދައް ގޮސް ހަނދު ގޮއްވާލީ ކަންނޭގެ. އިންޑިޔާއިން ހަނދައް ގޮސްފާނެތީ ބިރުން ނާސާއިން އުޅެނީ.\nމެއި 15, 2019 12:59\nމެއި 15, 2019 17:39\nކޮންނާސާއަކޭތިޔަކިޔަނީ ހަނދުގެ އަހުލުވެރިންނަކީ ދަނގެތީމީހުން\nހަނދު މިޢީވަރަށް ވާހަކަ\nމެއި 15, 2019 19:53\nއެހެންނުވާނީ ޗައިނާމީހުން ހަނދުގެ އަނދިރި ފަރާތުގައި އަލުވި މުޑުވައްކުރަން އެތައް ޓަނެއްގެ ވެލި ހަނދުން ނެގި. އަނެއްކާ މިހާރު މޯދީ އެއުޅެނީ އެފަރާތުގައި ގެރި ކޮއްޓެއް އަޅަން. ދެން ހައްތާހާ ކުޑަވާނީ.\nމެއި 15, 2019 20:30\nކޮންމެހެން ނާސާމޮޅުކޮއްގެން ވާހަކަދައްކާނެކަމެއް ނެތް އަހަރުންނައްވެސް އިގޭދުނިޔެ ކޮއްމެވެސް ދުވަހަކުން ނިމޭނެކަން\nމެއި 15, 2019 21:09\nތިޔަކަހަލަ ވާހަކަ ވަގުތުއަކަސް ނުދައްކާ. މިތިބަ ނިރުބަ ޖާހިލުން ފަޅަފަޅައިގެން ހިނގައިދާނެ.\nމެއި 15, 2019 21:11\nކޮބާތަ މާއެނގިގެން އުޅޭ ތުނބުޅި ގުރޫޕު.\nމެއި 17, 2019 01:10\nއެމެރިކާ ތީ ފޮނި ކަނޑާ ބައެެއް\nމެއި 17, 2019 14:33\nލޮލީ އެއް ދޯ އެއީ މަޑު މަޑުން ވިރިގެންދާ